Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[Επικύρωση Πρακτικών: Σύμφωνα με την από 8-11-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΓ΄ συνεδριάσεως, της Πέμπτης 8 Νοεμβρίου 2018 σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30-4-2014) και άλλες διατάξεις».]] Εκ μέρους της Βουλής και επ' ευκαιρία της κηδείας του δολοφονηθέντος συμπατριώτη μας Βορειοηπειρώτη Κωνσταντίνου Κατσίφα, θέλω να εκφράσω τη συμπαράσταση και τα συλλυπητήριά μας στην οικογένεια του Κωνσταντίνου Κατσίφα και την, χωρίς κανένα άλλοθι, καταδίκη της δολοφονίας του συγκεκριμένου ανθρώπου από την αλβανική Αστυνομία. Αν έχω την ομόφωνη - γιατί δεν προβλέπεται αλλιώς από τον Κανονισμό - συμφωνία σας, να κρατήσουμε ενός λεπτού σιγή στη μνήμη του συγκεκριμένου ανθρώπου. Υπάρχει αντίρρηση; Όχι. [[Στο σημείο αυτό τηρείται στην Αίθουσα ενός λεπτού σιγή]] Σας ευχαριστώ πολύ. Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, ο Βουλευτής κ. Νικόλαος Τόσκας ζητεί άδεια ολιγοήμερης απουσίας στο εξωτερικό από 9 Νοεμβρίου έως 12 Νοεμβρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 12 Νοεμβρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 130/6-11-2018 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Οικονομικών, με θέμα: «Ένταξη του Νομού Πέλλας στην Α΄ Ζώνη για τη χορήγηση του Επιδόματος Πετρελαίου Θέρμανσης». 2. Η με αριθμό 127/5-11-2018 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, με θέμα: «Παραχώρηση στο Υπερταμείο ακινήτων του Δημοσίου στα Δωδεκάνησα». 3. Η με αριθμό 129/5-11-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Διαδικασία αδειοδότησης και αναδρομικής φορολόγησης των εταιρειών διαδικτυακού στοιχηματισμού». 4. Η με αριθμό 132/6-11-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της Ανατολικής Αττικής». 5. Η με αριθμό 136/6-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών, με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 128/5-11-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με το ραδιοφάρμακο. 2. Η με αριθμό 131/6-11-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Γιατί αρνείται να απαντήσει το Υπουργείο Οικονομικών για το υπόλοιπο του “Ταμείου Μολυβιάτη”;». 3. Η με αριθμό 100/25-10-2018 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Προστασίας του Πολίτη, με θέμα: «Με δεμένα χέρια η Ελληνική Αστυνομία, ενώ ανθεί η παρανομία στα ελληνικά πανεπιστήμια». 4. Η με αριθμό 99/24-10-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας». 5. Η με αριθμό 110/29-10-2018 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Προστασίας του Πολίτη, με θέμα: «Νέα έξαρση των κρουσμάτων βίας από περιθωριακούς χώρους». 6. Η με αριθμό 101/25-10-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Συνεπιμέλεια τέκνων». 7. Η με αριθμό 68/16-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς». 8. Η με αριθμό 55/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά». 9. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών». 10. Η με αριθμό 36/8-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Επισκόπηση δαπανών φορέων γενικής κυβέρνησης». Πριν εισέλθουμε στις επίκαιρες ερωτήσεις που θα συζητηθούν, θα ήθελα να σας ανακοινώσω τις ερωτήσεις που διαγράφονται. Δεν θα συζητηθεί η τρίτη με αριθμό 121/1-11-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων». Επίσης, δεν θα συζητηθεί η όγδοη με αριθμό 74/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση». Δεν θα συζητηθεί η ένατη με αριθμό 53/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος ενόψει θέσπισης ΑΟΖ και εξόρυξης υδρογονανθράκων και φυσικού αερίου Δεν θα συζητηθεί η δέκατη με αριθμό 20/3-10-2018 επίκαιρη ερώτηση δεύτερου κύκλου, του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο». Η τρίτη με αριθμό 119/1-11-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Θεσσαλονίκης κ. Αριστείδη Φωκά προς τον Υπουργό Παιδείας, Έρευνας και Θρησκευμάτων, με θέμα: «Ελεύθερη διακίνηση ναρκωτικών ουσιών στο Αριστοτέλειο Πανεπιστήμιο Θεσσαλονίκης», δεν θα συζητηθεί λόγω κωλύματος του κυρίου Βουλευτή. Τέλος, η τέταρτη με αριθμό 117/30-10-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑ.ΣΟΚ - ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας GERFA - Γ.Ν. Φραγκίστας -2.000 παραγωγοί, 400 και 700 εργαζόμενοι στον αέρα», δεν θα συζητηθεί λόγω κωλύματος του αρμόδιου Υπουργού κ. Αλέξανδρου Φλαμπουράρη. Θα συζητηθούν τώρα οι ερωτήσεις στις οποίες θα απαντήσει ο παρών επερωτώμενος Υπουργός Παιδείας, Έρευνας και Θρησκευμάτων κ. Γαβρόγλου. Ξεκινούμε με την πρώτη με αριθμό 125/5-11-2018 επίκαιρη ερώτηση πρώτου κύκλου της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων, με θέμα: «Αναξιοκρατικές και βαθιά κομματικές οι επιλογές Συντονιστών Εκπαιδευτικού Έργου». Τον λόγο έχει η κ. Κεραμέως.
Καλημέρα κι ευχαριστώ πολύ, κύριε Πρόεδρε. Κύριε Υπουργέ, από την πρώτη στιγμή που παρουσιάσατε το νέο σχήμα των δομών υποστήριξης του εκπαιδευτικού έργου, στηλιτεύσαμε την πραγματική σας πρόθεση πίσω από αυτό το νέο σχήμα. Η πρόθεση αυτή, κατά τη γνώμη μας, δεν ήταν άλλη από την κομματική άλωση της διοικητικής μηχανής της εκπαίδευσης. Το επιχειρήσατε αυτό με δύο τρόπους: Πρώτα από όλα, με τη θέσπιση του νόμου ο οποίος, για παράδειγμα, προέβλεπε σαφώς υποτιμημένα τα επιστημονικά προσόντα, μέσω της εξαιρετικά μειωμένης μοριοδότησής τους. Προέβλεπε συνέντευξη, η οποία μοριοδοτείτο με δεκατέσσερα -14- μόρια, όσο περίπου και το σύνολο των επιστημονικών προσόντων. Προέβλεπε, οι κρίσεις στελεχών να μην γίνονται από κεντρικά συμβούλια, παρά από περιφερειακά συμβούλια, με προέδρους τους περιφερειακούς διευθυντές εκπαίδευσης, όχι όμως μόνο κατά τη θέσπιση του νόμου, αλλά και κατά την εφαρμογή του νόμου, κύριε Υπουργέ. Ενδεικτικά, ο έλεγχος των δικαιολογητικών έγινε, όχι όπως ο νόμος ορίζει από τα μέλη των συμβουλίων, αλλά από υπαλλήλους των περιφερειακών διευθύνσεων εκπαίδευσης και εκπαιδευτικούς. Δόθηκαν λανθασμένες μοριοδοτήσεις διδακτικής υπηρεσίας, μέσω των πιστοποιητικών υπηρεσιακών μεταβολών. Στη φάση των συνεντεύξεων είδαμε και το πρωτοφανές, ότι η μοριοδότηση ξεπέρασε το ανώτατο όριο, που είχε προβλέψει ο νόμος, δηλαδή τα δεκατέσσερα μόρια. Υποψήφιοι με πολλά, εξαιρετικά επιστημονικά προσόντα μετά τη συνέντευξη βρέθηκαν στους πίνακες εκτός επιλογών. Κύριε Υπουργέ, έχετε μιλήσει γι' αυτές τις διαδικασίες επιλογής των νέων στελεχών και τις έχετε χαρακτηρίσει ως άψογες και αντικειμενικές. Σας ερωτώ, κατόπιν αυτού τα εξής. Πρώτον, τι απαντάτε σε όλες τις καταγγελίες, που έρχονται από όλη την επικράτεια, σχετικά με τις διαδικασίες που ακολουθήθηκαν για τις επιλογές των συντονιστών εκπαιδευτικού έργου; Τι προτίθεστε να κάνετε, προκειμένου να αρθούν οι αδικίες, οι οποίες έχουν διαπιστωθεί; Δεύτερον, τι προτίθεστε να κάνετε, ώστε να διασφαλιστεί η αξιοπιστία της διαδικασίας κατά την επιλογή των στελεχών για την κάλυψη των θέσεων στις υπόλοιπες υποστηρικτικές δομές της εκπαίδευσης; Ευχαριστώ πολύ.
Κύριε Υπουργέ, έχετε τον λόγο.
Κυρία Κεραμέως, θα πρέπει να είστε λίγο προσεκτική, όταν χρησιμοποιείτε τις λέξεις. «Κομματική άλωση», όπως καλά γνωρίζετε, δεν είναι μέρος της δικής μας πολιτικής κουλτούρας. Είναι μία πολιτική κουλτούρα, στην οποία, όχι μόνο εσείς έχετε αριστεύσει - όχι προσωπικά, προφανώς - αλλά την έχετε βάλει και στο επίκεντρο της πολιτικής επί δεκαετίες σε αυτή τη χώρα και μας έχει φέρει στην κατάσταση που μας έχει φέρει. Εμείς, λοιπόν, για πρώτη φορά - γι' αυτό προφανώς δεν το ψηφίσατε, γιατί σας απειλούσε - είπαμε να υπάρχουν διαδικασίες, με τις οποίες, στελέχη δεν θα διορίζονται από τον εκάστοτε Υπουργό, αλλά μέσω αξιοκρατικών διαδικασιών θα γίνουν μέρος της διοίκησης της εκπαίδευσης, με πιο τρανταχτό - νομίζω - παράδειγμα τους περιφερειακούς διευθυντές εκπαίδευσης, σπάζοντας μια παράδοση, αν θέλετε, πάρα πολλών δεκαετιών. Αυτό είναι το ένα. Δεύτερον, δεν καταλαβαίνω ποια είναι η μομφή σας, το ότι δηλαδή προΐστανται στα περιφερειακά συμβούλια, που επέλεξαν τους συντονιστές εκπαίδευσης, οι περιφερειακοί διευθυντές; Ποιο είναι το πρόβλημα; Ξέρετε τη σύνθεση της επιτροπής; Η σύνθεση της επιτροπής είναι από λειτουργούς, από πανεπιστημιακούς, από άτομα τα οποία ελπίζω να μη θεωρείτε ότι υπάρχει μια γενική συνομωσία να είναι κομματικά και ως εκ τούτου να προχωρούν σ' αυτά που είπατε. Θα σταθώ, όμως, στο πιο σοβαρό. Λέτε «Ο έλεγχος των δικαιολογητικών των υποψηφίων έγινε όχι όπως ο νόμος ορίζει από τα μέλη συμβουλίων, αλλά από υπαλλήλους των περιφερειακών διευθύνσεων». Καταλαβαίνω σωστά ότι έχετε αναλάβει την υπεράσπιση ανθρώπων που οι ίδιοι δεν έχουν αντιδράσει; Και αν τυχόν έχετε τέτοιου είδους θέματα, τέτοιου είδους ενδείξεις, σας παρακαλώ να καταθέσετε ονοματεπώνυμα και συγκεκριμένες περιφέρειες. Το ίδιο απίστευτο είναι και κάτι άλλο που λέτε, ότι δηλαδή δόθηκαν λανθασμένες μοριοδοτήσεις. Εκείνο, όμως, που δεν καταλαβαίνω είναι αυτό που λέτε: «Στη φάση των συνεντεύξεων η μοριοδότηση ξεπέρασε ακόμα και το μέγιστο επιτρεπτό όριο των δεκατεσσάρων (14) μονάδων, όπως προκύπτει από τη σύγκριση των δύο πινάκων προ και μετά των συνεντεύξεων». Πέρα από το ότι είναι ακατανόητα τα ελληνικά, αν έχετε συγκεκριμένες καταγγελίες νομίζω ότι πρέπει να προχωρήσετε, να τις καταθέσετε και όχι για λόγους εντυπωσιασμού να λέμε τέτοια πράγματα. Αυτό το λέω διότι με τον νόμο που έχουμε ψηφίσει, αλλά και αφού έχουμε αναδιοργανώσει με έναν επιστημονικά, αλλά και διοικητικά, άψογο τρόπο και με έναν τέτοιο τρόπο που ο κόσμος ο οποίος θα είναι εκεί δεν θα είναι δέσμιος κομματικών δεσμεύσεων, φέρνουμε μια καινούργια μέρα σε θέματα αυτοαξιολόγησης των σχολικών μονάδων, υποστήριξης των σχολείων, επιστημονικής, αλλά και ψυχοκοινωνικής στήριξης και όλα αυτά τα καινούργια. Υπάρχουν θεσμοί, που σας καλώ να τους υπερασπιστούμε αμφότεροι και όχι για λόγους κομματικού αδιεξόδου να υπονομεύουμε κάτι που νομίζω ότι αγκαλιάστηκε από την επιστημονική, αλλά και την εκπαιδευτική κοινότητα. Σας ευχαριστώ.
Και εγώ σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρεις εκπαιδευτικοί - συνοδοί τους από το 2ο Γυμνάσιο Αργυρούπολης (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κυρία Κεραμέως, έχετε τον λόγο.
Κύριε Υπουργέ, μου κάνει ιδιαίτερη εντύπωση που λέτε ότι αναφέρομαι σε στοιχεία τα οποία δεν τα ξέρετε. Αυτό το λέω διότι μπορώ ενδεικτικά να σας πω ότι μόνο στην Περιφέρεια Δυτικής Ελλάδας έχουν κατατεθεί ενστάσεις από το 90% των υποψηφίων. Θα το επαναλάβω, κύριε Υπουργέ: Ενστάσεις από το 90% των υποψηφίων! Όλα αυτά τα στοιχεία που σας λέω έχουν τεθεί στη δημόσια διαβούλευση. Επισκεφτείτε το διαδίκτυο και ακούστε τους υποψηφίους που έχουν καταγγείλει συγκεκριμένα περιστατικά. Για να γίνω, όμως, συγκεκριμένη, κύριε Υπουργέ, θέλω να σας πω το εξής: Μιλήσατε για άψογες και αντικειμενικές διαδικασίες. Σας ερωτώ συγκεκριμένα: Θεωρείτε άψογες και αντικειμενικές διαδικασίες αυτές κατά τις οποίες σε ορισμένες περιφέρειες δεν πραγματοποιήθηκε από το συμβούλιο επιλογής η μοριοδότηση, αλλά από υπαλλήλους της υπηρεσίας; Θεωρείτε άψογη και αντικειμενική τη διαδικασία κατά την οποία κάποιοι φάκελοι δεν ελέγχθηκαν καθόλου; Ενδεικτικά, σε ερώτηση υποψηφίου προς μέλος του συμβουλίου στην Περιφέρεια Δυτικής Ελλάδας γιατί δεν προσμετρήθηκαν μόρια ενώ είχαν συνυποβληθεί τα απαραίτητα δικαιολογητικά», ξέρετε τι απάντηση έλαβε ο υποψήφιος; Ότι δεν έχει δει καθόλου τον φάκελο και δεν μπορούσε να απαντήσει. Στην Περιφέρεια Δυτικής Ελλάδος ο έλεγχος των δικαιολογητικών ολοκληρώθηκε για όλους τους υποψηφίους πρωτοβάθμιας και δευτεροβάθμιας σε μόλις μια ημέρα, την 26η Ιουλίου. Όμως, κύριε Υπουργέ, θα συνεχίσω. Θεωρείτε άψογη και αντικειμενική διαδικασία την περίπτωση υποψηφίου ο οποίος μετά από δεκαπέντε χρόνια άσκησης καθηκόντων ευθύνης δεν κρίθηκε άξιος να επιλεγεί στη θέση του συντονιστή, ενώ στον πίνακα των αντικειμενικών προσόντων προ συνέντευξης ήταν τέταρτος, στα επιστημονικά κριτήρια είχε 16,5 μονάδες σε σύνολο 17 μονάδων και όλως τυχαίως μετά τη συνέντευξη βρέθηκε προτελευταίος; Όμως, ακούστε, κύριε Υπουργέ και κάποιες ενδεικτικές ερωτήσεις, που έγιναν στο στάδιο της συνέντευξης. Ερώτηση στην Περιφέρεια Κεντρικής Μακεδονίας: Συμφωνείτε με την προσφυγή της Πανελλήνιας Ένωσης Σχολικών Συμβούλων στο Συμβούλιο της Επικρατείας; Συμφωνείτε με την επιστολή της Πανελλήνιας Ένωσης Σχολικών Συμβούλων στην ΚΕΔΕ; Αυτές είναι ερωτήσεις που τέθηκαν στους υποψηφίους, κύριε Υπουργέ. Στην Αττική, ερώτηση προς υποψήφια: «Είστε σχολική σύμβουλος επί δεκαπέντε έτη. Τι άλλο θέλετε;». Όμως, κύριε Υπουργέ, και πάλι στους πίνακες προ και μετά συνεντεύξεων, θα σας πω παράδειγμα, εκπαιδευτικός κλάδος ΠΕ86 προ συνέντευξης 15,1 μόρια, μετά τη συνέντευξη 31,08, δηλαδή βαθμός συνέντευξης 16,08 με ανώτατο το 14, κύριε Υπουργέ. Επαναλαμβάνω, 90% των υποψηφίων έκαναν ενστάσεις, για παράδειγμα, στη δυτική Ελλάδα. Και κάτι ακόμη, κύριε Υπουργέ, το οποίο δεν αφορά τη διαδικασία αυτή καθ' εαυτή, αλλά και την αποτελεσματικότητα του θεσμού και τελικά την υποστήριξη της σχολικής μονάδας που υπονομεύεται συστηματικά. Στο ΠΕΚΕΣ Πελοποννήσου παρουσιάστηκαν οι συντονιστές για την ανάληψη υπηρεσίας και από τότε, απ' όσο πληροφορούμαι, είναι άφαντοι. Ο περιφερειακός διευθυντής τους είπε ότι δεν έχουν χώρο για τα νέα γραφεία και ότι θα πρέπει να περιμένουν μέχρι να δουν τι θα γίνει. Το ίδιο ακριβώς έγινε και στο ΠΕΚΕΣ Ιονίων Νήσων στην Κέρκυρα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Υπουργέ, νομίζω είναι έκδηλο ότι οι διαδικασίες μόνο αξιοκρατικές και άψογες και αντικειμενικές δεν ήταν. Αντιθέτως, αποτελούν για εμάς μια κηλίδα αναξιοκρατίας, αδιαφάνειας, εκδικητικότητας και κομματισμού στη διοικητική μηχανή της εκπαίδευσης. Και γι' αυτό, κύριε Υπουργέ, η Νέα Δημοκρατία έχει δεσμευτεί ότι ο νόμος αυτός για την επιλογή των στελεχών εκπαίδευσης για τις νέες υποστηρικτικές δομές θα καταργηθεί από τη Νέα Δημοκρατία κατά προτεραιότητα.
Ορίστε, κύριε Υπουργέ, έχετε τον λόγο.
Έχετε δεσμευτεί ως Νέα Δημοκρατία τόσες πολλές φορές ότι θα καταργήσετε νόμους κατά προτεραιότητα, που δεν ξέρω τι άλλο θα κάνετε, αν ποτέ έρθετε στα πράγματα. Το λέω αυτό γιατί δεν συνιστά πολιτική να λες «εμένα η πολιτική μου είναι να καταργήσω τους νόμους των προηγουμένων». Δεν πάει έτσι. Υπάρχουν θετικές προτάσεις; Εσείς είστε ευχαριστημένοι από το υπάρχον σύστημα; Είστε ευχαριστημένοι να διορίζονται άτομα τα οποία διορίζει ο Υπουργός, σύμφωνα με τις δικές του αρχές; Για να είμαι και δίκαιος, αυτά τα άτομα δεν σημαίνει ότι όλα έχουν κάνει αρνητική δουλειά, αλλά, αν θέλετε, να συζητήσουμε για ένα σύγχρονο κράτος που οι δημόσιοι λειτουργοί τους αναδεικνύονται με αντικειμενικούς όρους. Εγώ αυτό καταλαβαίνω από εσάς. Συνέχεια μας λέτε για αντικειμενικά κριτήρια και αξιοκρατία κ.λπ. και όταν είναι να αποκλειστεί η δική σας λογική, η οποία αναδείκνυε τόσα χρόνια αυτό το κομματικό κράτος, εκεί πανικοβάλλεστε. Και να σας πω κάτι; Εάν έχετε συγκεκριμένες καταγγελίες που έγιναν παρανομίες, υπάρχουν διαδικασίες στις οποίες μπορείτε να προσφύγετε.
Σας είπε ονόματα!
Για ποιον λόγο εξανίσταστε; Τα επιχειρήματα δεν χρειάζονται εκνευρισμό, χρειάζονται αντεπιχειρήματα. Λέω, λοιπόν, πως όταν λέτε ότι ο τάδε ρώτησε τον υπάλληλο και ο υπάλληλος είπε «δεν είδα τον φάκελο», δημιουργείτε ένα κλίμα το οποίο δεν νομιμοποιείται ούτε ηθικά ούτε πολιτικά. Και εγώ μπορώ να πω ότι πήγα εκεί και είδα τον τάδε και ο τάδε μου είπε αυτό και εκείνο και το άλλο. Σας παρακαλώ, σοβαρευτείτε.
Έκανε ένσταση, κύριε Υπουργέ.
Οτιδήποτε είναι θα το στείλετε σε μένα γραπτά και θα δούμε τι μπορούμε να κάνουμε και τι ποινές μπορούμε να επιβάλουμε. Όμως, κουβέντες του τύπου «ο φίλος μού είπε ότι του είπαν κ.λπ., κ.λπ.» δεν συνιστούν μέρος μιας σοβαρής κοινοβουλευτικής διαδικασίας. Τώρα κοιτάξτε: Μου λέτε - και δεν έχω λόγο καθόλου να σας αμφισβητήσω - ότι κάποιος είχε πολλά επιστημονικά προσόντα και μετά τη συνέντευξη δεν επελέγη. Να δεχτούμε τη σημασία της συνέντευξης ή θέλετε η συνέντευξη να είναι ένα φίλτρο κομματικό, όπως χρησιμοποιήθηκε από τη δική σας πολιτική παράταξη επί δεκαετίες; Εμείς λέμε ότι αν πρέπει η συνέντευξη να παίζει κάποιον ρόλο, να παίζει κάποιον ρόλο και ξέρουμε από την εμπειρία μας ότι υπάρχουν άτομα τα οποία μπορεί να έχουν πολύ καλά προσόντα, αλλά όταν συνυπολογιστεί και η παρουσίασή τους στη συνέντευξη, τότε ενδεχομένως αυτά τα άτομα να μην μπορούν να πάρουν τη θέση που θέλουν να πάρουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Άρα ή η συνέντευξη θα παίζει ρόλο φίλτρου κομματικού ή η συνέντευξη θα παίζει έναν ρόλο επιπλέον και συμπληρωματικό των επιστημονικών. Εμείς λέμε να είναι το δεύτερο. Και γι' αυτό, όπως ξέρετε, από πέρυσι για το θέμα των διευθυντών των σχολείων καθιερώσαμε τη συνέντευξη με έναν τρόπο που προσπαθούμε να την «απολυμάνουμε» από τα απίστευτα προβλήματα του παρελθόντος, που ξέρουμε πώς λειτουργούσαν οι συνεντεύξεις. Εγώ λέω λοιπόν να σεβαστούμε όλοι τις διαδικασίες. Είναι σίγουρο - πρώτος εγώ σας το λέω - πως όταν υπάρχει ένας τόσος μεγάλος αριθμός υποψηφίων κάπου υπάρχουν προβλήματα και υπάρχουν ενστάσεις που έχουν κάνει οι άνθρωποι και θα εξεταστούν. Όμως, θα πρέπει να δούμε εάν αυτή η αρχιτεκτονική είναι μια αρχιτεκτονική η οποία ενισχύει την επόμενη μέρα των σχολείων μας. Σας ευχαριστώ.
Προχωρούμε στη συζήτηση της έκτης με αριθμό 113/30-10-2018 επίκαιρης ερώτησης δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Παιδείας, Έρευνας και Θρησκευμάτων, με θέμα: «Μεγάλες ελλείψεις διδακτικού προσωπικού στη δευτεροβάθμια εκπαίδευση Πειραιά». Ορίστε, κυρία Μανωλάκου, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, πολλά είναι τα κενά στην Α΄ και Β΄ Πειραιά και μάλιστα, τα στοιχεία τα οποία εμείς καταθέτουμε είναι από την επίσημη ιστοσελίδα της Διεύθυνσης Δευτεροβάθμιας Εκπαίδευσης του Πειραιά. Οι ελλείψεις διδακτικού προσωπικού αντιστοιχούν σε πάνω από τρείς χιλιάδες ώρες εβδομαδιαίως. Είναι πολλές. Αυτό βέβαια το νούμερο αφορά τα σχολεία της γενικής αγωγής Α΄ και Β΄ Πειραιά, με τον Αργοσαρωνικό μέσα, καθώς και τα ειδικά σχολεία. Δηλαδή, εάν θέλουμε να το μεταφράσουμε σε αριθμό καθηγητών, λείπουν εκατόν σαράντα καθηγητές και έχουν περάσει περίπου δύο μήνες από την έναρξη της σχολικής χρονιάς. Και βεβαίως, δεν είναι ώρες χαμένες που μπορεί να αφορούν δεύτερα ή τρίτα μαθήματα, αλλά μαθήματα που δίνουν πανελλήνιες εξετάσεις και χρειάζονται υποδομές. Ενδεικτικά, σας λέμε ότι διακόσιες εξήντα οκτώ διδακτικές ώρες χάνονται κάθε εβδομάδα στα φιλολογικά μαθήματα, εκατόν ογδόντα πέντε ώρες την εβδομάδα στα μαθηματικά, εκατόν σαράντα μία ώρες στη φυσική, εκατόν εξήντα μία ώρες στη βιολογία, ογδόντα μία ώρες στη χημεία και αυτός ο κατάλογος δεν έχει τελειωμό. Αναφέρω δηλαδή μαθήματα για να έχετε εικόνα της σημαντικότητας αυτών των χαμένων ωρών. Βεβαίως, αυτό είναι το αποτέλεσμα της αδιοριστίας μόνιμων εκπαιδευτικών. Συνεπώς όσον αφορά αυτό που λέγατε ότι με την έναρξη της σχολικής χρονιάς είμαστε στην κανονικότητα, δεν ισχύει. Οι ώρες, λοιπόν, είναι πάρα πολλές. Μπορεί να θέλει η Κυβέρνηση να κάνει οικονομία, αλλά όχι στις πλάτες των μαθητών. Αυτό χαρακτηρίζει την αντιεκπαιδευτική πολιτική, αυτό έκαναν οι προηγούμενες κυβερνήσεις και δυστυχώς το συνεχίζετε και εσείς. Εμείς δεν ζητάμε να καλυφθούν άμεσα τα κενά, αλλά το απαιτούμε, κύριε Υπουργέ, και αυτό περιμένουμε να ακούσουμε.
Ορίστε, κύριε Υπουργέ, έχετε τον λόγο.
Κυρία Μανωλάκου, σας ευχαριστώ. Κάποια στιγμή θα πρέπει να καταλάβω κι εγώ τη διαφορά ανάμεσα στο «ζητάμε» και το «απαιτούμε», η οποία είναι μια πολύ προσφιλής έκφραση του πολιτικού σας χώρου, αλλά ας αφήσουμε τα γλωσσολογικά για κάποια άλλη στιγμή. Κοιτάξτε, για να μην χαθούμε στους αριθμούς, θα πρέπει οι πολίτες να κατανοήσουν ποιο είναι το πρόβλημα. Το πρόβλημα είναι ότι λόγω της κρίσης και των αποχωρήσεων εκπαιδευτικών - συνταξιοδότηση κυρίως των εκπαιδευτικών - , αλλά και των θετικών μέτρων που έχουμε πάρει και άρα των μεγαλύτερων απαιτήσεων, αυξήθηκε ο αριθμός των αναπληρωτών καθηγητών. Οι αναπληρωτές καθηγητές είναι μια πολύ σημαντική διάσταση του εκπαιδευτικού μας συστήματος στον βαθμό που κάνουν αυτό που λέει ο τίτλος: Αναπληρώνουν κάποια άτομα λόγω έκτακτων καταστάσεων. Στη διάρκεια της κρίσης οι αναπληρωτές καθηγητές άρχισαν να λειτουργούν σαν ένα κομμάτι του σχολείου - και ευτυχώς, διότι κράτησαν σε πάρα πολλές περιοχές πολλά σχολεία ζωντανά - , κάτι που ήρθε και δημιούργησε ένα πρόβλημα. Ποιο είναι το πρόβλημα; Η ακριβής καταγραφή των κενών, δηλαδή ποιες είναι οι ανάγκες και άρα πόσους αναπληρωτές θα πρέπει να έχει κανείς γι' αυτές τις ανάγκες. Ξέρετε στη χώρα μας το 15% περίπου του εκπαιδευτικού προσωπικού είναι αναπληρωτές, ενώ στην Ευρώπη είναι γύρω στο 3% -5%. Εκείνο, λοιπόν, που θέλω να σας πω είναι ότι ειδικά για τα σχολεία που λέτε, από σήμερα - «έτσι το έφερε η ζωή», όπως λένε - ήδη πάει ο κόσμος και αναλαμβάνει υπηρεσία, διότι πριν μια εβδομάδα πήραμε μια πρόσθετη χρηματοδότηση για χίλιους αναπληρωτές εκπαιδευτικούς. Τα νούμερα είναι πραγματικά συγκλονιστικά. Οι προσλήψεις που κάναμε εμείς από το 2016 και μετά, πριν αρχίσει το σχολείο, ήταν πέντε χιλιάδες, δεκαπέντε χιλιάδες και φέτος δεκαεννέα χιλιάδες. Αυτό ήταν πριν αρχίσει το σχολείο. Γι' αυτό και λέμε ότι για πρώτη φορά μετά από δεκαετίες καταφέραμε και φέραμε μια κανονικότητα στα σχολεία. Να σας πω ότι από το 2011 οι προσλήψεις για την ειδική αγωγή, πριν αρχίσουν τα σχολεία, ήταν μηδέν. Κι εμείς φέτος κάναμε εννέα χιλιάδες πριν ανοίξουν τα σχολεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Λέω λοιπόν, ότι θέλει πραγματικά μια προσοχή, όταν λέμε ότι υπονομεύεται το εγχείρημα, αν θέλετε, ή η πρόθεση της κανονικότητας. Η κανονικότητα δεν θα έρθει με το πάτημα ενός κουμπιού. Η κανονικότητα θα έρθει με το να μπορέσουμε να λύσουμε πολλές παθογένειες και ταυτόχρονα να μπορέσουμε να προσανατολίσουμε δυνάμεις, με έναν τρόπο ορθολογικό και όχι, όπως γινόταν επί διάφορα χρόνια, εξυπηρετώντας πελατειακές ανάγκες. Για τα συγκεκριμένα που είπατε, ας μην έχουμε διαφωνίες ως προς τον ακριβή αριθμό, ότι υπάρχουν αυτά τα κενά. Όπως σας είπα, λόγω των χιλίων καινούριων αναπληρωτών που πήραμε, θα λυθούν τα προβλήματα και θα αντιμετωπιστούν. Και από σήμερα ήδη αντιμετωπίζονται τα προβλήματα στον Πειραιά. Σας ευχαριστώ.
Ορίστε, κυρία Μανωλάκου, έχετε τον λόγο.
Κύριε Υπουργέ, δεν μου απαντήσατε στο εξής: από τους χίλιους που τώρα πηγαίνουν να πιάσουν δουλειά, είναι εκατόν σαράντα συνολικά αυτοί που θα πάνε στον Πειραιά; Είναι ειδικότητες αυτών των κενών που έχουν στον Πειραιά; Γιατί δεν είναι ότι τώρα ξεκινάνε, αλλά και τι ώρες διδακτικές χάθηκαν αυτούς τους δύο μήνες. Εσείς θυμάστε χαμένες διδακτικές ώρες μόνο όταν είναι σε κινητοποιήσεις και απαιτούν δασκάλους και υποδομές τα παιδιά και οι καθηγητές. Όταν όμως, είναι αδιόριστοι, είναι στην ανεργία και ζητάνε να καλύψουν πραγματικά κενά, τότε δεν βλέπετε τις χαμένες ώρες. Η μεταμνημονιακή σχολική χρονιά ξεκίνησε με τα κενά τα οποία παραδέχεστε κι εσείς. Βεβαίως, διορίστηκαν δεκαεννέα χιλιάδες τετρακόσιοι ογδόντα αναπληρωτές. Όμως, τι είναι οι αναπληρωτές; Είναι ευέλικτες μορφές εργασίας μαζί με τους ωρομίσθιους οι οποίοι δουλεύουν ορισμένους μήνες λες και δεν έχουν ανάγκη τους υπόλοιπους μήνες και ανασφάλιστοι. Αν όμως, ικανοποιήσετε το αίτημα μονιμοποίησης, το οποίο έχουν είκοσι πέντε χιλιάδες, τότε, πραγματικά, δεν θα υπάρχει πρόβλημα και κάθε χρόνο δεν θα υπάρχουν κενά, γιατί ήδη η ανάγκη μονιμοποίησης των καθηγητών, όπου υπάρχουν πραγματικές ανάγκες - και το παραδέχεστε κι εσείς - δεν είναι μόνο στον Πειραιά, αλλά σε όλη την Ελλάδα. Εδώ στη Χίο, που την επισκέφθηκα πριν από μερικές μέρες, μου έδωσαν πάρα πολλά κενά. Και όχι μόνο. Ζητούσε να μην υπάρχει και αυξημένος αριθμός μαθητών σ' ό,τι αφορά τις νησιωτικές περιοχές. Επίσης, εκτός από τα κενά, υπάρχουν σήμερα και προβλήματα στις υποδομές. Το λέω γιατί και αυτό πρέπει να το δείτε. Δεν είναι τυχαίο ότι σήμερα υπάρχει κινητοποίηση στους δρόμους για τους μαθητές. Θα σας επισκεφθούν στο Υπουργείο σας σήμερα το μεσημέρι και σας παρακαλώ πολύ να τους δεχθείτε. Γιατί; Διότι ζητάνε σχολείο που να μορφώνει πραγματικά, χωρίς διακρίσεις, χωρίς εμπόδια, που θα δίνει γνώση ολόπλευρη και δεν θα φοβούνται. Μάλιστα, δεν φοβούνται ούτε τον αυταρχισμό ούτε την τρομοκρατία. Και σας το λέω, γιατί ακόμα και με μορφές κατάληψης που είχαν ορισμένα σχολεία, στάλθηκε αστυνομία. Αυτό δεν επιτρέπεται και περιμένω να το καταδικάσετε. Ζητάμε να μονιμοποιήσετε και τους αναπληρωτές που και αυτοί σήμερα βρίσκονται στους δρόμους. Πολλές ΕΛΜΕ και ΔΟΕ θα είναι σήμερα εκεί. Επίσης, σας ζητάω να καταδικάσετε το ότι στην ΕΛΜΕ Πειραιά πήγε το ΣΔΟΕ για να κάνει έλεγχο στη διαχείριση των πέντε ευρώ που δίνουν συνδρομή οι καθηγητές. Έλεος πια! Είναι απαράδεκτο και προκλητικό αυτό. Τελειώνω με αυτό, που εσείς εντοπίσατε ως πρόβλημα για την κάλυψη των κενών από την αρχή της χρονιάς. Κοιτάξτε: Έχουν βγάλει και ανακοινώσεις. Συνέβη και αυτήν τη χρονιά. Σε διάφορες περιοχές, μεταξύ άλλων και ο Πειραιάς, δεν δόθηκαν όλα τα κενά. Σας το λέω αυτό γιατί εμείς κάναμε και περιοδεία στα σχολειά. Αυτό τι είχε ως αποτέλεσμα, αφού δεν δόθηκαν έγκαιρα τα κενά; Δεκάδες καθηγητές και μάλιστα μερικοί με σοβαρά προβλήματα υγείας, άλλοι με αρκετά μόρια, που δούλευαν χρόνια σε αυτά τα σχολειά, να αναγκάζονται να μετακινηθούν σε άλλες περιοχές και όχι στην περιοχή πρώτης προτίμησης. Συνεπώς μην τα ρίχνετε στους καθηγητές, αλλά να δείτε πώς οργανώνονται αυτά στο Υπουργείο. Ευχαριστώ.
Ορίστε, κύριε Υπουργέ, έχετε τον λόγο.
Είναι σαφές ότι η κ. Μανωλάκου έθεσε το σύνολο των προβλημάτων, διότι δεν έχει να πει τίποτα ως προς την κάλυψη των κενών σ' αυτά που αναφέρθηκε στο πρώτο μέρος της επίκαιρης ερώτησής της. Άρα, συμφωνούμε ότι καλύπτονται τα κενά εκεί. Το δεύτερο είναι το εξής: Μετά από δέκα χρόνια για πρώτη φορά δεσμευτήκαμε ότι θα προχωρήσουμε σε δεκαπέντε χιλιάδες μόνιμους διορισμούς εντός τριετίας. Ένα πράγμα θέλω να ξέρω: Το κόμμα σας θεωρεί ότι αυτό είναι ένα θετικό μέτρο ή όχι; Μπορεί λειψό, αλλά είναι θετικό το ότι για πρώτη φορά μετά από δέκα χρόνια προχωράμε σε δεκαπέντε χιλιάδες διορισμούς μονίμων εκπαιδευτικών, ναι ή όχι;
Το ψηφίσαμε.
Το ψηφίσατε αυτό;
Το ψηφίσαμε, αλλά δεν φτάνει, κύριε Υπουργέ.
Αυτό απαντάει στο ερώτημα …
Ένα λεπτό. Συνεχίστε. Μην κάνετε ερωτήσεις, κύριε Υπουργέ.
Δεν μπορώ, όμως. Πρέπει να καταλάβω και τον τρόπο που σκέπτεται η κ. Μανωλάκου, κύριε Πρόεδρε.
Απαντά η κ. Μανωλάκου και θα πάμε στα εννιά λεπτά. Συνεχίστε.
Κατ' αρχάς, δεν υπήρχε ένας νόμος. Ψηφίσατε προφανώς το κομμάτι του προϋπολογισμού, το οποίο ακόμη δεν ήρθε. Άρα, δεν ξέρω τι ψηφίσατε. Εγώ δεν έχω διαβάσει τίποτα που να λέει: «Ωραία, για πρώτη φορά γίνονται αυτοί οι διορισμοί, να κάνουμε όλοι προσπάθεια να γίνουν περισσότεροι». Το καταλαβαίνω αυτό. Δεύτερον: Ξέρετε, δεν θέλω να καταγγείλω κάποιον, αλλά κάθε χρόνο υπάρχει το εξής: Λένε ότι έχουμε τόσα κενά. Την ερχόμενη χρονιά, λόγω βελτίωσης των καταστάσεων, καλύπτουμε αυτά τα κενά, ύστερα έρχεται αίτημα ότι έχουμε και άλλα κενά. Πώς μπορεί κάθε χρόνο να αυξάνονται τα κενά, όταν εμείς αυξάνουμε τους αναπληρωτές; Μπορείτε να μου το εξηγήσετε αυτό;
Αυξάνονται οι μαθητές στις σχολικές αίθουσες.
Αυξάνονται οι μαθητές; Σοβαρά; Δυστυχώς, η αριθμητική σας δεν είναι πάρα πολύ καλή σ' αυτό το θέμα. Έρχομαι στο τρίτο. Δεν πρέπει να μπούμε σε έναν λαϊκισμό «διορίστε είκοσι πέντε χιλιάδες τώρα». Αυτό δεν συνιστά αίτημα. Αυτό είναι ένας λαϊκισμός ανέξοδος…
Ήδη είναι αναπληρωτές…
Ελπίζω να καταλαβαίνετε ότι η διαδικασία ανάμεσα σε αναπληρωτές και μόνιμους διορισμούς είναι μια διαδικασία εξαιρετικά σύνθετη. Αυτή πάμε να κανονικοποιήσουμε. Το ανέξοδο λοιπόν που λέει «τώρα είκοσι πέντε χιλιάδες» δεν ταιριάζει σε ένα σοβαρό κόμμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ως προς το επόμενο θέμα, εγώ να δεχθώ ότι υπάρχουν πολλές ελλείψεις στις υποδομές. Ξέρετε πάρα πολύ καλά ότι ένα μεγάλο κομμάτι της ευθύνης είναι στους δήμους, όπως και στις σχολικές επιτροπές. Και απ' αυτό εδώ το Βήμα έχω καλέσει τους δήμους να μας πουν ποιος είναι ο προγραμματισμός τους ως προς τις υποδομές. Οι δήμοι το μόνο που λένε είναι ότι δεν έχουν λεφτά. Εγώ δεν λέω ότι έχουν άπειρα λεφτά, αλλά έχουν δοθεί. Έχει δοθεί από το πρόγραμμα «ΦΙΛΟΔΗΜΟΣ» πρόσφατα, έχουν ξαναδοθεί. Οι δήμοι πρέπει να έχουν μια ευθύνη για κάτι που οι ίδιοι διεκδίκησαν. Εδώ, λοιπόν, νομίζω ότι τα πολιτικά κόμματα πρέπει να πιέσουν τους δήμους να είναι συνεπείς ως προς τις υποχρεώσεις τους. Αρκετοί δήμοι είναι. Όμως, πάρα πολλοί δεν είναι. Έχω πολλά παραδείγματα ως προς τις σχολικές επιτροπές, αρκετές από τις οποίες δεν θέλουν να πάρουν τις πρωτοβουλίες που πρέπει να πάρουν. Δεν θέλω όμως να φάω τον χρόνο μας γι' αυτό. Εγώ λέω να σταματήσει αυτό το γαϊτανάκι με την ολόπλευρη μόρφωση που κατηγορείται η Κυβέρνηση ότι δεν παρέχει. Έχετε την παραμικρότερη εμπειρία από την Γ΄ λυκείου; Ξέρετε ότι είμαστε μια χώρα χωρίς Γ΄ λυκείου; Παίρνετε εσείς την ευθύνη να συνεχίσουν τα πράγματα ως έχουν; Γιατί η πρότασή σας αυτή είναι. Η πρότασή σας είναι «μην κουνάς τίποτα, μια χαρά είναι τα πράγματα».
Παρερμηνεύετε. Έχουμε συγκεκριμένη πρόταση.
Δεν παρερμηνεύω.
Συντομεύετε, κύριε Υπουργέ. Έχετε ξεπεράσει κατά ενάμιση λεπτό τον χρόνο σας. Κι έχουμε άλλες δέκα ερωτήσεις.
Δεν είναι δέκα. Είναι λιγότερες, κύριε Πρόεδρε.
Πώς δεν είναι; Έχει και ο κ. Σταθάκης. Δεν είναι οι δικές σας μόνο.
Με συγχωρείτε, κύριε Πρόεδρε. Νόμιζα ότι λέγατε για τις δικές μου. Αυτό που λέω είναι ότι θα παρακαλούσα το κόμμα σας κατά κύριο λόγο, που εδώ έχει μια τεράστια ευθύνη, να διαβάσει την πρότασή μας για την Γ΄ λυκείου, να δει ότι για πρώτη φορά δίνεται η δυνατότητα ελεύθερης πρόσβασης, αναβάθμισης του απολυτηρίου, λιγότερα μαθήματα με περισσότερες ώρες και οι εγκύκλιες σπουδές ολοκληρώνονται στο τέλος της Β΄ λυκείου, όπως γίνεται σε πάρα πολλά επιτυχημένα εκπαιδευτικά συστήματα. Μην ερχόμαστε σήμερα, λοιπόν, και βάζουμε ως θέμα επειδή δεν θα γίνουν κάποια γενικά μαθήματα στην Γ΄ λυκείου, όταν αυτά είναι απαξιωμένα. Και δεν είναι απαξιωμένα από τους εκπαιδευτικούς, αλλά από ένα ολόκληρο κοινωνικό σύστημα απαξίωσης της Γ΄ λυκείου. Σας καλώ να μπορέσουμε να ξαναστήσουμε την Γ΄ λυκείου στα πόδια της.
Στηρίζουμε τις κινητοποιήσεις σήμερα μαθητών, καθηγητών και γονιών.
Προχωρούμε στη δεύτερη με αριθμό 135/6-11-2018 επίκαιρη ερώτηση δεύτερου κύκλου του συναδέλφου Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη με θέμα «Για τη λειτουργία του Τμήματος Διοίκησης Επιχειρήσεων στη Λευκάδα». Ορίστε, κύριε Μωραΐτη, έχετε τον λόγο.
Ας δούμε, κύριε Υπουργέ, αν εδώ υπάρχουν κενά ή αν είναι λαϊκισμός, όπως είπατε νωρίτερα. Η συγκυβέρνηση έχει οδηγήσει σε απόγνωση, σε τραγικά αδιέξοδα, περίπου πεντακόσιους σπουδαστές και τις οικογένειές τους στο ΤΕΙ Ιόνιων Νήσων. Είναι τετρακόσιοι σπουδαστές προηγούμενων χρόνων και εκατό φέτος των δύο τμημάτων που λειτουργούν στη Λευκάδα. Όλα αυτά είναι αποτέλεσμα της πολιτικής της συγκυβέρνησης ΣΥΡΙΖΑ - ΑΝΕΛ που προχώρησε στις συγχωνεύσεις ΤΕΙ και ΑΕΙ με καθαρό στόχο την υποχρηματοδότηση, την κατηγοριοποίηση και πολυδιάσπαση των πτυχίων. Οι προθέσεις σας είναι καθαρές, κύριε Υπουργέ. Πώς θα εξασφαλίσετε την εξοικονόμηση πόρων, δημοσιονομικά οφέλη με το λεγόμενο μάζεμα των σχολών, καθώς και την καλύτερη προσαρμογή των σπουδών, ειδικοτήτων στις ανάγκες του κεφαλαίου και όχι στις κοινωνικές και επιστημονικές ανάγκες. Αυτό υπηρετεί και η συγκυβέρνηση με τη συγχώνευση του ΤΕΙ Ιονίων Νήσων με το Πανεπιστήμιο Ιονίων Νήσων. Στο νέο σχήμα που δημιουργήθηκε υπάρχει το ΤΕΙ Τουρισμού στην Κέρκυρα και το ΤΕΙ Περιφερειακής Ανάπτυξης στη Λευκάδα. Το παλιό τμήμα Διοίκησης Επιχειρήσεων που λειτουργούσε στη Λευκάδα καταργήθηκε. Δεν συγκαταλέχθηκε στα τμήματα του Ιόνιου Πανεπιστήμιου, ενώ, όπως είχατε υποσχεθεί, θα συνεχίσει να λειτουργεί μέχρις ότου τελειώσουν οι σπουδαστές που ήδη φοιτούν σε αυτό το τμήμα. Όπως επίσης και το τμήμα Τουρισμού που μεταφέρθηκε στην Κέρκυρα, ενώ υπήρχε πρώτα στη Λευκάδα. Θα συνεχίσει και αυτό το τμήμα να λειτουργεί μέχρις ότου μεταφερθούν οι μαθητές εκεί. Και μην μας πείτε ότι, ξέρετε, θα έχουν τη δυνατότητα του χρόνου ή δεν ξέρω πότε, όταν θα λειτουργήσει το τμήμα Τουριστικών Επιχειρήσεων στη Λευκάδα, να μπορούν να πάνε εκεί οι σπουδαστές. Στην Κέρκυρα, όπως και στη Λευκάδα, κύριε Υπουργέ, δεν υπάρχουν φοιτητικές εστίες. Ιδιαίτερα στη Λευκάδα δεν υπάρχει από την αρχή λειτουργίας των ΤΕΙ. Και στην Κέρκυρα τα πράγματα δεν είναι τόσο καλά. Βέβαια δεν είναι εύκολη και η μετακίνηση σπουδαστών από τη Λευκάδα στην Κέρκυρα, γιατί υπάρχουν αρκετοί σπουδαστές που κατοικούν σε όμορους νομούς που είναι εύκολη η πρόσβαση στη Λευκάδα, όπως είναι οι Νομοί Πρέβεζας, Αιτωλοακαρνανίας, Ιωαννίνων και Άρτας. Πέρα από εκεί, έχουν δημιουργήσει και κάποιες προϋποθέσεις γιατί είναι πάρα πολλοί σπουδαστές, επειδή υπάρχει παντελής έλλειψη στέγασης στη Λευκάδα, οι οποίοι αναγκάζονται και δουλεύουν. Είναι παιδιά των λαϊκών οικογενειών και γι' αυτούς έχετε κι εσείς και οι προηγούμενοι κάνει το δικαίωμα στη μόρφωση και στην παιδεία πανάκριβο εμπόρευμα.
Κύριε Μωραΐτη, παρακαλώ το ερώτημά σας.
Κύριε Πρόεδρε, ολοκληρώνω. Γι' αυτό αναγκάζονται να δουλεύουν και να σπουδάζουν ταυτόχρονα. Πάρα πολλοί από αυτούς έχουν αναγκαστεί πραγματικά να παρατήσουν τις σπουδές τους. Σας ρωτάμε συγκεκριμένα, κύριε Υπουργέ, επειδή υπάρχουν μόνο δύο καθηγητές και έχουν χαθεί διδακτικές ώρες κι επειδή δεν υπάρχουν εργαστήρια: Θα γίνουν οι απαιτούμενες προσλήψεις, ώστε να λειτουργήσουν τα δύο αυτά τμήματα; Επίσης, δεν παίρνουν ούτε έγγραφα, γιατί δεν υπάρχει διοικούσα επιτροπή και δεν μπορούν να πάρουν ούτε κάρτες σίτισης ούτε βεβαιώσεις σπουδών. Είναι τραγική η κατάσταση, κύριε Υπουργέ. Σας λέμε για όλα αυτά να απαντήσετε συγκεκριμένα, αν θα παρθούν μέτρα ώστε να υπάρχει σωστή λειτουργία αυτών των τμημάτων για να ολοκληρώσουν τις σπουδές τους οι σπουδαστές.
Ωραία, ευχαριστούμε. Παρακαλώ να υπάρχει αυτοσυγκράτηση στους χρόνους. Δείχνω ανοχή, αλλά όχι να τριπλασιάζουμε τον χρόνο. Κύριε Υπουργέ, έχετε τον λόγο.
Κοιτάξτε, θα πρέπει οι συνεργάτες σας να είναι λίγο πιο προσεκτικοί όταν συντάσσουν αυτού του είδους τις παρεμβάσεις, διότι αυτήν τη στιγμή αναφερθήκατε και οικοδομήσατε μια προβληματική πάνω στο γεγονός ότι δεν υπάρχει προσωπικό ή στο ότι υπάρχουν μόνο δύο άτομα. Δεν είναι δύο, είναι οκτώ τα άτομα. Είναι τέσσερις φορές παραπάνω. Πρώτο αυτό. Δεύτερον, έχουν προσληφθεί ακαδημαϊκοί υπότροφοι για να αποκτήσουν ακαδημαϊκή εμπειρία, με τα κονδύλια του ΕΣΠΑ. Μην φέρνετε, λοιπόν, την καταστροφή. Δεν βοηθάει ούτε εσάς, αλλά ούτε την εικόνα που θέλετε να προβάλλετε, ότι όλα είναι για πέταμα. Είναι προφανές ότι θέλετε, ως κόμμα, να υπερασπιστείτε οτιδήποτε υπάρχει για να μην αλλάζουν τα πράγματα, διότι έχετε δημιουργήσει ένα κλίμα και έναν δημόσιο λόγο ενάντια σε μία προσπάθεια αναβάθμισης της τριτοβάθμιας εκπαίδευσης. Κακώς αναφερθήκατε ότι είναι συνένωση των ΤΕΙ με τα πανεπιστήμια, διότι είναι νέα γνωστικά πεδία, νέα τμήματα στα πανεπιστήμια, διετείς δομές, συνέργειες των τμημάτων των ΤΕΙ με τα πανεπιστήμια, ακριβώς επειδή ανακαλύψαμε φοβερά προβλήματα με την υπάρχουσα κατάσταση ως προς το ακαδημαϊκό επίπεδο. Είστε, λοιπόν, για την αναβάθμιση, ναι ή όχι; Ή δεν θέλετε τα ΤΕΙ να εμπλακούν μαζί με τα πανεπιστήμια, ώστε προοπτικά να υπάρχουν τα πανεπιστήμια και τα ΤΕΙ τα οποία είναι εξαιρετικά αδύναμα και δεν μπορούν να μπουν στα πανεπιστήμια θα έχουν ολοκληρώσει τον ιστορικό τους κύκλο; Αυτά είναι ερωτήματα στα οποία πρέπει να απαντήσετε με απόλυτη σαφήνεια. Τώρα, να ξέρετε - και πάλι εκεί, δυστυχώς, οι συνεργάτες σας φαίνεται ότι δεν τα πολυξέρουν τα θέματα αυτά - ότι κανένα παιδί το οποίο σήμερα είναι στο όποιο τμήμα των ΤΕΙ, το οποίο είτε προοπτικά σε τέσσερα χρόνια καταργείται είτε εντάσσεται μέσα σε καινούργιο τμήμα, δεν θα χάσει ούτε τα επαγγελματικά του δικαιώματα, αλλά κυρίως δεν θα έχει πρόβλημα να ολοκληρώσει τις σπουδές. Και μάλιστα, όταν ολοκληρώσει τις σπουδές, θα έχει τη διακριτική ευχέρεια να λάβει είτε πτυχίο ΤΕΙ είτε πτυχίο πανεπιστημίου, με πρόσθετα μαθήματα που θα πάρει. Δεν καταλαβαίνω, λοιπόν, ποιο ακριβώς είναι το πρόβλημα. Οι γραμματείες λειτουργούν. Υπάρχει αυτή η μεταβατική φάση η οποία είναι απολύτως διευκρινισμένη. Το τμήμα αυτό είχε αρκετές αδυναμίες από τα πριν και προσπαθούμε με τη νέα κατάσταση και να το αναβαθμίσουμε και να μπορέσουμε να αντιμετωπίσουμε τις αδυναμίες. Δεν καταλαβαίνω, λοιπόν, ποιο ακριβώς είναι το ερώτημα. Διότι για το προσωπικό σάς απάντησα. Ως προς τη στέγαση, είναι σωστό. Υπάρχουν προβλήματα, τα οποία δεν μπορούν να λυθούν ούτε σε τρία ούτε σε πέντε χρόνια. Είμαστε σε μια διαδικασία επίλυσης μιας κατάστασης την οποία κληρονομήσαμε, με την έλλειψη των εστιών. Από την άλλη μεριά, βεβαίως, δίνουμε τεράστια ποσά στη φοιτητική μέριμνα. Δίνουμε 43 εκατομμύρια στο στεγαστικό επίδομα, στο θέμα της σίτισης, στο θέμα των βιβλίων κ.λπ..
Κύριε Μωραΐτη, έχετε τον λόγο.
Κύριε Υπουργέ, κατά την προσφιλή σας τακτική, δεν απαντάτε στα ερωτήματα. Καταφεύγετε στον αντικομμουνισμό. Εγώ, όμως, θα σας πω συγκεκριμένα. Απαντήστε, κύριε Υπουργέ. Σε ό,τι αφορά στο προσωπικό που αυτή τη στιγμή υπάρχει στο ΤΕΙ Λευκάδας, επαρκεί, γίνονται εργαστήρια; Είναι συγκεκριμένα τα ερωτήματα. Έχουν χαθεί διδακτικές ώρες; Λειτουργεί η γραμματεία; Δίνει κάρτες σίτισης; Υπάρχουν βεβαιώσεις σπουδών; Δεν λειτουργεί τίποτα, κύριε Υπουργέ και δεν ξέρω αν εσείς είστε καλά πληροφορημένος. Εγώ επισκέφτηκα το συγκεκριμένο ΤΕΙ και ξέρω τι ακριβώς γίνεται. Σε όλα αυτά τα ερωτήματα που σας θέτουμε να απαντήσετε. Το κυριότερο απ' όλα είναι να απαντήσετε στο εάν θα υπάρχει εύρυθμη λειτουργία του ΤΕΙ, των δύο τμημάτων, που το ένα καταργείται τελείως και το άλλο μεταφέρεται στην Κέρκυρα, και εάν θα μπορέσουν αυτά τα παιδιά να συνεχίσουν τις σπουδές τους. Τώρα, για να πάμε και στην Κέρκυρα, που είναι η έδρα του Ιόνιου Πανεπιστημίου. Και εκεί, πέρα από τη Λευκάδα, είναι άπιαστο όνειρο σε ό,τι αφορά στη στέγαση. Δεν υπάρχει στέγαση. Και μιλάμε για μια τουριστική περιοχή, που είναι πανάκριβα και τα ενοίκια και αναγκάζονται οι σπουδαστές, σας το είπα νωρίτερα, να δουλεύουν για να μπορούν να τα βγάλουν πέρα. Αυτή είναι η πολιτική σας και αυτή είναι η μεταμνημονιακή κανονικότητα. Αυτό, βέβαια, που δεν λέτε είναι ότι είστε δεσμευμένοι απέναντι στους δανειστές σας, στους εταίρους σας, στην αντιλαϊκή, αντιεκπαιδευτική πολιτική της Ευρωπαϊκής Ένωσης, να εφαρμόζετε απαρέγκλιτα τους μνημονιακούς νόμους. Σας είπαμε ότι όλη αυτή την κατάσταση την κάνετε για εξοικονόμηση χρημάτων, γιατί βλέπετε, ακριβώς, τη μόρφωση των παιδιών του λαού ως κόστος. Όλα αυτά τα οποία είπαμε νωρίτερα, ισχύουν, κύριε Υπουργέ, κι εσείς δεν δώσατε καμμία συγκεκριμένη απάντηση. Αυτή η κατάσταση που επικρατεί θα επιδεινωθεί το αμέσως επόμενο διάστημα. Κι αυτά, πραγματικά, δεν τα λέμε εμείς, είναι στοιχεία, με αριθμούς. Επειδή στην ουσία δεν λειτουργεί αυτό το ΤΕΙ, πάρα πολλοί σπουδαστές άρχισαν και το εγκαταλείπουν. Σας κάναμε και μία ερώτηση για το Ιόνιο Πανεπιστήμιο πριν από λίγο καιρό και δεν μπήκατε στον κόπο να απαντήσετε. Και εκεί δεν υπάρχει στέγαση. Και εκεί τους πηγαίνετε σε κάποια ξενοδοχεία που υπάρχουν συμβάσεις, που τους διώχνουν αρχές του καλοκαιριού γιατί υπάρχει τουρισμός. Τους απαγορεύουν να λειτουργούν τα πλυντήρια, να λειτουργούν τα ηλεκτρικά σκεύη. Για εκατόν πενήντα φοιτητές, αν θυμάμαι καλά, υπάρχουν μόνο δύο πλυντήρια. Επομένως, είναι δραματική η κατάσταση, αν πούμε ότι και αυτοί οι φοιτητές, οι σπουδαστές, θα μεταφερθούν στην Κέρκυρα. Επίσης, πληρώνουν και εισιτήρια στην Κέρκυρα. Αυτό είναι ένα ακόμα σοβαρό ζήτημα που σας θέσαμε σε άλλη ερώτηση και δεν απαντήσατε. Εμείς λέμε καθαρά ότι αυτό είναι το μέλλον που ετοιμάζετε για τη νεολαία, η δωρεάν παιδεία την οποία επαγγέλλεστε. Μπροστά σε όλα αυτά, εμείς καλούμε τη νεολαία, το λαϊκό κίνημα και στην περιοχή των Ιονίων Νήσων να πάρουν την υπόθεση στα χέρια τους, κύριε Υπουργέ, γιατί μόνο έτσι μπορούν να έχουν αποτέλεσμα. Να οργανώσουν την πάλη τους ενάντια στην αντιλαϊκή πολιτική της Κυβέρνησης, Ευρωπαϊκής Ένωσης και κεφαλαίου. Είναι αυτή η πολιτική που τσακίζει δικαιώματα εργατικών - λαϊκών οικογενειών και στη ζωή και στη μόρφωση. Αυτό ακριβώς γίνεται. Και πρέπει να παλέψουν πραγματικά για την παιδεία των λαϊκών αναγκών, όπως γίνεται και σήμερα. Και τους λέμε καθαρά, να μην κάνουν - και δεν θα κάνουν - πίσω μπροστά στην τρομοκρατία και στην ποινικοποίηση των αγώνων. Κύριε Υπουργέ, οι κάτοικοι του νησιού της Λευκάδας περιμένουν συγκεκριμένες απαντήσεις. Είναι πραγματικά τραγική η κατάσταση στο ΤΕΙ και το γνωρίζετε πολύ καλά, ανεξάρτητα απ' αυτά που προσπαθείτε σήμερα να παρουσιάσετε εδώ.
Τον λόγο έχει ο κύριος Υπουργός.
Ελπίζω όταν θα στείλετε την ομιλία σας στους πολίτες της Λευκάδας ή της Κέρκυρας, των Ιονίων Νήσων, να συμπεριλάβετε και τις απαντήσεις μου. Κοιτάξτε, θα σας πω για το θέμα της στέγασης. Στην Κέρκυρα υπάρχει ένα πολύ σοβαρό θέμα, πράγματι. Εμείς καλούμε τον δήμο να πάρει πρωτοβουλίες, ακριβώς επειδή είναι και νομικά υποχρεωμένοι οι δήμοι να συμβάλλουν σε αυτό, όπως και για τους αναπληρωτές καθηγητές. Δεύτερον, τα ξενοδοχεία θα πρέπει στο πλαίσιο μιας κοινωνικής ευθύνης να αντιμετωπίσουν και αυτοί αυτό το θέμα. Σας το είπα και σας το ξαναλέω. Δεν θέλετε να το σκεφτείτε, γιατί προφανώς δεν θέλετε να καταγγείλετε την πολιτική της Νέας Δημοκρατίας τόσα χρόνια και του ΠΑΣΟΚ. Τι έγιναν τα δισεκατομμύρια που πέρασαν από τα χέρια τους και δεν έκαναν κάποιες ανθρώπινες εστίες; Λέτε ότι όλο αυτό το εγχείρημα που κάνουμε με τα πανεπιστήμια και τα ΤΕΙ είναι για να εξοικονομήσουμε χρήματα. Κοιτάξτε, εάν θέλετε, μπορώ εκτός διαδικασίας να σας πω άλλα επιχειρήματα. Πώς όμως να εξοικονομήσουμε χρήματα, όταν έχουμε δεσμευτεί εδώ στην Βουλή για συγκεκριμένο αριθμό νέων θέσεων και νέα χρηματοδότηση; Και αυτό είναι καταγεγραμμένο και στις νέες θέσεις που δίνουμε και στη χρηματοδότηση που δίνουμε. Θα υπάρξει φέτος 45% αύξηση της χρηματοδότησης στα πανεπιστήμια. Βεβαίως, θα μου πείτε ότι μπορεί να παίζουμε το παιχνίδι του κεφαλαίου με έναν περίεργο τρόπο, που εγώ δεν μπορώ να τον παρακολουθήσω. Δεν μπορεί, όμως, να λέτε ότι όλο αυτό το εγχείρημα το κάνεις για να εξοικονομείς λεφτά. Αυτό το έκανε η Νέα Δημοκρατία με το σχέδιο «ΑΘΗΝΑ». Το θυμάστε ή δεν θυμάστε; Δεν μιλάτε γι' αυτό τώρα. Αυτό κάπως το ξεχάσατε. Ήταν αυτό που κατέστρεψε την τεχνολογική εκπαίδευση, που οι συνάδελφοι εδώ συνέχεια μας υπενθυμίζουν. Κάποια πράγματα καταστράφηκαν λόγω συγκεκριμένων πολιτικών. Εμείς, λοιπόν, προσπαθούμε να στήσουμε κάποια πράγματα. Και θα ήθελα πραγματικά να παρακολουθήσετε και την χρηματοδότηση και τον αριθμό των νέων θέσεων. Κοιτάξτε, όμως, υπάρχει ένα θέμα στο οποίο πρέπει να είμαστε ξεκάθαροι. Το περασμένο Σάββατο ήμουν στην Κέρκυρα για να ενημερώσω γονείς και κηδεμόνες για την Γ΄ λυκείου. Και υπήρξε κατάληψη του Εργατικού Κέντρου, όπου θα γινόταν η εκδήλωση και δεν κατέστη δυνατό να γίνει αυτή η εκδήλωση. Εσείς το επικροτείτε αυτό; Επικροτείτε τον αποκλεισμό από την ενημέρωση των πολιτών της Κέρκυρας διά της βίας, ναι ή όχι;
Όταν γίνεται με όρους λαϊκού κινήματος, συμφωνούμε.
Αφήστε το εάν γίνεται με όρους κινήματος. Είναι δημοκρατία να απαγορεύετε…
Επί της ερώτησης παρακαλώ.
Απαντάω ακριβώς σε αυτό, γιατί πριν αναφέρθηκε ο συνάδελφος…
Όταν υπάρχουν όροι λαϊκού κινήματος…
Ακούτε τι σας λέω;
Κύριε Μωραΐτη, μη χάνουμε τον χρόνο τσάμπα.
Με συγχωρείτε, ακούτε τι σας λέω; Επικροτείτε τον αποκλεισμό από την ενημέρωση των πολιτών ενός τόπου διά της βίας, ναι ή όχι; Ξέρετε ότι αυτά στην ιστορία του κόμματός σας είναι πράγματα εξαιρετικά προβληματικά και ακόμα τα πληρώνει η Αριστερά. Τα πληρώνει και η δική μας Αριστερά. Και απ' αυτά πρέπει να απαλλαγούμε. Εδώ, λοιπόν, καθαρές κουβέντες. Αυτά τα πράγματα δεν έχουν θέση στο δημοκρατικό κίνημα, τελεία και παύλα!
Προχωρούμε με την τέταρτη με αριθμό 134/6-11-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις εκπαιδευτικών στα Γυμνάσια, Λύκεια και Επαγγελματικά Λύκεια (ΕΠΑΛ) της Περιφερειακής Ενότητας Χαλκιδικής». Τον λόγο έχει ο κ. Δελής.
Ευχαριστώ πολύ, κύριε Πρόεδρε. Κύριε Υπουργέ, είναι Νοέμβρης. Είναι δύο μήνες που άνοιξαν τα σχολεία και συζητάμε για ελλείψεις εκπαιδευτικών σε όλο το εύρος της εκπαίδευσης. Και νομίζω - απ' ό,τι άκουσα - ότι δεν είναι και η πρώτη ερώτηση που συζητείται σήμερα για ελλείψεις εκπαιδευτικών. Η δική μου ερώτηση, που σας αφορά, αναφέρεται στην Χαλκιδική και στις πολύ μεγάλες ελλείψεις εκπαιδευτικών που υπάρχουν εκεί ιδιαίτερα στη δευτεροβάθμια εκπαίδευση. Την ερώτηση, βεβαίως, την έχετε, είναι μπροστά σας. Λείπουν φιλόλογοι, μαθηματικοί, φυσικοί, χημικοί, βιολόγοι, καθηγητές γερμανικών, γυμναστές, καλλιτεχνικών και μια σειρά από ειδικότητες, σχεδόν όλες οι ειδικότητες σε όλο το φάσμα της δευτεροβάθμιας εκπαίδευσης στην Χαλκιδική. Νομίζω ότι είναι ένα χαρακτηριστικό παράδειγμα για το ότι η κατάσταση δεν έχει βελτιωθεί και είναι ιδιαίτερα οξυμένη - για το ζήτημα των ελλείψεων των εκπαιδευτικών μιλάω - και παρά το ότι επικεντρώνεται στην Χαλκιδική θα έλεγα ότι αποτελεί μία μικρογραφία μιας γενικότερης κατάστασης που ισχύει σε όλα τα σχολεία της χώρας. Φυσικά αυτό έχει λόγο και αιτία, δεν γίνεται επειδή υπάρχει ανικανότητα. Προκύπτει ως αποτέλεσμα μιας άγριας, μιας ταξικής πολιτικής, η οποία επιμένει συνεχώς όλα τα τελευταία χρόνια με ακόμα μεγαλύτερη ένταση να υποχρηματοδοτεί την εκπαίδευση, η οποία λειτουργεί πια στα όριά της τόσο σε ό,τι αφορά τις υποδομές της όσο και σε ό,τι αφορά τους εκπαιδευτικούς. Η ερώτηση, λοιπόν, είναι απλή: Τι θα κάνετε για να καλύψετε τα κενά των εκπαιδευτικών στην Χαλκιδική με μόνιμους διορισμούς - θυμίζω - και όχι μόνο;
Τον λόγο έχει ο κύριος Υπουργός.
Κύριε Δελή, λείπατε πριν, ενδεχομένως να έχετε ακούσει την απάντησή μου στην κ. Μανωλάκου. Το γενικό το απάντησα, αλλά θα το απαντήσω ξανά. Για πρώτη φορά τα τελευταία δέκα χρόνια προσλήφθηκαν τόσοι πολλοί αναπληρωτές εκπαιδευτικοί πριν αρχίσουν τα σχολεία. Αυτό να το αναγνωρίσουμε ως κάτι θετικό, ναι ή όχι; Εγώ δεν καταλαβαίνω τις προτάσεις που κάνετε, διότι οι προτάσεις που κάνετε υπονοούν ότι υπάρχει ένα μαγικό κουμπί που μπορεί κάποιος να το πατήσει και να λυθούν όλα τα προβλήματα. Δεν είναι έτσι τα πράγματα και το ξέρετε καλύτερα από εμένα. Εγώ καταλαβαίνω και τον αντιπολιτευτικό λόγο, καταλαβαίνω πολλά πράγματα, αλλά δεν είναι εκεί το θέμα. Το θέμα είναι, αν θέλουμε να βοηθήσουμε την εκπαίδευση επί της ουσίας, να βλέπουμε τα πραγματικά κενά και να μπορέσουμε να τα αντιμετωπίσουμε. Όπως ξέρετε, ήδη από χθες και σήμερα και τη Δευτέρα γίνεται η κατανομή των χιλίων νέων πιστώσεων που έχουμε πάρει και προχωράμε στην κάλυψη όλων αυτών των κενών. Εκείνο που δεν καταλαβαίνω - ήταν και το πρόβλημα που είχα με τον συνάδελφο κ. Μωραΐτη πριν από εσάς - είναι το να λέγεται ότι όλα αυτά τα κάνουμε γιατί θέλουμε να εξοικονομήσουμε χρήματα. Πώς είναι δυνατόν να κάνουμε όλα αυτά για να εξοικονομήσουμε χρήματα όταν κάθε χρόνο κάνουμε περισσότερες προσλήψεις, όταν ανακοινώνουμε δεκαπέντε χιλιάδες μόνιμους διορισμούς, όταν αυξάνουμε τη χρηματοδότηση - πριν είπα συγκεκριμένα νούμερα - για τα ΤΕΙ και τα πανεπιστήμια; Δεν μπορεί να το κάνουμε για εξοικονόμηση. Εκείνο, λοιπόν, που λέμε - και καλώ και το κόμμα σας να εμπλακεί επί της ουσίας σε αυτό - είναι το εξής: να είμαστε σαφείς για τον ακριβή αριθμό κενών ώστε να μπορέσουμε να τα αντιμετωπίσουμε κεντρικά και να μπούμε επιτέλους και μετά τις προσλήψεις σε μία κανονικότητα. Σας ευχαριστώ.
Τον λόγο έχει ο κ. Δελής.
Ευχαριστώ, κύριε Πρόεδρε. Είπατε, κύριε Υπουργέ, ότι για πρώτη φορά έγιναν τόσες πολλές προσλήψεις αναπληρωτών στην αρχή της σχολικής χρονιάς. Δεν έχουμε κανέναν λόγο να το αμφισβητήσουμε αυτό. Θα συμφωνήσετε, όμως, μαζί μας ότι για μία ακόμα χρονιά συνεχίζουν να υπάρχουν κενά όλους αυτούς τους μήνες, δύο μήνες πια από τότε που έχουν ανοίξει τα σχολεία. Και, αν θέλετε, αυτές οι συνεχόμενες προσλήψεις που έχει κάνει το Υπουργείο σταδιακά από τον Σεπτέμβρη και τον Οκτώβρη, αλλά και τον Νοέμβρη φανερώνουν αυτό ακριβώς, δηλαδή ότι τα κενά δεν καλύφθηκαν με τις αρχικές προσλήψεις των αναπληρωτών. Να συμφωνήσουμε, λοιπόν, σε αυτό, ότι ακόμα και σήμερα υπάρχουν κενά; Μιλήσατε για τις χίλιες προσλήψεις στη δευτεροβάθμια εκπαίδευση. Επειδή τις ψάξαμε τις προσλήψεις και είδαμε κατά πόσον αφορούν τη Χαλκιδική, είδαμε ότι υπάρχει μία πρόσληψη - ο αριθμός είναι 1- μηχανολόγου καθηγητή για τα σχολεία της δευτεροβάθμιας εκπαίδευσης, για τα γυμνάσια, τα λύκεια και τα ΕΠΑΛ της Χαλκιδικής. Εγώ, όμως, δεν σας είπα αριθμό κενών. Μπορώ να σας διαβάσω τα γυμνάσια και τα λύκεια που έχουν κενά. Μιλάμε για δεκάδες φιλολόγους και μαθηματικούς και καθηγητές όλων των ειδικοτήτων, οι οποίες δεν καλύπτονται και αυτά τα κενά συνεχίζουν και παραμένουν. Αναφερθήκατε, επίσης, στον ακριβή αριθμό των κενών και νομίζω ότι έχει μια αξία αυτή η συζήτηση. Αλήθεια, με ποια κριτήρια διαπιστώνετε τα κενά; Ποια είναι τα κριτήρια εκείνα με τα οποία το Υπουργείο ανακοινώνει τα κενά και ορίζει ποια είναι κενά; Δεν είναι ο αριθμός των μαθητών να είναι είκοσι πέντε συν 10% και παραπάνω; Δεν είναι ότι σήμερα σε πάρα πολλά σχολεία της χώρας καταστρατηγείται ακόμη και αυτό και έχουμε τμήματα που έχουν πάνω από τριάντα μαθητές και όχι μόνο στις περιοχές που επλήγησαν από τους σεισμούς τελευταία; Δεν είναι ότι ακριβώς με αυτή τη λογική η δική σας Κυβέρνηση για τρίτη συνεχόμενη χρονιά έχει καταργήσει ολιγομελή τμήματα - έτσι τα έχει βαφτίσει - στα ΕΠΑΛ, αλλά και τις ομάδες προσανατολισμού των γενικών λυκείων; Εάν, λοιπόν, εσείς έχετε βρει τον τρόπο μέσα και από συγχωνεύσεις σχολείων, μέσα και από καταργήσεις τμημάτων, μέσα και από καταργήσεις σχολείων - γιατί αυτά συμβαίνουν σε όλη την εκπαίδευση - να λιγοστεύετε συνεχώς τα κενά, αυτό δεν σημαίνει ότι δεν υπάρχουν αυτά τα κενά στην πραγματικότητα και ότι αυτές οι ανάγκες δεν συμπιέζονται και δεν αφορούν τις μορφωτικές ανάγκες των παιδιών. Έχουμε τελείως διαφορετική αντίληψη, κύριε Υπουργέ, για το πώς θα καλύπτονται τα κενά, για το πώς θα ορίζονται τα κενά. Εν πάση περιπτώσει, όμως, για να απαντήσω και σ' αυτό που είπατε λίγο πιο πριν, επειδή ήμουν παρών στην ερώτηση, σχετικά με το ότι το ΚΚΕ δεν ενδιαφέρεται να αλλάξει τίποτα στην εκπαίδευση και θέλει να παραμείνουν όλα τα ίδια, νομίζω ότι κάνετε συνειδητά μια διαστρέβλωση των θέσεων του Κομμουνιστικού Κόμματος, του οποίου η αντίθεση στις αντιδραστικές αλλαγές, στις οποίες προχωρά και η δική σας Κυβέρνηση και στις αναδιαρθρώσεις, δεν σημαίνει αποδοχή της σημερινής κατάστασης. Η αντίθεσή μας προκύπτει από την υπεράσπιση και την προβολή της θετικής πρότασης που έχουμε για την εκπαίδευση, κύριε Υπουργέ. Και αυτή έχει ανακοινωθεί εδώ και δύο χρόνια και τη γνωρίζετε. Είναι το ενιαίο δωδεκάχρονο σχολείο σύγχρονης γενικής μόρφωσης, όπου και οι δώδεκα τάξεις αυτού του σχολείου θα έχουν αποκτήσει εκείνο το ουσιαστικό περιεχόμενο το οποίο χρειάζεται ένας άνθρωπος, πριν οδηγηθεί στην επιλογή του επαγγέλματός του και πριν βγει στη ζωή. Αυτή είναι η ουσία της πρότασής μας και θα σας παρακαλούσα να μην τη διαστρεβλώνετε τουλάχιστον.
Κλείνουμε με τον κύριο Υπουργό. Κύριε Γαβρόγλου, έχετε τον λόγο.
Κύριε Δελή, χαίρομαι, διότι υπάρχουν ενδείξεις συμφωνίας ανάμεσα στις διαπιστώσεις σας και τις δικές μας. Ποιες είναι αυτές; Ότι υπάρχει μια αύξηση στην πρόσληψη των αναπληρωτών, άρα μείωση των κενών. Κάθε φορά είναι και καλύτερα, διότι βρήκαμε το χάος, ένα απίστευτο χάος. Άρα το βέλος είναι προς τη σωστή κατεύθυνση. Υπάρχουν προβλήματα; Εγώ θα σας πω, περισσότερα απ' αυτά που μου λέτε εσείς. Αλίμονο, εάν δεν υπήρχαν! Κάνουμε προσπάθειες και με αυτό που σας είπα πριν, ότι πήραμε ακόμη χίλιες πιστώσεις, για να μπορέσουμε να τα αντιμετωπίσουμε; Η απάντηση είναι ναι. Στο τέλος θα έχουμε τον μεγαλύτερο αριθμό προσλήψεων που έχουν γίνει εδώ και πάρα πολλά χρόνια; Η απάντηση, επίσης, είναι ναι. Θα μπορέσουμε να το κανονικοποιήσουμε αυτό ακόμη περισσότερο με τις προσλήψεις των μόνιμων εκπαιδευτικών, που αυτή είναι η λύση; Διότι η λύση δεν είναι να βασίζεται ένα σύστημα στους αναπληρωτές, αλλά σε μόνιμους διορισμούς. Η απάντηση και πάλι είναι ναι και για την οποία, ξέρετε, για τους μόνιμους διορισμούς, υπάρχει μία δυστυχώς, θα έλεγα, ένοχη σιωπή από το κόμμα σας. Τώρα, κοιτάξτε, οι προτάσεις που έχετε για το σχολείο εντυπωσιάζουν για τη γενικότητά τους και, βεβαίως, όσο πιο γενικό είναι κάτι τόσο πιο αληθές είναι πολλές φορές ή τόσο πιο ψευδές, αλλά δεν έχει την ενδιάμεση διαφοροποίηση. Πράγματι, αναφέρεστε στις δώδεκα τάξεις. Ελπίζω ότι μέσα στις δώδεκα δεν είναι η προσχολική.
Στο δωδεκάχρονο σχολείο.
Στο δωδεκάχρονο σχολείο, στο οποίο και πάλι για το θέμα της δίχρονης προσχολικής εκπαίδευσης θυμάστε ότι είχατε μία δυσκολία και δεν την ψηφίσατε. Εκείνο, όμως, που θέλω να σας ρωτήσω είναι το εξής: Γιατί δεν δεσμευόσαστε σε ένα σύστημα εισαγωγής στο πανεπιστήμιο; Σας αρέσει το τωρινό, όπου οι οικογένειες ξοδεύουν 2,5 δισεκατομμύρια ευρώ για κάθε φουρνιά υποψηφίων, όπου η γνώση έχει αλγοριθμοποιηθεί, όπου τα παιδιά με αυτόν τον τρόπο έχουν ακυρώσει την παρουσία τους στο σχολείο, παρά τις προσπάθειες των εκπαιδευτικών; Είναι εύκολο να λέμε η γενική παιδεία να πηγαίνει μέχρι τα δώδεκα έτη. Εμείς λέμε να πηγαίνει μέχρι τα έντεκα, να ολοκληρώνεται και ο τελευταίος χρόνος να είναι ένα προπαρασκευαστικό έτος που τα μαθήματα δεν σημαίνει ότι δεν παρέχουν και γενική παιδεία. Έχουμε έναν συγκεκριμένο τρόπο να μπαίνουν τα παιδιά μόνο με το απολυτήριο. Να δεχθούμε ότι αυτό είναι ένα σημαντικό βήμα, το να μπαίνουν μόνο με τον βαθμό του απολυτηρίου, που γίνεται για πρώτη φορά και ονομάζεται στην απλοελληνική «ελεύθερη πρόσβαση»; Νομίζω ότι το επόμενο βήμα στην κανονικοποίηση της σχολικής ζωής πρέπει να είναι η βαθμιαία μείωση των μαθητών ανά τάξη. Είναι σαφές αυτό. Αλλά αυτό πάλι πρέπει να γίνει με βάση έναν προγραμματισμό. Δεν μπορεί να γίνει με υπουργικές αποφάσεις και νόμους και πάλι να είμαστε εμπρός σε αδιέξοδα. Άρα, οι μόνιμοι διορισμοί πρέπει να συνδυαστούν και με αλλαγές στον αριθμό των παιδιών στην τάξη, για να μπορέσει πράγματι η εκπαιδευτική διαδικασία να είναι ουσιαστικότερη κάθε επόμενη χρονιά. Σας ευχαριστώ.
Προχωράμε στην έβδομη με αριθμό 90/23-10-2018 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις σε διδακτικό προσωπικό στην Δευτεροβάθμια Εκπαίδευση στον Νομό Χαλκιδικής». Κυρία Ιγγλέζη, έχετε τον λόγο.
Ευχαριστώ, κύριε Πρόεδρε. Σήμερα η Χαλκιδική έχει την τιμητική της και οι ελλείψεις στην εκπαίδευση στην Χαλκιδική. Κύριε Υπουργέ, η φετινή σχολική χρονιά ξεκίνησε για μία ακόμη φορά επί Κυβερνήσεως ΣΥΡΙΖΑ - ΑΝΕΛ με πολύ καλές προοπτικές, μετά τη συντονισμένη προσπάθεια του Υπουργείου κατά τη διάρκεια του καλοκαιριού. Αυτό είχε ως αποτέλεσμα - ακούστηκε πριν ότι τα κενά είναι κυρίως στη δευτεροβάθμια, δεν είναι κυρίως στη δευτεροβάθμια, αλλά μόνο στη δευτεροβάθμια - η πρωτοβάθμια εκπαίδευση, τουλάχιστον στον Νομό Χαλκιδικής, όπως μπορώ να ξέρω, όχι απλώς να μην έχει κενά, αλλά να είναι υπερπλήρης και να λειτουργεί με τον καλύτερο τρόπο που έχει λειτουργήσει ποτέ. Παρ' όλα αυτά, κατόπιν επικοινωνίας με τη Διεύθυνση Δευτεροβάθμιας Εκπαίδευσης του Νομού Χαλκιδικής, διαπιστώθηκαν ελλείψεις σε διδακτικό προσωπικό σε γυμνάσια και λύκεια του Νομού. Εγώ θα πω τα κενά ακριβώς, ο κ. Δελής προηγουμένως δεν τα ανέφερε. Είναι τρεις φιλόλογοι, οκτώ μαθηματικοί πλήρους ωραρίου και τρεις μειωμένου ωραρίου, ένας καθηγητής φυσικής, ένας καθηγητής χημείας πλήρους ωραρίου και ένας μειωμένου ωραρίου, τρεις καθηγητές βιολογίας, ένας καθηγητής γερμανικών, ένας καθηγητής καλλιτεχνικών, τέσσερις καθηγητές μουσικής πλήρους και δύο μειωμένου ωραρίου και ένας καθηγητής μηχανολογίας - αυτός ο μηχανολόγος που λέγατε ότι καλύφθηκε το κενό ένας ήταν, ένας καλύφθηκε - , ένας καθηγητής Ηλεκτρονικής και ένας καθηγητής Πληροφορικής. Κατόπιν αυτών ερωτώ εάν προτίθεται το Υπουργείο να προχωρήσει σε δεύτερη φάση προσλήψεων αναπληρωτών εκπαιδευτικών, έτσι ώστε να καλυφθούν άμεσα τα παραπάνω κενά. Σας ευχαριστώ.
Κύριε Υπουργέ, αν πρόλαβα να αθροίσω όσα είπε η κ. Ιγγλέζη είναι είκοσι εννιά τα αιτήματα. Οπότε πρέπει να δούμε τώρα πόσους θα καλύψετε στους είκοσι εννιά.
Αν έλεγα είκοσι εννιά στους είκοσι εννιά και καθόμουν κάτω, θα ήμουν μια χαρά. Κυρία Ιγγλέζη, όπως είπατε η Χαλκιδική σήμερα για κάποιον συγκυριακό λόγο έχει την τιμητική της. Όντως υπάρχουν τα κενά, στα οποία αναφερθήκατε, και τα οποία την ερχόμενη εβδομάδα θα καλυφθούν λόγω των έκτακτων πιστώσεων που πήραμε πριν από μία εβδομάδα με μία τροπολογία που ψηφίστηκε στη Βουλή. Όμως, έχει σημασία για τους πολίτες να καταλαβαίνουν ότι αυτά τα κενά είναι κενά που δημιουργούνται στην αρχή του σχολικού έτους με πολλές φορές νόμιμες άδειες που παίρνουν εκπαιδευτικοί ή ασθένειες. Δεν είναι κενά τα οποία από την αρχή τα γνωρίζει το Υπουργείο. Άρα υπάρχουν κενά που τα γνωρίζει από την αρχή και υπάρχουν και κενά, τα οποία στο μεταξύ προκύπτουν. Γι' αυτό πάντα κανείς πρέπει να έχει και έναν αριθμό πιστώσεων για αναπληρωτές, ώστε να καλύπτονται τα έκτακτα αυτά κενά. Πάντως, από την ερχόμενη εβδομάδα αυτά θα έχουν καλυφθεί. Όπως είπα και στους συναδέλφους πριν, νομίζουμε ότι είναι η πρώτη φορά όπου έχουν προσληφθεί τόσο πολλοί αναπληρωτές καθηγητές πριν από την έναρξη της σχολικής χρονιάς. Το είπατε και εσείς για τα σχολεία, ιδιαίτερα για τα σχολεία αυτά που αναφέρετε εδώ είναι ειδικότητες της δευτεροβάθμιας εκπαίδευσης. Βεβαίως, μακροπρόθεσμα ο τρόπος να λυθούν αυτά τα προβλήματα είναι με τους μόνιμους διορισμούς, που ξέρετε ότι μετά την εξαγγελία του Πρωθυπουργού για τεσσεράμισι χιλιάδες στην ειδική αγωγή, που εξαγγέλθηκε στη Διεθνή Έκθεση Θεσσαλονίκης και έχει και το αντίστοιχο κονδύλι εγγραφής στον προϋπολογισμό, προχωράμε σ' αυτούς τους διορισμούς και σε μια τριετία θα έχουμε δεκαπέντε χιλιάδες, δηλαδή άλλους δέκα χιλιάδες πεντακόσιους στη γενική εκπαίδευση. Άρα είναι ένα πράγμα το οποίο θα εξομαλυνθεί με το τέλος της τριετίας με τους μόνιμους διορισμούς και, βεβαίως, μέχρι τότε με όλα τα μέτρα βελτίωσης, τα οποία ανέφερα και στις προηγούμενες ερωτήσεις. Ευχαριστώ.
Κυρία Ιγγλέζη, έχετε τον λόγο.
Κύριε Υπουργέ, ευχαριστώ για την απάντησή σας. Αναγνωρίζω τη φιλότιμη προσπάθεια του Υπουργείου να λειτουργήσουν οι σχολικές μονάδες σε όλη τη χώρα με όλους τους δασκάλους και καθηγητές στη θέση τους από την πρώτη μέρα και με όλα τα βιβλία διαθέσιμα,. Είναι αλήθεια ότι η κατάσταση έχει βελτιωθεί θεαματικά τις τελευταίες σχολικές χρονιές σε σχέση με ό,τι συνέβαινε κατά το παρελθόν, που οι μαθητές διδάσκονταν μέσα από φωτοτυπημένο υλικό και τα κενά καλύπτονταν πολύ αργότερα από την έναρξη της σχολικής χρονιάς και συνήθως ποτέ. Ελπίζω και το εύχομαι με αυτές τις χίλες θέσεις που ανακοινώσατε μόλις τώρα και με την τροπολογία που ψηφίστηκε να καλυφθούν όλες οι κενές θέσεις στη Χαλκιδική. Αναγνωρίζω ότι αυτά τα κενά δημιουργούνται από τους λόγους στους οποίους αναφερθήκατε και εσείς. Όμως, θα πρέπει να το κοιτάξουμε λίγο, έτσι ώστε αυτή η γραφειοκρατική - θα έλεγα εγώ - δυσκολία να μη δημιουργεί προβλήματα στη διδακτική διαδικασία, στους μαθητές. Ήδη υπάρχουν κάποιες αντιδράσεις από γονείς και μαθητές των σχολείων, όπου παρατηρούνται τα μεγαλύτερα προβλήματα, με καταλήψεις μαθητών και αντιδράσεις από τη μεριά των συλλόγων γονέων και κηδεμόνων. Τόσο η Κυβέρνηση ΣΥΡΙΖΑ όσο και το Υπουργείο σας έχει αποδείξει ότι δίνει έμφαση στον δημόσιο χαρακτήρα της παιδείας και στην ποιότητα των παρεχόμενων υπηρεσιών μέσω αυτής. Αυτός ο δημόσιος χαρακτήρας και η ποιότητα των υπηρεσιών είναι κρίσιμης σημασίας στις μέρες μας, καθώς οι οικονομικές δυσχέρειες που αντιμετωπίζουν πολλές οικογένειες δεν τους επιτρέπουν την παράλληλη στήριξη των παιδιών τους εκτός σχολείου, πράγμα που έτσι κι αλλιώς δεν θα έπρεπε να γίνεται. Κύριε Υπουργέ, αναγνωρίζω την πολύ σημαντική προσπάθεια του Υπουργείου σας για την αναβάθμιση της δημόσιας τριτοβάθμιας εκπαίδευσης και τη σύσταση και ενίσχυση περιφερειακών πανεπιστήμιων. Στη Χαλκιδική, όμως, κύριε Υπουργέ, δεν ζητήσαμε πανεπιστήμιο. Έχουμε δίπλα μας στη Θεσσαλονίκη δύο εξαιρετικά πανεπιστήμια. Αυτό που ζητάμε είναι η δυνατότητα των μαθητών της Χαλκιδικής να εισέρχονται με ίσους όρους στα πανεπιστήμια, πράγμα που δεν μπορεί να συμβεί, όταν χάνονται διδακτικές ώρες από έλλειψη καθηγητών στη δευτεροβάθμια εκπαίδευση. Σας ευχαριστώ.
Κύριε Υπουργέ, νομίζω ότι έχετε απαντήσετε. Βεβαίως, έχετε το δικαίωμα να πάρετε τον λόγο συμπληρωματικά.
Το πιάνω το υπονοούμενο. Θα τελειώσω πολύ γρήγορα. Δύο σχόλια θέλω να κάνω. Το σημαντικό είναι να διαπιστώσουμε αν οι ρυθμίσεις που κάνουμε, τα μέτρα που παίρνουμε και η πραγματικότητα είναι σε μία κατεύθυνση που κάθε χρόνο είναι πιο βελτιωμένη από τον προηγούμενο, γιατί ξέρετε κι εσείς ότι τα θέματα της εκπαίδευσης δεν μπορούν να αλλάξουν από τη μία μέρα στην άλλη. Εμείς είμαστε πεπεισμένοι - και το πιστοποιούν αυτό ακόμη και οι ερωτήσεις της Αντιπολίτευσης - ότι τα πράγματα φέτος είναι πολύ καλύτερα από πέρυσι, πέρυσι ήταν καλύτερα από πρόπερσι και αυτό έχει πάρα πολύ μεγάλη σημασία. Το δεύτερο είναι το εξής: Θα παρακαλούσα και εσάς προσωπικά - αλλά και λόγω της δημόσιας θέσης σας - να προσπαθήσουμε να πείσουμε τους γονείς ότι το να είναι ελάχιστα παιδιά σε μία τάξη παιδαγωγικά δεν είναι καλό για τα παιδιά. Πάρα πολλές φορές έχουμε αντιδράσεις από γονείς για να συνεχίσουμε να στέλνουμε προσωπικό σε τάξεις με τρία, με τέσσερα παιδιά. Στη χώρα μας υπάρχουν προβλήματα. Η γεωγραφία στη χώρα μας είναι μία πολιτική κατηγορία, δεν είναι ένα τόσο απλό ζήτημα. Παρ' όλα αυτά, πρέπει να πεισθούν οι γονείς ότι το να υπάρχουν πολύ λίγα παιδιά σε μία τάξη λειτουργεί αντιπαιδαγωγικά στα παιδιά, γιατί πάρα πολλές φορές έχουμε τέτοιου είδους προβλήματα. Απλώς το λέω ως μία συμπλήρωση της συζήτησης που μόλις κάναμε. Ευχαριστώ, κύριε Πρόεδρε.
Επόμενη είναι η πρώτη με αριθμό 2023/1-10-2018 ερώτηση του κύκλου αναφορών και ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Παιδείας, Έρευνας και Θρησκευμάτων, με θέμα: «Ο χάρτης της τριτοβάθμιας εκπαίδευσης στην Ηλεία». Ορίστε, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έχετε και εσείς την κακή συνήθεια των μελών της Κυβέρνησης να μην απαντούν στις ερωτήσεις μας. Στις 24-5-2018 κατέθεσα την ερώτησή μου για το Τμήμα Μουσειολογίας στον Πύργο. Στις 6-7-2018 κατέθεσα την ερώτησή μου για τον χάρτη της τριτοβάθμιας εκπαίδευσης. Την επανακατέθεσα την 1-10-2018, δεν απαντήσατε, τη μετέτρεψα σε επίκαιρη. Πιστεύω ότι τουλάχιστον σήμερα θα μας δώσετε κάποιες απαντήσεις. Κύριε Υπουργέ, ο κ. Τσίπρας στο Περιφερειακό Συνέδριο της Πάτρας στις 6-2-2018, μια και δεν είχε τίποτα άλλο ουσιαστικό να ανακοινώσει για τον τόπο μας, ανακοίνωσε ότι θα ιδρύσετε πανεπιστημιακή σχολή πολιτισμού στην Ηλεία με τμήματα στον Πύργο και στην Αμαλιάδα. Καλοδεχούμενη η πρόταση, καθώς, όπως γνωρίζετε, η αρχαία Ήλιδα είναι η γενέτειρα πόλη των Ολυμπιακών Αγώνων, ο Δήμος Αμαλιάδας έχει μετονομαστεί σε Δήμο Ήλιδας και δίπλα μας είναι η Αρχαία Ολυμπία. Όμως, δημιουργήθηκε τεράστια σύγχυση με το τι θα γίνουν τα τρία τμήματα ΤΕΙ που λειτουργούν στην Ηλεία. Η Ηλεία, δυστυχώς, ήταν αποκλεισμένη από τον χάρτη της τριτοβάθμιας εκπαίδευσης. Δεν είχε καμμία σχολή ούτε από το Πανεπιστήμιο Πελοποννήσου ούτε από το Πανεπιστήμιο της Πάτρας και ήρθε το ΠΑΣΟΚ το 2003 να ιδρύσει τμήματα ΤΕΙ στον Πύργο και στην Αμαλιάδα για πρώτη φορά. Ιδιαίτερα όσον αφορά το Τμήμα των Τεχνολόγων Γεωπόνων στην Αμαλιάδα, που υπήρξε αποτέλεσμα του σχεδίου «ΑΘΗΝΑ», καθώς τότε η πολιτική ηγεσία του Υπουργείου άκουσε τα επιχειρήματά μας ότι η Ηλεία είναι κατά κύριο λόγο αγροτικός νομός, ότι δίπλα μας είναι το Ινστιτούτο του Κοροίβου - το οποίο έχει έρευνες, μελέτες και κατοχυρωμένους σπόρους και άρα, προσφέρεται για σύνδεση της εκπαίδευσης με την ανάπτυξη της παραγωγής και την εφαρμοσμένη έρευνα - ίδρυσε αυτό το τμήμα, το οποίο πάει πάρα πολύ καλά. Το αποδεικνύουν τα στατιστικά για την άνοδο της βαθμολογίας και τη ζήτηση που έχει στους φοιτητές. Εσείς σπεύσατε να διασκεδάσετε τις ανησυχίες και του δήμου και των Βουλευτών ότι δεν υφίσταται τέτοιο θέμα. Πρόσφατα, όμως, η επίσκεψή σας στο Μεσολόγγι, η εισήγηση των καθηγητών και το γεγονός ότι ακόμα δεν έχουμε δει στο φως της δημοσιότητας το σχέδιο διαβούλευσης για το τι θα γίνει στην περιοχή μας, στη δυτική Ελλάδα, σε σχέση με τα πανεπιστήμια και τα ΤΕΙ, έχουν δημιουργήσει εύλογες ανησυχίες. Σας καλώ σήμερα, λοιπόν, στον βαθμό που μπορείτε, να μας πείτε ποιο είναι το σχέδιό σας για τον χάρτη της τριτοβάθμιας εκπαίδευσης στην Ηλεία. Ευχαριστώ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα τέσσερις μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αργυρούπολης (δεύτερο τμήμα). Η Βουλή σάς καλωσορίζει στη Βουλή. [[Χειροκροτήματα απ' όλες τις πτέρυγες της Βουλής]] Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κουτσούκο, εντυπωσιάζομαι ότι διαφωνούμε σχεδόν με κάθε φράση που είπατε και δεν ξέρω από πού να αρχίσω. Πρώτα απ' όλα, πρέπει να συνεννοηθούμε μεταξύ μας για το ποιοι αποφασίζουν για το μέλλον της ανώτατης εκπαίδευσης στη χώρα μας. Οι δικές σας κυβερνήσεις και οι μετέπειτα κυβερνήσεις συνεργασίας είχαν μία πολύ απλή απάντηση: Αποφασίζουν οι πάντες, εκτός από τους ενδιαφερόμενους. Ήταν οι δήμαρχοι, ήταν οι μητροπολίτες, ήταν οι τοπικοί παράγοντες, ήταν το κράτος της διαπλοκής. Οι ακαδημαϊκοί έπαιξαν κανένα ρόλο; Μηδέν. Αυτό είναι κάτι που πρέπει να ανατρέψουμε για το καλό της χώρας. Δεν είναι για το καλό της όποιας κυβέρνησης. Είναι για το καλό της χώρας. Τυχαίνει οι ακαδημαϊκοί για ιστορικούς και πραγματολογικούς λόγους να ξέρουν πέντε πράγματα παραπάνω για να κάνουν προτάσεις. Την πολιτική απόφαση την παίρνει η εκάστοτε πολιτική ηγεσία. Πρέπει, λοιπόν, να βγάλουμε το θέμα της ανώτατης εκπαίδευσης από αδιέξοδους τοπικισμούς. Θα το συνεννοηθούμε αυτό ή θα αρχίσουμε πάλι τα ίδια που μας έφεραν στην κατάσταση που μας έφεραν; Αυτού του τύπου τα προβλήματα, αυτού του τύπου οι «διεκδικήσεις» - σε άπειρα εισαγωγικά - είναι αυτές που μας έφεραν σε αδιέξοδα. Λέτε ότι ήρθε το ΠΑΣΟΚ και σχεδόν έλυσε όλα τα προβλήματα με τα ΤΕΙ και τα πανεπιστήμια. Εδώ θέλει, βεβαίως, να πέσουν λίγο οι τόνοι. Διότι ήρθε το ΠΑΣΟΚ, έφτιαξε τμήματα σε διάφορες πόλεις λόγω πελατειακών σχέσεων, τα άφησε χωρίς διδακτικό προσωπικό και χρηματοδότηση και μετά αναρωτιόμαστε γιατί είναι τόσο κακής ποιότητας. Αυτό πάμε να αλλάξουμε. Είπατε ότι ήρθε στην Αμαλιάδα το τμήμα. Ξέρετε από πού ήρθε το Τμήμα; Από το Μεσολόγγι. Έχετε επισκεφθεί το Μεσολόγγι; Έχετε δει πώς ρημάζουν τα κτήρια που χτίστηκαν με τα λεφτά των φορολογουμένων; Ρημάζουν αυτά τα κτήρια, διότι παίχτηκαν πολιτικά παιχνίδια. Αυτό ήταν. Εμείς, λοιπόν, βάζουμε ένα τέλος, ακόμα και αν υπάρχουν φοβερές αντιστάσεις από όλο το σύστημα, που μας οδήγησε εκεί που μας οδήγησε. Ως προς τα συγκεκριμένα ζητήματα που θέσατε για το ΤΕΙ της Αμαλιάδας, το τμήμα που υπάρχει στον Πύργο, το ΤΕΙ της Αιτωλοακαρνανίας - δηλαδή και αυτό δυτικής Ελλάδας - είχε ανακοινώσει ο Πρωθυπουργός ότι πάμε με ένα σχέδιο. Υπάρχει μία επιτροπή που τα μελετάει. Θα παρακαλούσα πάρα πολύ και εσείς και εμείς να σεβαστούμε την επιτροπή και να την αφήσουμε να ολοκληρώσει το έργο της. Στην επιτροπή αυτή συμμετέχουν άτομα από το Πανεπιστήμιο της Πάτρας, από το ΤΕΙ Δυτικής Ελλάδας. Ας αφήσουμε τους ανθρώπους να μας φέρουν, κατ' αρχάς, το πόρισμά τους, όπως έχουμε κάνει σε όλη την Ελλάδα. Το ίδιο έχουμε κάνει στο Ιόνιο, το ίδιο κάναμε στην Ήπειρο, στη Θεσσαλία, στη Στερεά. Σας παρακαλώ, λοιπόν, να αφήσουμε τους ακαδημαϊκούς να μας πουν την πρότασή τους. Διαφορετικά δεν έχει κανένα νόημα η όποια προοπτική, διότι θα είναι υπονομευμένη, λόγω τοπικών αντιπαλοτήτων. Εμείς λέμε να εφαρμοστούν ακαδημαϊκά κριτήρια, να έρθει η πρόταση και να δούμε σε αυτή την πρόταση τι αλλαγές μπορούν να γίνουν και για το καλό των τοπικών κοινωνιών. Δεν είμαστε αντίθετοι όταν πρόκειται για το καλό των τοπικών κοινωνιών, αλλά ξέρετε ότι με τον νέο νόμο υπάρχουν τμήματα, ερευνητικά ινστιτούτα, διετή προγράμματα σπουδών. Η πανεπιστημιακή εκπαίδευση δεν θα είναι πια όπως ήταν παλιά, τμήμα και τίποτα άλλο. Και ως προς την ποιότητα ορισμένων τμημάτων νομίζω ότι θέλει πάρα πολύ μεγάλη προσοχή, γιατί τα προβλήματα που έχουμε ανακαλύψει και προφανώς ήταν προβλήματα δεκαετιών, μάς βάζουν ενώπιον πολλών διλημμάτων. Ευχαριστώ.
Τον λόγο έχει ο κ. Κουτσούκος.
Ευχαριστώ, κύριε Πρόεδρε. Με απόλυτο σεβασμό στην ακαδημαϊκή σας ιδιότητα, κύριε Υπουργέ, πρέπει να σας πω ότι φάσκετε και αντιφάσκετε. Από τη μία μεριά μας λέτε ότι πρέπει να αποφασίζει η πανεπιστημιακή κοινότητα και όχι οι αρχιερείς, φοβάμαι, όμως, ότι όπως έτσι τα κάνει ο κ. Τσίπρας, οι δεσποτάδες θα αποφασίζουν τι θα γίνει στη χώρα τα επόμενα χρόνια. Ο κ. Τσίπρας, που ανακοίνωσε από την Πάτρα την ίδρυση Γεωπονικής Σχολής με έδρα την Αιτωλοακαρνανία, την ίδρυση Νομικής Σχολής στην Πάτρα, την ίδρυση Σχολής Πολιτιστικών Επιστημών, με τμήματα στην Αμαλιάδα και τον Πύργο, είχε κάνει κάποια μελέτη ή το έκανε εντελώς πολιτικάντικα και πρόχειρα; Δεν μπορείτε από τη μία μεριά να επικαλείστε την πανεπιστημιακή κοινότητα και από την άλλη εσείς και ο Πρωθυπουργός να φτιάχνετε σχολές και να κατηγορείτε το ΠΑΣΟΚ ότι έκανε το ίδιο. Δεν μου δώσατε καμμία απάντηση στο βασικό μου ερώτημα. Πρώτον, γιατί μέχρι τώρα δεν έχει προχωρήσει η διαβούλευση που έγινε στην Ήπειρο, στα Ιόνια Νησιά, στην Ευρυτανία και φέρατε και νόμους; Μάλιστα, εκτιμώ ότι έχετε και προσωπική πληροφόρηση, διότι έχει γίνει γνωστό ότι ο σύμβουλός σας, ο κ. Κυπριανού, είναι μέλος της επιτροπής ως πανεπιστημιακός. Δεν μου λέτε τίποτα, λοιπόν, αλλά μιλάτε για τη διαβούλευση. Εν τω μεταξύ, η τοποθέτησή σας αφήνει πάρα πολλές αμφιβολίες για το γεγονός ότι θα υπερασπίσετε αυτό που κατέκτησε η πανεπιστημιακή κοινότητα στην Ηλεία και ειδικότερα στην πόλη της Αμαλιάδος. Διότι όταν σας λέμε ότι έγινε ένα ΤΕΙ που έχει συνδέσει την εκπαίδευση με την παραγωγή, ότι εκεί υπάρχει το εδαφολογικό ινστιτούτο που έχει συνεργασία με την Περιφέρεια Δυτικής Ελλάδας, ότι το Υπουργείο Αγροτικής Ανάπτυξης είναι έτοιμο να παραχωρήσει το Ινστιτούτο του Κοροίβου έκτασης 340 στρεμμάτων, το οποίο έχει κατοχυρώσει δεκατρείς παραδοσιακές ποικιλίες, έχει θερμοκήπια κ.ο.κ. - άρα, μπορεί να αναβαθμιστεί αυτό το τμήμα και να γίνει ένας τομέας, αν ιδρυθεί η γεωπονική σχολή - εσείς μου λέτε ότι ρημάζει το Μεσολόγγι και πρέπει κάτι να κάνουμε. Έρχεται αυτή η τοποθέτησή σας να κουμπώσει με την πρόταση που έχουν οι καθηγητές του ΤΕΙ, την οποία δεν ξέρουμε, αλλά την πληροφορηθήκαμε από τον Τύπο. Θα ήταν καλό να τη δώσετε στη δημοσιότητα, μια και είστε οπαδός της διαβούλευσης. Και εγώ οπαδός της διαβούλευσης είμαι, αλλά να έχω και τα ντοκουμέντα, όχι κάτω από το τραπέζι. Να μας τη δώσετε για να ξέρουμε τι γίνεται. Άρα, πρέπει να πάρετε μία σαφέστατη θέση σχετικά με το πώς θα γίνουν οι σχολές στην Ηλεία, αν γίνουν και με ποια διαδικασία θα προλάβουμε τα μηχανογραφικά. Έτσι έχει ανακοινώσει ο Υφυπουργός, ο κ. Μπαξεβανάκης, ότι θα προλάβουμε τα μηχανογραφικά της επόμενης χρονιάς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να μας πείτε πώς θα αξιοποιήσουμε περαιτέρω τις εγκαταστάσεις που έχουμε στην Αμαλιάδα, όπου τώρα έχετε προκηρύξει μελέτη με 6,5 εκατομμύρια για εστίες. Πώς, εν τέλει, αυτό που κατέκτησε - επαναλαμβάνω - η τοπική κοινωνία σε συνεργασία με την πανεπιστημιακή κοινότητα, μεταπτυχιακό, νέες καλλιέργειες κ.λπ., όχι απλά δεν θα το υπονομεύσουμε, αλλά θα το αναβαθμίσουμε; Θέλω - και τελειώνω με τούτο, κύριε Πρόεδρε - μία καθαρή απάντηση καθώς, όπως έχετε ανακοινώσει, η Επιτροπή Διαβούλευσης είναι γνωμοδοτικού χαρακτήρα και τις τελικές αποφάσεις θα τις πάρετε εσείς. Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Στην αρχή, προφανώς, χάριν αστεϊσμού είπατε ότι όλα θα τα αποφασίζουν οι αρχιερείς σε αυτή τη χώρα. Μετά την ιστορικού χαρακτήρα συμφωνία που έγινε ξέρετε πόσο απομονωμένοι είστε από το αίσθημα της κοινωνίας. Αυτό είναι εντυπωσιακό. Αν το θεωρείτε ως ένα μικρό αστεϊσμό, το αποδέχομαι. Αν είναι σοβαρό, αναλογιστείτε τις ευθύνες σας απέναντι σ' αυτή την ιστορική πορεία των σχέσεων Κράτους - Εκκλησίας. Αυτά που είπε ο κ. Τσίπρας στην Πάτρα, στο αναπτυξιακό συνέδριο, προφανώς και ισχύουν. Μιλάτε για διαβούλευση, αλλά προφανώς δεν έχετε είτε εμπειρία είτε αντίληψη της διαβούλευσης. Πρώτον, καμμία διαβούλευση ποτέ δεν γίνεται από μηδενικό σημείο. Δεν ερχόμαστε σε ένα τραπέζι όπου ο ένας να κοιτάει τον άλλο και να λέει «κύριε Κουτσούκο, πείτε την ιδέα σας, να σας πω και εγώ την ιδέα μου και πάμε παρακάτω». Πώς γίνονται οι διαβουλεύσεις; Υπάρχει ένα πλαίσιο και αρχίζει η διαβούλευση να συγκεκριμενοποιεί αυτό το πλαίσιο. Ποιο είναι αυτό πλαίσιο; Το πλαίσιο είναι αυτό που είπε ο Πρωθυπουργός, γιατί είχαν γίνει οι απαραίτητες προκαταρκτικές συζητήσεις. Δηλαδή, για την Αιτωλοακαρνανία η έμφαση να είναι στη γεωπονία, στα πολιτισμικά να είναι η Ηλεία, κ.λπ.. Άρα υπάρχει ένας πυρήνας ιδεών. Αυτός ανακοινώνεται και υπάρχει και μια δημόσια συζήτηση. Η δημόσια συζήτηση πάρα πολλές φορές μπορεί να ανατρέψει πράγματα. Στην προκειμένη περίπτωση κάνουμε αυτό που κάνουμε παντού στην Ελλάδα και πάει πάρα πολύ καλά. Είπαμε, δηλαδή, να υπάρχει μια επιτροπή στην οποία να υπάρχει ένα μέλος από το Υπουργείο και τα υπόλοιπα να είναι μέλη τα οποία μας έχουν προτείνει. Ας έρθει το πόρισμα και ας κάνουμε μετά τη δημόσια διαβούλευση. Σας θυμίζω τι έγινε στα Γιάννενα σε σχέση με το ΤΕΙ Ηπείρου, όπου το ίδιο πράγμα δημοσιοποιήθηκε και συζητήθηκε. Ο δημόσιος διάλογος δεν γίνεται πάντα και με ορθολογικούς όρους, ξέρετε. Γίνεται και με εντάσεις, κ.λπ.. Πάρθηκαν πίσω κάποιες προτάσεις, διαμορφώθηκαν νέες προτάσεις και στο τέλος επιτεύχθηκε μια εντυπωσιακή συναίνεση. Το ίδιο γίνεται και στη Θεσσαλία, το ίδιο και στη Στερεά Ελλάδα. Το ίδιο θα γίνει και στη δυτική Ελλάδα. Τώρα θα σας πω γιατί δεν προχωρήσαμε. Υπάρχει μια σειρά των πραγμάτων. Θεωρήσαμε ότι θα αρχίσουμε από πράγματα τα οποία είναι δύσκολα και σύνθετα, για να μπορέσουν αυτά να μας δώσουν την απαραίτητη τεχνογνωσία για το επόμενο βήμα. Το επόμενό μας βήμα είναι να προχωρήσουμε για τη δυτική Ελλάδα, όπως και για την ανατολική Μακεδονία. Αυτές είναι οι δυο προτεραιότητες και σε αυτές θα πρέπει να προστεθεί και η δυτική Μακεδονία, μαζί προφανώς και με την Κρήτη. Αυτό το λέω, διότι δεν υπάρχει καμμία ιδιαίτερη αίσθηση πως για ό,τι δώσει η επιτροπή θα έρθει το Υπουργείο και θα πει «Ωραία, μπράβο. Αυτό είναι. Πάμε παρακάτω». Άρα αρχίσαμε με ένα πλέγμα ιδεών. Αυτό το πλέγμα ιδεών συγκεκριμενοποιείται στην επιτροπή. Αυτό θα βγει σε δημόσια διαβούλευση και με βάση τα αποτελέσματα της δημόσιας διαβούλευσης θα παρθούν οι απαραίτητες πολιτικές αποφάσεις. Σας ευχαριστώ.
Φτάνουμε, λοιπόν, στην τελευταία ερώτηση για τον Υπουργό Παιδείας, τον κ. Γαβρόγλου. Θα συζητηθεί, λοιπόν, η τρίτη με αριθμό 1048/30-8-2018 ερώτηση του του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα: «Να επιλυθεί το πρόβλημα που έχει προκύψει για τους επί πτυχίω φοιτητές του τμήματος Πολιτικών Δομικών Έργων της Σχολής Εφαρμογών του ΤΕΙ Κρήτης». Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Δεν μπορώ να μην αναφερθώ, όμως, στο θέμα που έθιξε ο Υπουργός για την - εντός εισαγωγικών - «ιστορική» συμφωνία με τον Μακαριότατο.
Ναι, αλλά μετά μην παραπονιέστε αν χτυπάει το κουδούνι.
Με διακόψατε, κύριε Πρόεδρε.
Εντάξει, εγώ το λέω εξαρχής αυτό.
Μοιάζει περισσότερο σαν συμφωνία «real estate», αλλά αυτό δεν με ενδιαφέρει, θα το κρίνει ο λαός. Αυτό που με ενδιαφέρει, όμως, κύριε Υπουργέ, είναι να σας επισημάνω ότι ούτε ο κ. Τσίπρας ούτε ο Μακαριότατος έχουν δικαίωμα να συμφωνούν πέρα από τα όρια ευθύνης και αρμοδιότητας του Μακαριότατου. Η Κρήτη και τα Δωδεκάνησα - και όχι μόνο - δεν είναι στην περιοχή ευθύνης του. Άρα, εσείς ως Υπουργός Παιδείας και Θρησκευμάτων και οι λοιποί που ασχολείστε με τα της Εκκλησίας, θα πρέπει να γνωρίζετε αυτό το θέμα. Επίσης, πρέπει επιπλέον να γνωρίζετε ότι στην πρότασή σας για το άρθρο 3 δεν μπορεί να αναφέρεστε μόνο στον Καταστατικό Χάρτη της Εκκλησίας της Ελλάδος, αλλά και στον Καταστατικό Χάρτη της Εκκλησίας της Κρήτης. Και ιδιαίτερα εσείς που είστε παρά τω Φανάρι. Αν είστε.
Δεν καταλαβαίνω. Πού είμαι, αν είμαι…
Που είστε από εκεί, αν είστε. Δεν ξέρω.
Κωνσταντινοπολίτης, εννοούσε ο κ. Κεγκέρογλου.
Δεν εννοούσε αυτό, αλλά κατανοώ την ερμηνεία τη δική σας, κύριε Πρόεδρε.
Εντάξει τώρα.
Ακριβώς αυτό που ερμήνευσε ο Πρόεδρος εννοούσα, κύριε καθηγητά. Και επειδή ταλαιπωρούμαστε πολύ από τους καθηγητές, θα πρέπει να αποδείξετε ότι είστε και καλός Υπουργός, πέρα από το καλός καθηγητής, που μέχρι τώρα αμφισβητείται. Γιατί το λέω; Το λέω γιατί έχουμε την αρνητική εμπειρία από τον κ. Αρβανιτόπουλο, ο οποίος δεν δεχόταν διάλογο και συζήτηση και όταν του είπαμε ότι αυτό το σχέδιο δεν θα το ψηφίσουμε στη Βουλή, πήγε και το έκανε προεδρικό διάταγμα και το πήγε στον Πρόεδρο της Δημοκρατίας για να το περάσει μόνος του. Διαφωνούσαμε πλήρως. Τα ντοκουμέντα είναι οι ερωτήσεις που είχαμε καταθέσει από 6 Μαρτίου, 12 Μαρτίου, 2 Απριλίου, 14 Μαΐου. Μας αγνόησε πλήρως. Κώλυμα, κώλυμα, κώλυμα. Δεν απαντούσε, δεν δεχόταν συζήτηση. Και ήρθε μετά από τρία - τέσσερα χρόνια το πλήρωμα του χρόνου να αποδειχθεί ότι είχε λάθος. Του είχαμε προτείνει τότε το Τμήμα Δομικών Έργων να μετατραπεί σε Τμήμα Βιοκλιματικών Έργων και Κατασκευών, με μία σύγχρονη αντίληψη, για να μπορέσει να συγχρονιστεί με τις ανάγκες της εποχής. Ούτε κουβέντα. Σήμερα, λοιπόν, έχουμε τέσσερις φοιτητές που έχουν τελειώσει τα μαθήματα και είναι στην πτυχιακή, πέντε που είναι για πρακτική, έντεκα που χρωστούν λίγα μαθήματα και εκατόν ογδόντα έξι που χρωστούν περισσότερα μαθήματα. Τι προβλέπει το προεδρικό διάταγμα του κ. Αρβανιτόπουλου: Ότι θα πρέπει να γραφούν στο Τμήμα Μηχανολόγων ή στο Τμήμα Ορυκτών Πόρων ή Περιβάλλοντος στα Χανιά. Το θεωρώ απαράδεκτο αυτό. Πιστεύω ότι μπορείτε να το λύσετε. Μου είπατε ότι έχετε τη διάθεση σε μία κατ' ιδίαν συζήτηση που είχαμε. Προσέξτε, όμως: Νομίζω ότι θέλει νομοθετική ρύθμιση. Δεν αρκεί μία απλή οδηγία δική σας. Οι φοιτητές που είναι επί πτυχίω και στην πρακτική βεβαίως να την κάνουν. Οι φοιτητές που έχουν έντεκα τον αριθμό, λίγα μαθήματα, να έχουν δικαίωμα να ολοκληρώσουν Τμήμα Δομικών Έργων, εάν δεν μπορεί να γίνει στο Ηράκλειο, να τους δοθεί η δυνατότητα σε άλλη πόλη. Και βεβαίως, και οι εκατόν ογδόντα έξι να μη χάσουν το δικαίωμα, εάν θέλουν να εγγραφούν στα Τμήματα Μηχανολογίας, Περιβάλλοντος ή Δομικών Έργων σε άλλα ΤΕΙ που λειτουργούν στη Λάρισα, στις Σέρρες, εδώ στη Δυτική Αθήνα, να τους δώσουμε αυτό το δικαίωμα. Από ό,τι πληροφορήθηκα, κύριε Υπουργέ, υπάρχει αντίστοιχο πρόβλημα και στα Τρίκαλα, δηλαδή στο Τμήμα Δομικών Έργων. Εάν θέλετε, δείτε το συνολικά.
Κύριε Κεγκέρογλου, κλείσατε.
Άμεσο είναι το πρόβλημα με αυτούς που είναι επί πτυχίω και στην πρακτική και στην πτυχιακή, να δώσουμε λύση μέσα από τη συνεννόηση. Η ακαδημαϊκή κοινότητα, της οποίας η γνώμη δεν μπορεί να είναι η μοναδική, αλλά είναι βαρύνουσα - συμφωνώ σε αυτό - , σας έχει καταθέσει συγκεκριμένη πρόταση.
Κύριε Υπουργέ, είναι συγκεκριμένο το ερώτημα. Ορίστε, έχετε τον λόγο.
Βλέπω, φοβάστε μην ανοίγω παρενθέσεις. Νομίζω ότι με δεδομένο ότι είναι η όγδοη ερώτηση, είμαι απίστευτα εντάξει στους χρόνους μου.
Κοιτάξτε, αυτό αφήστε να το κρίνω εγώ που βλέπω το ρολόι απέναντι. Δεν το λέω για εσάς μόνο, αλλά και για τους συναδέλφους.
Κοιτάξτε, κύριε Κεγκέρογλου, εγώ καταλαβαίνω ότι ο αντιπολιτευτικός λόγος πάντοτε θέλει μία χαριτωμενιά, για να καταγραφεί στον τρόπο που είναι τα μέσα μαζικής ενημέρωσης κ.λπ.. Αλλά το να εκφυλίζουμε μία ιστορική συμφωνία, με την οποία μπορεί εσείς να έχετε αντιρρήσεις, ως μία συμφωνία real estate, δείχνει μία πλήρη έλλειψη σεβασμού και προς την πολιτεία και προς το κράτος. Θέλουν λίγο προσοχή αυτού του τύπου οι κουβέντες. Τώρα, τα διάφορα, τα εάν εγώ έχω συμπάθειες στη μία πλευρά λόγω καταγωγής μου κ.λπ., κ.λπ., είμαι Υπουργός μίας Κυβέρνησης και είναι σαφέστατο ότι αποδέχομαι πλήρως τις πολιτικές αυτής της Κυβέρνησης εξ ορισμού. Τα θέματα που θίξατε είναι σοβαρά θέματα, που πρέπει να επιλυθούν, διότι αυτή η συμφωνία που έγινε είναι μία συμφωνία, ένας οδικός χάρτης, είναι ένα πλαίσιο με αρκετές λεπτομέρειες. Αυτές όλες θα διευκρινιστούν και ως προς το status, ως προς τη μισθοδοσία, τα ασφαλιστικά, την περίθαλψη των ιερέων που χρηματοδοτούνται σήμερα και ο μισθός τους έρχεται από την πολιτεία. Είναι απολύτως προφανές ότι δεν θα υπάρχει καμμία απολύτως αλλαγή ως προς αυτά. Τα υπόλοιπα τώρα, εάν εσείς νομίζετε ότι είναι μία συμφωνία real estate, πραγματικά βαρύνει εσάς και το κόμμα σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τώρα είπατε ότι ταλαιπωρείστε πολύ από τους καθηγητές. Δεν καταλαβαίνω τι σημαίνει. Πάμε παρακάτω, γιατί δεν θέλω να εμπλακώ.
Συγγνώμη, καθηγητές Υπουργούς.
Ταλαιπωρείστε από καθηγητές Υπουργούς. Είμαστε τουλάχιστον δύο εδώ, άρα θα έχετε και συνέχεια με τον κύριο συνάδελφο. Ο κ. Αρβανιτόπουλος, όπως ξέρετε, ακριβώς επειδή δεν είχε το θάρρος να βγει στην κοινωνία με το σχέδιο «ΑΘΗΝΑ» προχώρησε στη σύνταξη τριάντα δύο προεδρικών διαταγμάτων για να γίνει αυτή η αλχημεία, που ακόμη και σήμερα προσπαθούμε να ξεμπλέξουμε. Όσον αφορά τα θέματα που θίξατε, θέλω να είναι σαφές το εξής: Πριν από δύο χρόνια εμείς ζητήσαμε από τους τότε προέδρους των ΤΕΙ, από την ολομέλειά τους, από τα είκοσι τμήματα που ήταν να σταματήσει η λειτουργία τους, να μας πουν σε ποια θα πρέπει να συνεχίσει η λειτουργία και ποια ολοκληρώνουν τον κύκλο τους. Για πρώτη φορά η πολιτεία δέχτηκε τις προτάσεις των προέδρων των ΤΕΙ. Το τμήμα που αναφέρετε είναι ένα από αυτά. Εκείνο που θέλω να σας διαβεβαιώσω είναι ότι κανένα παιδί δεν θα χάσει κανένα δικαίωμά του. Αν θέλουν να συνεχίσουν, θα μπορέσουν να συνεχίσουν. Το θέμα των εξετάσεων των μαθημάτων αυτών θα διευθετηθεί, σας το υπόσχομαι. Αλίμονο τώρα. Και λίγα και πολλά να ήταν είναι και αυτό μέρος αμαρτιών του παρελθόντος. Με έναν ακαδημαϊκά σωστό τρόπο θα προχωρήσει η επίλυση αυτών των προβλημάτων. Εκείνο που δεν μπορεί να γίνει είναι να μπορέσουν να έχουν δικαιώματα σε άλλα ιδρύματα. Αυτό, όπως καταλαβαίνετε, δημιουργεί ένα προηγούμενο που θα είναι χωρίς έλεγχο, ανεξέλεγκτο και ακαδημαϊκά όχι σωστά. Εδώ τους ξέρουν οι καθηγητές τους, όμως. Θα βρεθεί μια εξαίρεση που θα προχωρήσουμε, για να μπορέσουν, τέλος πάντων, να πάρουν το πτυχίο τους κ.λπ.. Δεν υπάρχει κανένα άλλο πρόβλημα. Σας ευχαριστώ.
Λύση εντός των τειχών, λοιπόν. Κύριε Κεγκέρογλου, έχετε τον λόγο.
Αποκλειστικά στην ερώτηση, τα υπόλοιπα έχουμε χρόνο να τα συζητήσουμε. Αναφέρθηκα στον κ. Αρβανιτόπουλο με την ιδιότητά του. Βεβαίως, δεν ισχύει γενικώς, απλώς επειδή υπάρχει η γνωστή ρήση του Βίσμαρκ, εσείς έχετε για τρεις Υπουργούς δύο. Η διαφωνία είναι εάν είπε ότι τρεις Υπουργοί διαλύουν μια κυβέρνηση, αν είναι καθηγητές, ή δύο. Αυτή είναι η διαφωνία. Το αν το κάνουν οι τρεις ή οι δύο, αυτό είναι δεδομένο, εννοώ για την κοινή γνώμη. Άρα έχει ένα βάρος παραπάνω, αυτό ήθελα να πω, να αποδείξετε ότι είστε και καλός Υπουργός, πέρα από καλός ακαδημαϊκός. Αυτό εννοούσα και τίποτα παραπάνω. Ο κ. Αρβανιτόπουλος αποδείχτηκε ότι είχε παραπάνω βάρος ως ακαδημαϊκός, φαίνεται, και δεν μας τα κατάφερε καλά. Εδώ έχουμε, λοιπόν, κάτι συγκεκριμένο. Ποιο είναι το συγκεκριμένο; Τέσσερις φοιτητές, ξαναλέω, είναι εν όψει της πρακτικής, πέντε εν όψει της πτυχιακής, έντεκα με λίγα μαθήματα. Να ερμηνεύσω ότι για αυτούς τους είκοσι δεν υφίσταται κανένα θέμα, δεν υπάρχει κανένα πρόβλημα. Θέλω, όμως, κύριε Υπουργέ, εάν και οι υπόλοιποι έχουν τη δυνατότητα όχι να πάνε από την αρχή σε ένα Τμήμα Μηχανολογίας ή σε ένα Τμήμα Φυσικών Πόρων, να τους δοθεί η δυνατότητα να γραφτούν σε Τμήμα Δομικών Έργων. Νομίζω ότι είναι δικαίωμά τους. Δεν μπορεί η πολιτεία, ανεξάρτητα από το γεγονός ότι και αυτοί έχουν καθυστερήσει, να τους αφαιρεί αυτό το δικαίωμα. Εξάλλου εσείς, ως Κυβέρνηση, καταργήσατε το ν+2. Άρα δίνετε τη δυνατότητα στους φοιτητές για λόγους εργασίας, για λόγους οικονομικών ή οικογενειακών δυσκολιών να κάνουν παραπάνω χρόνια από αυτά που προβλέπονται ή από αυτά που προβλέπονταν από τον προηγούμενο νόμο. Άρα δεν μπορεί να έχουμε δύο μέτρα και δύο σταθμά. Σύμφωνα με τη δικιά σας αντίληψη, που είναι και δικιά μου, όταν είναι εργαζόμενος - γιατί εγώ ήμουν φοιτητής εργαζόμενος, όπως και πολλοί άλλοι - ή όταν έχουν οικογενειακές δυσκολίες ή λόγω της κρίσης που πολλά παιδιά γύρισαν στον τόπο τους, στην οικογένειά τους και δεν συνέχισαν τις σπουδές, θα πρέπει να τους δώσουμε το δικαίωμα να μπορούν να μετεγγραφούν σε Τμήμα Δομικών Έργων, ας είναι άλλου ΤΕΙ. Δεν κατάλαβα; Γιατί; Είναι καπετανάτο το κάθε ΤΕΙ; Τι είναι; Είπαμε ότι είναι αυτοδιοίκητο και αυτοτελές ένα εκπαιδευτικό ίδρυμα, αλλά αυτά τα κανονίζει η πολιτεία. Και τα των μετεγγραφών ακόμα η πολιτεία τα κανονίζει. Άρα, με διεύρυνση της έννοιας της μετεγγραφής, νομίζω ότι μπορείτε να το πράξετε και να μην αλλάξουν τομέα, να μην πάνε σε τομείς οι οποίοι δεν είναι της προτίμησής τους. Θα ήθελα να σας παρακαλέσω ιδιαιτέρως. Θέλει νομοθετική ρύθμιση, βεβαίως, η τροποποίηση του προεδρικού διατάγματος. Όμως, δεν είναι κάτι επώδυνο, είναι κάτι στο οποίο δεν είναι αντίθετος κανένας. Είναι κάτι το οποίο θα αποκαταστήσει την τάξη και το δίκιο αυτών των ανθρώπων και σας θεωρώ δίκαιο άνθρωπο. Σας ευχαριστώ.
Ευχαριστούμε. Ο κύριος Υπουργός έχει τον λόγο.
Θα ήθελα να ξεκαθαρίσουμε κάτι για την πρώτη κατηγορία των παιδιών. Το λύνουμε. Θα υπάρχει ρύθμιση. Ας μην το ξανασυζητήσουμε. Θέλω να διαφωνήσω όχι ως προς τις παραμέτρους που θέσατε, γιατί, παραδείγματος χάριν, είναι πολλά παιδιά πέραν των χρόνων που υποτίθεται ότι θα μπορούσες να τελειώσεις, το ν+2. Κοιτάξτε: Ένας από τους σοβαρούς λόγους είναι ότι τα παιδιά αυτά εισήχθησαν σε τμήματα χωρίς υποχρεωτικά να το θέλουν. Το μεγάλο μας πρόβλημα είναι ότι η μεγάλη πλειοψηφία των παιδιών σπουδάζει πράγματα που δεν θέλει, γιατί έχουμε ένα σύστημα που σε πετάει αριστερά και δεξιά και αυτό ακριβώς πάμε να αλλάξουμε με την αναδόμηση της Γ΄ λυκείου και της διαδικασίας εισαγωγής στα πανεπιστήμια που προτείνουμε. Για το δεύτερο που είπατε, νομίζω ότι αυτή τη στιγμή θα πρέπει να διασφαλιστεί ότι, αφού αυτά τα παιδιά εισήχθησαν στα Τμήματα Δομικών Έργων, να μπορέσουν, στον βαθμό που τα ίδια θέλουν, στο χρονικό περιθώριο που τους επιτρέπει ο νόμος, να ολοκληρώσουν εκεί τις σπουδές τους. Δεν είναι δυνατό να πηγαίνεις από το ένα ίδρυμα στο άλλο, όχι γιατί είναι φέουδα, αλλά γιατί υπάρχουν διαφορετικές διαδικασίες στα προγράμματα σπουδών, τα παιδιά έχουν μπει με διαφορετικά μόρια κ.λπ.. Θα παρακαλούσα, λοιπόν, να βρούμε μια λύση, στον βαθμό που αυτά τα παιδιά θέλουν να ολοκληρώσουν τις σπουδές τους, να δούμε πόσα χρόνια τούς υπολείπονται και να βρεθεί μια συναινετική λύση κυρίως με τις πρυτανικές αρχές, οι οποίες να μας κάνουν μια πρόταση. Αυτός νομίζω ότι είναι ο πιο δημοκρατικός και ακαδημαϊκά σωστός τρόπος. Σας ευχαριστώ και σας χαρίζω τα δύο λεπτά που μου έμειναν, κύριε Πρόεδρε.
Ευχαριστούμε για την παρουσία σας εδώ. Προχωράμε στο δεύτερο γκρουπ επίκαιρων ερωτήσεων. Θα συζητηθεί η πρώτη με αριθμό 126/5-11-2018 επίκαιρη ερώτηση δεύτερου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Περιβάλλοντος και Ενέργειας, με θέμα: «Μετεγκατάσταση οικισμού Ακρινής Δήμου Κοζάνης». Θα απαντήσει και στις τέσσερις επίκαιρες ερωτήσεις ο παρευρισκόμενος Υπουργός κ. Γεώργιος Σταθάκης. Κύριε Κασαπίδη, έχετε τον λόγο.
Ευχαριστώ, κύριε Πρόεδρε. Χρόνια πολλά για την ημέρα του Αγίου Νεκταρίου σήμερα, του Αγίου της υπομονής και της σιωπής και της ταπεινοφροσύνης απέναντι στις μύριες συκοφαντίες, κύριοι Υπουργοί, κύριοι συνάδελφοι, που δεχόταν κατά τη διάρκεια της ζωής του, ένα πρότυπο εντιμότητας, ειλικρίνειας, ταπεινοφροσύνης για την κοινωνία μας, για τη χώρα μας, για τον πολιτικό κόσμο της πατρίδας μας, που τόσο πολύ το έχουμε ανάγκη. Εντιμότητα και ειλικρίνεια, κύριε Υπουργέ, χρειάζεται να επιδείξουμε και στο θέμα αυτό της Ακρινής, το οποίο ταλαιπωρεί τους κατοίκους του οικισμού αυτού του υπό μετεγκατάσταση οικισμού βάσει του νόμου του 2011, που, όπως οριζόταν τότε, έπρεπε ήδη να έχει γίνει το σχέδιο της μετεγκατάστασης, το οποίο και κατατέθηκε από τη ΔΕΗ το 2014. Με την αλλαγή του νόμου με το άρθρο 147 του 2017, που έπρεπε να είχε ετοιμαστεί και το σχέδιο απαλλοτρίωσης μέχρι τον Απρίλιο του 2018, δεν έχει υποβληθεί ακόμα αυτό το σχέδιο από τη ΔΕΗ προς τον αρμόδιο Υπουργό, δηλαδή προς εσάς, ώστε να συνεχίσουν οι διαδικασίες της μετεγκατάστασης. Έγινε, βέβαια, στον νόμο αυτό ο διαχωρισμός μεταξύ της Ακρινής και των Αγίων Αναργύρων, ώστε να προχωρήσει η άλλη διαδικασία του οικισμού, που είναι όντως υπερεπείγουσα, λόγω της κατολίσθησης. Ωστόσο, οι διαδικασίες που αφορούν την Ακρινή έχουν καθυστερήσει. Υπάρχει αναστάτωση στην περιοχή και το γνωρίζετε. Σας έχουν επισημανθεί επανειλημμένως και από συναδέλφους αλλά και από εκπροσώπους της τοπικής αυτοδιοίκησης και στην τελευταία συνέλευση των κατοίκων στο χωριό αποφασίστηκε να τεθεί υπ' όψιν σας εν είδει της επίκαιρης ερώτησης το θέμα αυτό ξανά, ώστε εσείς ο ίδιος προσωπικά να δεσμευτείτε, κύριε Υπουργέ, για το συγκεκριμένο χρονοδιάγραμμα που πρέπει να υποβληθεί από τη ΔΕΗ προς εσάς ως προς την απαλλοτρίωση. Αν είστε έτοιμος σήμερα, έναν χρόνο μετά την ψήφιση του σχετικού νόμου, θα θέλαμε να μας δώσετε την ημερομηνία που πρέπει να υποβληθεί αυτό το σχέδιο, ώστε να προχωρήσουν οι διαδικασίες και, αν όχι, γιατί μέχρι σήμερα δεν έχει συμβεί αυτό. Ευχαριστώ, κύριε Πρόεδρε.
Κύριε Σταθάκη, έχετε τον λόγο.
Θα ξεκινήσω λέγοντας σύντομα το ιστορικό. Κατ' αρχάς, από το 2011 που είχε τεθεί το θέμα, τροποποιήθηκε το 2017 και υπάρχουν τρία θέματα, τα οποία εμπλέκονται. Το πρώτο και βασικό έχει να κάνει με την υποβολή από τη ΔΕΗ του σχεδίου για τη μετεγκατάσταση των οικισμών Ακρινής και Αναργύρων εντός της προθεσμίας. Το έκανε αυτό η ΔΕΗ. Άρα το πρώτο θέμα έχει επιλυθεί. Το δεύτερο θέμα: Όπως ξέρετε, η ισχύουσα νομοθεσία δεν προέβλεπε διαδικασίες μετεγκατάστασης των οικισμών και όσες έγιναν μέχρι σήμερα, για οικισμούς που ήταν εγκατεστημένοι μέσα σε εδάφη με λιγνιτοφόρα κοιτάσματα, έγιναν με ενέργειες των τοπικών φορέων, μετά από αίτημα των κατοίκων. Πρόκειται για μια πολύπλοκη διαδικασία, με εξ ημισείας δαπάνες ΔΕΗ και κρατικού προϋπολογισμού. Δεν είχε γίνει ξανά, άρα είναι κατανοητό ότι η αξιολόγηση του σχεδίου απαιτεί χρόνο και, όπως ξέρετε, θα ολοκληρωθεί με προεδρικό διάταγμα, μετά από ολοκλήρωση των συναρμόδιων Υπουργείων και της εμπλοκής τους: Εσωτερικών, Οικονομικών, Περιβάλλοντος και Ενέργειας και Υποδομών και Μεταφορών. Η τρίτη πλευρά του θέματος αφορά φυσικά το κόστος. Η μελέτη για τη μετεγκατάσταση προσδιορίζει το κόστος σε 30-40 εκατομμύρια. Το κόστος μετεγκατάστασης το φέρει το δημόσιο και η ΔΕΗ, 50% η κάθε πλευρά. Για το κόστος απαλλοτρίωσης, το οποίο χρηματοδοτείται αποκλειστικά από τη ΔΕΗ, έχουμε πλέον τον υπολογισμό ότι πρόκειται για 100-120 εκατομμύρια. Είμαστε σε διάλογο με τη ΔΕΗ. Είναι πολύ μεγάλα τα ποσά, όπως ξέρετε, άρα τα βήματα έχουν γίνει. Επαναλαμβάνω: Στο πρώτο θέμα η ΔΕΗ έχει υποβάλει. Στο δεύτερο θέμα προχωράμε όλες τις διαδικασίες που έχουν ένα στοιχείο ότι γίνεται για πρώτη φορά ολοκληρωμένα με τα συναρμόδια Υπουργεία. Το τρίτο και επίμαχο θέμα είναι η χρηματοδότηση, που είναι πάρα πολύ πιεστικό θέμα και το συζητάμε σε πλαίσιο διαλόγου με τη ΔΕΗ.
Κύριε Κασαπίδη, έχετε τον λόγο.
Κύριε Υπουργέ, οι κάτοικοι της Ακρινής σήμερα περιμένουν μια ξεκάθαρη απάντηση από εσάς, ένα χρονοδιάγραμμα. Αυτές τις υπεκφυγές, θα μου επιτρέψετε να πω, τις έχουν ακούσει πολλές φορές. Ωστόσο, έχουν εγκλωβιστεί πλέον στον οικισμό, θα πρέπει να γνωρίζετε, διότι οι εξορυκτικές διαδικασίες της ΔΕΗ με τον λιγνίτη, ο οποίος και αυτός διώκεται, είναι σε εξέλιξη και αρχίζουν και εγκλωβίζουν τον οικισμό. Θα σας πω τι εννοώ όταν λέω ότι «διώκεται ο λιγνίτης» και τι επιπτώσεις και αντιδράσεις προκαλεί αυτό στις τοπικές κοινωνίες. Όπως γνωρίζετε - μας έχετε πει κι εσείς, γνωρίζουμε όλοι - , θα συρρικνωθεί η συμμετοχή του λιγνίτη στο ενεργειακό μείγμα της χώρας. Αυτό προκαλεί εύλογες ανησυχίες στους κατοίκους αν θα μπορέσει τελικά να ολοκληρωθεί αυτή η διαδικασία της μετεγκατάστασης - μιλάω για τον συγκεκριμένο οικισμό, οι άλλες μετεγκαταστάσεις των άλλων οικισμών είναι άλλη κουβέντα - και μήπως δεν υπάρχουν ποτέ τα χρήματα αυτά για να χρηματοδοτηθούν. Όπως είπατε, τα χρήματα για τη μετεγκατάσταση της Ακρινής είναι αρκετά. Οπότε λαμβάνοντας υπ' όψιν αυτές τις συγκυρίες, αυτές τις συνθήκες που λαμβάνουν χώρα αυτή τη στιγμή που μιλάμε, η ΔΕΗ συνεχίζει το έργο της και μάλιστα παραβαίνοντας τους περιβαλλοντικούς όρους που έχει η ίδια υπογράψει. Για αυτό και της επέβαλε η Επιθεώρηση Μεταλλείων Βορείου Ελλάδος πρόσφατα ένα πρόστιμο 5 χιλιάδων ευρώ, λόγω των αποθέσεων κοντά στον οικισμό. Γίνεται, λοιπόν, με ανοχή της τοπικής κοινωνίας αυτή η λειτουργία της ΔΕΗ, περιμένοντας από εσάς αυτή την ξεκάθαρη απάντηση. Κύριε Υπουργέ, εκτιμώ ότι οι κάτοικοι είναι αγανακτισμένοι εξαιτίας αυτής της παράτασης επί παρατάσεων, καθώς έχουν δοθεί το προηγούμενο διάστημα υποσχέσεις επί υποσχέσεων και από τις ηγεσίες των Υπουργείων αλλά και από τους τοπικούς αυτοδιοικητικούς. Εγώ σας καλώ να συμμεριστείτε το πρόβλημα. Να σας πω και κάτι άλλο. Καυχιέστε, και καλά κάνετε, για το υπερπλεόνασμα από την υπερφορολόγηση που έχει προκύψει στα κρατικά ταμεία. Εφόσον θέλετε να γίνει αυτό το έργο, ας ολοκληρώσει κατ' αρχάς το Υπουργείο σας τις εργασίες που όφειλε να ολοκληρώσει μαζί με τη ΔΕΗ για το σχέδιο της απαλλοτρίωσης και σταδιακά - δεν ζητάει κάποιος εφάπαξ να δώσετε 120 εκατομμύρια - να πείτε ότι μέχρι το 2021 θα δίνουμε 5, 10, 20 εκατομμύρια ευρώ, για να προχωρήσουν αυτές οι ενέργειες. Αφορά μια κοινωνία πλέον των χιλίων κατοίκων, κύριε Υπουργέ, που είναι εγκλωβισμένοι σε ένα πολύ βεβαρημένο περιβάλλον ατμοσφαιρικά. Υπάρχουν ασθένειες, ο κύριος Πρόεδρος είναι γιατρός και αντιλαμβάνεται. Τα αιωρούμενα σωματίδια από την τέφρα και τις καμινάδες των εργοστασίων προκαλούν καρκίνο στην περιοχή. Αν δεν δείξουμε την αλληλεγγύη και το έμπρακτο ενδιαφέρον, κύριε Υπουργέ, σήμερα λέγοντας την ημερομηνία και το χρονοδιάγραμμα, εκτιμώ ότι αυτό θα θεωρηθεί από τους κατοίκους ότι είναι ακόμα ένας εμπαιγμός. Παρακαλώ, με όλη την καλή διάθεση που σας διακρίνει, να δώσετε μια ημερομηνία έναρξης των εργασιών αυτών.
Κύριε Υπουργέ, έχετε τον λόγο.
Ούτε υπεκφεύγουμε ούτε, όμως, θεωρώ ότι πρέπει να δημαγωγείτε γι' αυτό το θέμα. Η διαδικασία είναι ρητή και η πρότασή σας να μεταφερθούν όλα στον κρατικό προϋπολογισμό είναι στα όρια της δημαγωγίας. Δεν γίνεται. Δεν μιλάμε για μικρό ποσό. Άρα ούτε υπεκφεύγουμε ούτε προσπαθούμε να βρούμε τη μαγική λύση, να τα πληρώσει όλα ο Έλληνας φορολογούμενος. Υπάρχει μια συντεταγμένη διαδικασία, την οποία ακολουθούμε βήμα προς βήμα. Έχει τον χρόνο του. Δεν υπεκφεύγουμε απ' αυτό. Χωρίς να κάνουμε αλλαγές επί της αρχής πάνω στην οποία στηρίζεται η απαλλοτρίωση, που είναι η αρχή ότι αυτός που χρησιμοποιεί το λιγνιτικό απόθεμα αυτός και καλείται να κάνει την απαλλοτρίωση, προσπαθούμε να βρούμε μια εύλογη συντεταγμένη λύση στον χρόνο που πρέπει να δοθεί, για να μπορεί να υλοποιηθεί με αξιόπιστο τρόπο.
Προχωράμε στην τέταρτη με αριθμό 102/26-10-2018 επίκαιρη ερώτηση δεύτερου κύκλου του Βουλευτή Αργολίδος της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Να γίνει ρύθμιση πενήντα δόσεων από τη ΔΕΗ στους ΤΟΕΒ Ιρίων - Δρεπάνου - Ασίνης και τους άλλους ΤΟΕΒ». Κύριε Μανιάτη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, το θέμα που αναφέρω στην επίκαιρη ερώτησή μου απασχολεί του Τοπικούς Οργανισμούς Εγγείων Βελτιώσεων Ιρίων και Ασίνης - Δρεπάνου. Πρέπει όμως, να σας πω ότι απασχολεί το σύνολο των οργανισμών εγγείων βελτιώσεων της χώρας. Τόσο ο συνάδελφος κ. Κουτσούκος έχει αντίστοιχη αρνητική εμπειρία από τη ΔΕΗ, που έκοψε το ρεύμα σε ΤΟΕΒ, όσο και ο συνάδελφος κ. Κεγκέρογλου από την Κρήτη έχει ουσιαστικά αντίστοιχες εμπειρίες. Θα πρέπει να δείτε εσείς πια ως εποπτεύων Υπουργός πώς μπορούμε να διορθώσουμε τα κακώς κείμενα. Κύριε Πρόεδρε, είμαι πάρα πολύ συγκεκριμένος για την πρόταση των ΤΟΕΒ Ιρίων, Ασίνης και Δρεπάνου. Μιλάμε για χίλιους πεντακόσιους παραγωγούς της Αργολίδας που έχουν κηπευτικά και εσπεριδοειδή, δηλαδή πορτοκαλομαντάρινα. Οι άνθρωποι αυτοί, λοιπόν, με τους δυο ΤΟΕΒ χρωστούσαν τον Ιανουάριο του 2015 στη ΔΕΗ 160.000 ευρώ μόνο. Τον Μάιο του 2018 χρωστούσαν 890.000 ευρώ. Δηλαδή, είχαμε υπερπενταπλασιασμό του χρέους των ίδιων ανθρώπων μέσα σε τρία χρόνια. Το αφήνω στην άκρη προς το παρόν πώς συνέβη αυτό, διότι με ενδιαφέρει να δω τη λύση του προβλήματος. Μετά τη συνεργασία των δύο αυτών ΤΟΕΒ με τη ΔΕΗ έγινε το εξής: Αποπλήρωσαν το 30% του χρέους και με θρησκευτική ευλάβεια αποπληρώνουν τους τρέχοντες λογαριασμούς. Η ΔΕΗ όμως συνεχίζει να τους πιέζει ότι θα κόψει το ρεύμα, αν δεν αποπληρώσουν το σύνολο του υπολειπόμενου χρέους. Η πρόταση, λοιπόν, κύριε Υπουργέ, που έχει κατατεθεί στη ΔΕΗ από τους δύο αυτούς ΤΟΕΒ είναι η εξής απλή και ελπίζω να γίνει αποδεκτή κι από εσάς. Έχουν αποπληρώσει το 30% του χρέους, δεσμεύονται να δώσουν άλλο ένα 10% του χρέους, δηλαδή μέσα σε ένα εξάμηνο το 40% του χρέους. Και το υπόλοιπο ζητούν από τη ΔΕΗ να γίνει σε πενήντα δόσεις, όπως αυτό έγινε στον ΤΟΕΒ Τυρνάβου και στον ΤΟΕΒ Φαρσάλων. Επειδή πιθανά κάποιος που δεν γνωρίζει τα θέματα, θα μπορούσε να κάνει οποιονδήποτε σχολιασμό, κύριε Πρόεδρε - απευθύνομαι και στο Προεδρείο και στον κύριο Υπουργό - και κάνω την εξής αναγωγή: Φανταστείτε οι τράπεζες και οι ξένοι τραπεζίτες, που διοικούν τις τράπεζές μας, να είχαν μία πρόταση από τους δανειολήπτες που να λέει: «Μη μας χαρίζετε χρέη, θα τα πληρώσουμε όλα. Σας δίνουμε 40% προκαταβολή και δώστε μας τη δυνατότητα να αποπληρώσουμε σε πενήντα δόσεις το υπολειπόμενο χρέος για τα στεγαστικά ή τα επιχειρηματικά δάνεια». Πώς είναι δυνατόν μια τέτοια πρόταση, η οποία θα ήταν εκπληκτική για τους αλλοδαπούς τραπεζίτες, να μη γίνεται αποδεκτή από τη ΔΕΗ στην οποία το 51% κατέχει το ελληνικό δημόσιο; Δηλαδή ο παριστάμενος κ. Σταθάκης θεωρούμε ότι μπορεί να δώσει την αναγκαία κατεύθυνση, ώστε να λυθεί με κοινωνικά δίκαιο τρόπο αυτό το συγκεκριμένο πρόβλημα.
Σαφής η ερώτηση, κύριε Μανιάτη. Κύριε Υπουργέ, έχετε τον λόγο.
Λοιπόν, να ξεκινήσω με μια αιχμή προς τον φίλο μου κ. Μανιάτη. Αν εκτινάχθηκε το χρέος από 163.000 το 2015 στις 893.000 σήμερα, σημαίνει ότι η πολιτική που είχατε για φιλικούς διακανονισμούς το 2013-2014 δεν απέδωσε. Το θέμα τέθηκε πέρυσι για τους ΤΟΕΒ και θέλω να διευκρινίσω τι έχει γίνει: Πρώτον, η ΔΕΗ δεν μπορούσε να βγάλει ένα γενικό κανόνα για τους ΤΟΕΒ. Έκανε, όμως, τρία πράγματα που είναι θετικά. Το πρώτο είναι ότι ήρθε σε επαφή με όλους τους ΤΟΕΒ και ζήτησε ένα καθεστώς ρύθμισης των χρεών. Ο συγκεκριμένος ΤΟΕΒ νομίζω ότι ανταποκρίθηκε θετικά σε αντίθεση με άλλους ΤΟΕΒ της Ακροναυπλίας, οι οποίοι δεν έχουν προβεί σε κάποια ρύθμιση. Άρα ο ΤΟΕΒ Ιρίων, Δρεπάνου, Ασίνης νομίζω ότι έχει φτάσει πολύ κοντά σε συμφωνία. Εμείς ενθαρρύνουμε τις συμφωνίες αυτές. Θεωρούμε ότι έχει μπει η βάση για ένα λογικό πλαίσιο ρυθμίσεων. Άρα στην επί της ουσίας ερώτησή σας απαντάω θετικά ότι πρέπει να βρούμε τη λύση ή εφόσον ο διάλογος έχει ολοκληρωθεί είναι ειλικρινής και οι διαφορές ανάμεσα στον ΤΟΕΒ και τη ΔΕΗ είναι πολύ μικρές. Η δεύτερη κατηγορία ήταν οι ΤΟΕΒ οι οποίοι δεν ανταποκρίθηκαν σε ένα καθεστώς ρύθμισης. Εκεί παραμένει το πρόβλημα και θα συνεχίσουμε να έχουμε προβλήματα για όσο διάστημα οι ΤΟΕΒ δεν μπαίνουν σε ένα καθεστώς ρύθμισης με τη ΔΕΗ, διότι η ΔΕΗ προφανώς δεν μπορεί να συνεχίσει να λειτουργεί πάντα σε ένα πνεύμα διαρκούς επιδότησης ΤΟΕΒ που αρνούνται να συμμετέχουν σε αυτόν τον αποφασιστικό διάλογο. Το τρίτο πράγμα είναι ότι οι ΤΟΕΒ είχαν ένα ισχυρό άλλοθι ότι η εισπραξιμότητα που έχουν από τα μέλη τους δεν είναι η επιθυμητή και συνεπώς βρίσκονται στη μέση ενός προβλήματος το οποίο δεν μπορούν να διαχειριστούν «αν δεν τους πληρώνουν οι αγρότες τους ΤΟΕΒ, πώς θα πληρώσουν τη ΔΕΗ;». Απέναντι σε αυτό το πρόβλημα σας θυμίζω ότι εμείς πήραμε μία νομοθετική πρωτοβουλία, το Υπουργείο Αγροτικής Ανάπτυξης, με το άρθρο 66 του ν.4546 στις 12-6-2018, με το οποίο επιλύεται σειρά θεμάτων που αφορούν στα έργα και τους οργανισμούς εγγείων βελτιώσεων. Μεταξύ άλλων, με την εν λόγω διάταξη, καθιερώνεται ένα πιο αποτελεσματικό πλαίσιο είσπραξης των ΤΟΕΒ από τους αγρότες μέλη τους, προκειμένου να παρέχονται οι δυνατότητες ρύθμισης στους παραγωγούς, τους αγρότες, των χρεών που έχουν προκειμένου να διευκολυνθεί η αποπληρωμή τους. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Άρα νομίζω ότι είμαστε σε ένα στάδιο, στο οποίο ο απολογισμός του 2018 είναι θετικός. Έχουμε μία ρύθμιση του προβλήματος για τα χρέη των αγροτών προς τους ΟΕΒ και ΤΟΕΒ. Έχουμε ένα καθεστώς ρύθμισης των χρεών ανάμεσα στους ΤΟΕΒ και τη ΔΕΗ και ενθαρρύνουμε περισσότερο όλους τους συμμετέχοντες στον διάλογο να βρίσκουν τη λύση. Άρα στη συγκεκριμένη ερώτηση είμαι θετικός στο διακύβευμα. Και τρίτον, παραμένει ένα πρόβλημα, για το οποίο πρέπει όλοι να έχουμε συνείδηση, δηλαδή ΤΟΕΒ οι οποίοι δεν έχουν μπει σε ρύθμιση και οι οποίοι καλούνται - το λέω ευθέως - να προχωρήσουν αμέσως σε έναν ειλικρινή διάλογο προκειμένου να ρυθμιστούν τα χρέη τους προς τη ΔΕΗ.
Ευχαριστούμε τον κύριο Υπουργό. Κύριε Μανιάτη, έχετε τρία λεπτά για τη δευτερολογία σας.
Κύριε Υπουργέ, πραγματικά χαίρομαι και ευχαριστώ για τη θετική σας απάντηση. Να ξέρετε ότι λύνετε ένα πολύ σημαντικό θέμα στους δύο ΤΟΕΒ Ιρίων και Ασίνης - Δρεπάνου και με τον τρόπο αυτό πιστεύω ότι δίνετε κι ένα μήνυμα προς τη ΔΕΗ ότι ρυθμίσεις της τάξης, για παράδειγμα, των πενήντα δόσεων είναι ρυθμίσεις που μπορεί και πρέπει να γίνουν αποδεκτές, διότι οι αγρότες - γνωρίζετε κι εσείς πολύ καλά - δεν μπορούν να ανταποκριθούν σε περισσότερες απαιτήσεις της ΔΕΗ. Επαναλαμβάνω, ενσυνείδητα δεν αναφέρομαι στο πώς εκτινάχθηκαν τα χρέη των ΤΟΕΒ το τελευταίο διάστημα. Τώρα, με αφορμή την παρουσία σας, κύριε Υπουργέ, κι επειδή μιλήσατε για τον ν.4546/2018, αρκετά άρθρα του οποίου εμείς υπερψηφίσαμε, θέλω να αναφερθώ σε ένα άλλο άρθρο του, το οποίο αφορά πάλι τους Τοπικούς Οργανισμούς Εγγείων Βελτιώσεων, το άρθρο 60. Αυτό το οποίο θα σας αναφέρω αφορά έναν ΤΟΕΒ της Αργολίδας που είναι ίσως ο πιο πρωτοποριακός της Ελλάδας. Είναι ο Τοπικός Οργανισμός Εγγείων Βελτιώσεων Ήρας - Κουρτακίου, ένας οργανισμός ο οποίος πρόκειται να βάλει ψηφιακή, «έξυπνη» γεωργία, σε στενή συνεργασία με το Διαβαλκανικό Κέντρο στο Αριστοτέλειο Πανεπιστήμιο κι ένας φορέας για τον οποίο έκανε ειδική αναφορά ο Πρόεδρος της ΔΕΗ ο κ. Παναγιωτάκης στο Περιφερειακό Συμβούλιο της Πελοποννήσου. Δείτε, όμως, ποιο είναι το πρόβλημα. Ενώ υπάρχει μια θετική ανταπόκριση, ώστε ο ΤΟΕΒ Ήρας - Κουρτακίου να βάλει φωτοβολταϊκά, υπήρχε η γνωστή απαγόρευση στην Πελοπόννησο, το «κορεσμένο», το οποίο ορθά και το είχαμε επικροτήσει. Το ήρατε, δεν υπάρχει πια «κορεσμένο» στην Πελοπόννησο και άρα έχουμε τη δυνατότητα στην Πελοπόννησο να έχουμε άλλα 30 MW από ανανεώσιμες πηγές ενέργειας. Δείτε, όμως, τώρα ποιο είναι το κενό του νόμου. Ο νόμος, στο άρθρο 60, προβλέπει ότι αυτά τα 30 MW μπορούν να τα αξιοποιήσουν μόνο οι Ενεργειακές Κοινότητες και αποκλείει τις ΤΟΕΒ. Θα πρέπει, λοιπόν - και αυτή είναι η πρότασή μου και είμαι σίγουρος ότι θα το κατανοήσετε και θα το κάνετε αποδεκτό - να ενταχθούν και οι ΤΟΕΒ, δηλαδή να προστεθεί μία λέξη στο αντίστοιχο άρθρο «Ενεργειακές Κοινότητες ή ΤΟΕΒ μπορούν να αξιοποιήσουν αυτή τη δυνατότητα των 30 MW για την Περιφέρεια Πελοποννήσου». Όλοι οι ΤΟΕΒ της υπόλοιπης Ελλάδας έχουν το δικαίωμα να ενταχθούν, πλην των ΤΟΕΒ της Πελοποννήσου, που - προφανώς από μία αβλεψία θέλω να πιστεύω - δεν έχουν τη δυνατότητα. Άρα υπάρχει μία αδικία για όλους τους ΤΟΕΒ της Πελοποννήσου. Κι επειδή έρχεται στην επιφάνεια με αφορμή το αίτημα του ΤΟΕΒ Ήρας - Κουρτακίου, θέλω να σας τονίσω ιδιαίτερα ότι οι ΤΟΕΒ ουσιαστικά λειτουργούν ακόμη καλύτερα και από Ενεργειακές Κοινότητες. Κύριε Υπουργέ, για παράδειγμα ο ΤΟΕΒ Ήρας - Κουρτακίου έχει εξακόσια πενήντα μέλη, λειτουργεί εδώ και πολλά χρόνια, έχει ΑΦΜ, έχει γενική συνέλευση, έχει διοικητικό συμβούλιο. Τα έχουν βρει μεταξύ τους οι αγρότες. Έχετε, λοιπόν, μία συλλογική οντότητα η οποία θέλει να κάνει πράσινη ενέργεια για την καλλιέργεια του πρωτογενούς τομέα και ουσιαστικά να παράγει και «πράσινα» αγροτικά προϊόντα εξαιρετικής ποιότητας. Και μάλιστα, πριν τρεις μέρες είδαμε το ευχάριστο γεγονός ο ΤΟΕΒ Βελβεντού Κοζάνης να κάνει τα εγκαίνια ενός υδροηλεκτρικού 1,9 MW, που είναι μία πολύ θετική δράση, την οποία θα πρέπει να μιμηθούν και άλλοι ΤΟΕΒ. Ποιο είναι το πρόβλημα τώρα; Το Υπουργείο Αγροτικής Ανάπτυξης έχει προκηρύξει το μέτρο 431 στο δικό του επιχειρησιακό πρόγραμμα, αλλά λήγει μέχρι τις 30 Νοεμβρίου 2018. Ο ΤΟΕΒ Ήρας - Κουρτακίου θέλει να καταθέσει πρόταση, ώστε να βάλει φωτοβολταϊκά και να μειώσει κατά 60% το ενεργειακό κόστος καλλιέργειας σε αυτόν. Δεν υπάρχει, όμως, πρόβλεψη να αξιοποιήσει την άρση του κορεσμένου για την Περιφέρεια Πελοποννήσου, γιατί θα πρέπει να συστήσει άλλο συλλογικό όργανο, δηλαδή μια ενεργειακή κοινότητα. Το αίτημα, λοιπόν, είναι πολύ καθαρό, πολύ σαφές - και είμαι βέβαιος ότι το αντιλαμβάνεστε - δηλαδή για την Περιφέρεια Πελοποννήσου να προβλεφθεί, όπως προβλέπεται για όλη την υπόλοιπη Ελλάδα, οι Τοπικοί Οργανισμοί Εγγείων Βελτιώσεων να μπορούν επίσης να καταθέσουν αιτήσεις στο Πρόγραμμα Αγροτικής Ανάπτυξης, ώστε με επιδότηση του αντίστοιχου προγράμματος να εγκαταστήσουν φωτοβολταϊκά και να μειώσουν το ενεργειακό κόστος παραγωγής προϊόντων κατά περίπου 60%. Ευχαριστώ πολύ, κύριε Πρόεδρε.
Ευχαριστούμε τον κ. Μανιάτη. Τον λόγο έχει ο κύριος Υπουργός για τρία λεπτά.
Όπως ξέρετε, προωθούμε πολύ ενεργά τον θεσμό των ενεργειακών κοινοτήτων που είναι η μεγάλη τομή στο νομοθετικό πλαίσιο. Δίνει τη δυνατότητα στους καταναλωτές ενέργειας, ιδιώτες, επιχειρήσεις, συνεταιρισμούς, ΤΟΕΒ κ.ο.κ., δήμους, να συστήνουν ενεργειακές κοινότητες και να παράγουν την ενέργεια που χρειάζονται οι ίδιοι ή και που θέλουν να μεταπωλήσουν. Η Πελοπόννησος, όπως ξέρετε, έχει ένα ιδιαίτερο πρόβλημα, διότι περιμένουμε την ολοκλήρωση του μεγάλου έργου των νέων υποδομών δικτύων - που τελειώνει μέσα στο 2019- , το οποίο θα άρει όλους τους περιορισμούς που έχει αυτή την στιγμή η Πελοπόννησος, επειδή το δίκτυο είναι κορεσμένο. Άρα από έξι έως εννέα μήνες από σήμερα θα συζητάμε πλέον για άρση αυτού του εμποδίου που είχε η Πελοπόννησος, καθώς το δίκτυο, το νέο μεγάλο καλώδιο, θα έχει ολοκληρωθεί. Άρα μιλάμε για ένα μεταβατικό στάδιο. Επειδή υπάρχει μια μεγάλη κινητικότητα στην Πελοπόννησο αποδοχής του νέου θεσμού και ανάπτυξης μεγάλων πρωτοβουλιών, δημιουργήσαμε γι' αυτό το μεταβατικό διάστημα έναν μικρό χώρο στο δίκτυο, προβλέποντας ακριβώς να ανταποκριθούμε στο κάλεσμα πολλών ενεργειακών κοινοτήτων που έχουν αγκαλιάσει τον θεσμό και προωθούν αυτή τη στιγμή τη συγκρότησή τους και τη λειτουργία τους, προκειμένου να προχωρήσουν σε αυτό. Στην υπόλοιπη Ελλάδα, όπως ξέρετε, οι ΤΟΕΒ μπορούν - και τους ενθαρρύνουμε - να παράγουν τη δική τους ενέργεια. Αυτή είναι η μακροπρόθεσμη απάντηση στην ενεργειακή επάρκεια των ΤΟΕΒ. Θα τους δώσει μεγάλο οικονομικό όφελος. Γι' αυτούς τους λίγους μήνες θα δω ξανά εάν υπάρχει χώρος σε αυτό που δώσαμε στις ενεργειακές κοινότητες ή έχει ήδη υπερκαλυφθεί αυτή η ζήτηση από αιτήματα των ενεργειακών κοινοτήτων και θα επανέλθω στο ερώτημα αυτό.
Ευχαριστούμε τον κύριο Υπουργό. Συνεχίζουμε με την πέμπτη με αριθμό 114/30-10-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Περιβάλλοντος και Ενέργειας, με θέμα: «Άμεση λήψη μέτρων προστασίας των εργαζομένων στο εργοστάσιο της «ΛΑΡΚΟ» στην Λάρυμνα Φθιώτιδας για την αποφυγή εργατικών ατυχημάτων». Τον λόγο έχει ο κ. Κατσώτης για δύο λεπτά για την πρωτολογία του.
Ευχαριστώ, κύριε Πρόεδρε. Κύριε Υπουργέ, το θέμα είναι αυτό που ειπώθηκε για τα άμεσα μέτρα που πρέπει να παρθούν για την προστασία των εργαζομένων στο εργοστάσιο της «ΛΑΡΚΟ». Το τελευταίο διάστημα μεγαλώνει ο φόβος και η ανησυχία και η αγωνία των εργαζομένων γιατί υπήρξαν περιστατικά, κύριε Υπουργέ, και μόνο από τύχη δεν έχουμε θρηνήσει ανθρώπινες ζωές. Αναφέρουμε χαρακτηριστικά δύο περιστατικά. Στις 10 Οκτωβρίου τέσσερις εργάτες πήγαν στο νοσοκομείο με προβλήματα βαριάς δύσπνοιας, όταν έγινε διαρροή καυτής πούδρας από σιλό και επίσης στις 15 Οκτωβρίου έσπασαν μερικώς τα φρένα ανύψωσης στην γερανογέφυρα στην αίθουσα των ηλεκτροκαμίνων. Και επειδή στη γερανογέφυρα δεν υπάρχουν φρένα ασφαλείας, αυτό που αποσόβησε τα χειρότερα ήταν η εμπειρία του χειριστή. Αυτή η πλημμελής τήρηση μέτρων ασφάλειας στην πλευρά της διοίκησης της «ΛΑΡΚΟ» με τις νέες αποφάσεις που έχει πάρει χειροτερεύουν ακόμα περισσότερο την κατάσταση που αφορά ακριβώς την ασφάλεια των εργαζομένων στους χώρους του εργοστασίου. Αναφέρονται οι εργαζόμενοι ιδιαίτερα στις ανακοινώσεις της διεύθυνσης του συγκροτήματος, αυτές με αριθμό 80 και 82, που αφορούν βέβαια τη συγχώνευση των τριών τμημάτων των συνεργείων συντήρησης. Οι εργαζόμενοι με την πείρα τους και τα τόσα χρόνια που έχουν εκεί λένε ότι αυτές οι τακτικές έχουν ξαναδοκιμαστεί στο παρελθόν με αποτέλεσμα να έχουν πολλές, δεκάδες θανατηφόρα εργατικά δυστυχήματα και εκατοντάδες σοβαρά και λιγότερο σοβαρά εργατικά ατυχήματα, την εργολαβοποίηση, τη μείωση θέσεων εργασίας, την απώλεια τεχνογνωσίας και την απαξίωση συνολικά των εργαζομένων και των εγκαταστάσεων. Θεωρούν αυτή την εξέλιξη ως επικίνδυνη και ζητάνε από εσάς, κύριε Υπουργέ, να τους πείτε τι θα κάνετε, έτσι ώστε η διοίκηση να πάρει όλα τα αναγκαία μέτρα για την ασφάλεια των εργαζομένων, για να μη θρηνήσουμε θύματα. Η ζωή είναι ανεκτίμητη και κάθε εργάτης πρέπει να γυρνάει πίσω στο σπίτι του μετά το τέλος της δουλειάς του.
Ευχαριστούμε τον κ. Κατσώτη. Τον λόγο έχει ο κύριος Υπουργός για τρία λεπτά.
Να ξεκαθαρίσουμε ευθέως ότι η πολιτική της Κυβέρνησης είναι πολύ σαφής: εργατικά ατυχήματα 0%. Αυτή είναι η στρατηγική, αυτή είναι η πολιτική, αδιαπραγμάτευτα. Η «ΛΑΡΚΟ» από τον Ιούνιο του 2013 είναι πλέον πιστοποιημένη για το σύστημα διαχείρισης υγείας και ασφάλειας στην εργασία από το OHSAS 18001, το οποίο αποτελεί ένα από τα πιο αναγνωρισμένα πρότυπα διεθνώς. Για το συγκεκριμένο δε σύστημα πιστοποίησης πραγματοποιείται ετήσιος περιοδικός έλεγχος από την εταιρεία «LlOYDS» και η εταιρεία συμμορφώνεται με τις όποιες παρατηρήσεις κατά τον περιοδικό έλεγχο. Άρα οι προδιαγραφές του συστήματος διαχείρισης υγείας και ασφάλειας στην εργασία είναι κατοχυρωμένες με βάση αυτή τη διεθνή πρακτική. Επίσης, κάθε τρεις μήνες πραγματοποιείται συνάντηση της διεύθυνσης του εργοστασίου με την επιτροπή υγιεινής και ασφάλειας των εργαζομένων, στην οποία συντάσσεται μνημόνιο επί των θεμάτων του εργοστασίου τα οποία και αντιμετωπίζονται έως την επόμενη συνάντηση. Επιπρόσθετα η «ΛΑΡΚΟ» υπόκειται σε συνεχείς επιθεωρήσεις από το Σώμα Επιθεώρησης Μεταλλείων, που κάνει και τους ετήσιους ελέγχους και τους έκτακτους προληπτικούς ελέγχους. Τώρα στην περίπτωση των δύο θεμάτων, τα πρόσφατα συμβάντα, το Σώμα Επιθεωρητών ενημερώθηκε για το περιστατικό στις 10-10-2018, πήγε στις 12-10-2018, δύο ημέρες μετά, έγινε αυτοψία στον χώρο και ενημερώθηκε σχετικά από τον τεχνικό ασφαλείας. Έχουμε την έκθεση και έχουμε και τις ιατρικές εκθέσεις, άρα το θέμα αυτό έχει τεθεί στη διαδικασία του ελέγχου και νομίζω ότι θα έχουμε την αντικειμενική εκτίμηση για το τι ήταν ακριβώς αυτό το συμβάν. Και για το δεύτερο συμβάν έχουν ξεκινήσει όλες οι διαδικασίες. Για τα θέματα υγιεινής και ασφάλειας επιτρέψτε μου να καταθέσω και το σχετικό έγγραφο, το οποίο λέει για τα θέματα ασφάλειας τι έχει συμβεί τον τελευταίο χρόνο που άπτεται της ασφάλειας των δραστηριοτήτων. Είναι ένας πλήρης κατάλογος από ανακαινίσεις ηλεκτρολογικές, από αλλαγές στις εγκαταστάσεις, από συντήρηση, από αποξήλωση παλαιών εγκαταστάσεων κ.ο.κ. σημαντικού οικονομικού κόστους. Το καταθέτω μαζί με ό,τι αφορά τη συντήρηση των γερανογεφυρών, το οποίο αποτέλεσε και θέμα της δεύτερης παρατήρησής σας. [[Στο σημείο αυτό ο Υπουργός Περιβάλλοντος και Ενέργειας κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κλείνω με το τελευταίο θέμα που θέσατε. Η ενοποίηση των τμημάτων μηχανολογικής συντήρησης έγινε από 1-10-2018. Η ενοποίηση αυτή αφορά απολύτως παρεμφερή τμήματα. Έγινε σε μερικό βαθμό για τα πρωινά συνεργεία. Για τα συνεργεία των βαρδιών απογεύματος και της νύχτας, η ενοποίηση έγινε ευρύτερα αλλά και πάλι όχι σε όλο το εύρος του εργοστασίου, πάρα μόνο σε ορισμένα του τμήματα. Οι αποφάσεις αυτές ελήφθησαν με γνώμονα την προφανώς εύρυθμη και ασφαλή λειτουργία του εργοστασίου, λαμβάνοντας προφανώς υπ' όψιν τις παραμέτρους σχετικά με την εμπειρία και τις ικανότητες του προσωπικού τους. Όλα τα συνεργεία έχουν πλήρη οργάνωση όσον αφορά τους επιβλέποντες, από το επίπεδο επιστάτη μέχρι και το επίπεδο του μηχανικού. Συνεπώς, και στο θέμα αυτό νομίζω ότι ήταν ένα βήμα επιβεβλημένο, το οποίο έλαβε, όμως, υπ' όψιν του όλες τις ιδιαιτερότητες και γι' αυτό είχε μια διαφορετική αντιμετώπιση στην πρωινή βάρδια απ' ό,τι στις επόμενες.
Ευχαριστούμε τον Υπουργό. Κύριε συνάδελφε, έχετε τον λόγο για τρία λεπτά για τη δευτερολογία σας.
Κύριε Υπουργέ, έγινε αυτή η συγχώνευση, με την οποία βέβαια οι εργαζόμενοι διαφωνούν, γιατί έχουν μια πείρα, όπως είπα, από προηγούμενες τέτοιες ενέργειες, οι οποίες προκάλεσαν σοβαρά δυστυχήματα και ατυχήματα. Ωστόσο, αυτή η διοίκηση έκανε τη συγχώνευση, αλλά δεν μερίμνησε, κύριε Υπουργέ, έτσι ώστε με βάση και το άρθρο 48 του ν.3850/2010 οι εργαζόμενοι να παρακολουθήσουν σεμινάρια λειτουργίας των εγκαταστάσεων και για ορισμένο χρονικό διάστημα να εκπαιδευτούν. Αυτό δεν έγινε. Ένα θέμα είναι αυτό. Δεύτερον, επίσης δεν μερίμνησε, έτσι ώστε να χρεωθεί τον κατάλληλο εξοπλισμό, με μέτρα ατομικής προστασίας που χρειάζονται οι εργαζόμενοι. Είπατε ότι με την επιτροπή υγιεινής και ασφάλειας έχουν συνεχείς συναντήσεις. Όμως, δεν πήγαν στην συνεδρίαση, έτσι ώστε να ακούσουν τους εργαζόμενους σε σχέση με αυτή την ενοποίηση και τι μέτρα πρέπει να παρθούν, για να μπορούν να αποφευχθούν τα εργατικά ατυχήματα. Το νέο συνεργείο αντιμετώπισης έκτακτων καταστάσεων, όπως λέγεται, δεν έχει ορίσει επικεφαλής βάρδιας, κύριε Υπουργέ. Δεν έχει αποσαφηνιστεί ακόμα τι εννοούν και τι όχι ως έκτακτες καταστάσεις. Το μόνο που έκαναν, για να μπορέσουν να είναι εντάξει, είναι να ορίσουν έναν εργαζόμενο ως διοικητικό υπεύθυνο, ο οποίος θα είναι παρών μόνο τις πρωινές ώρες που είναι το ωράριό του. Το απόγευμα και τη νύχτα θα είναι στο σπίτι του. Πώς είναι δυνατόν εδώ να συντονιστεί και να διασφαλιστεί η ίδια η ασφάλεια των εργαζόμενων; Για τα συγχωνευμένα τμήματα Σ1 και Σ2, αλλά και για το ΣΓ, όπως λέγεται, δεν γνωρίζουν οι εργαζόμενοι το οργανόγραμμά τους. Είναι ζητήματα που θα πρέπει, κύριε Υπουργέ, να τα λάβετε υπ' όψιν σας και η διοίκηση δεν μπορεί να μην υλοποιεί τα ελάχιστα, για να μπορεί να καλύψει την ασφάλεια των εργαζομένων. Ένα σοβαρό ζήτημα, επίσης, που οι ίδιοι οι εργαζόμενοι θέτουν είναι ότι δεν γνωρίζουν απ' αυτή τη συγχώνευση τι οικονομικές μεταβολές θα υπάρξουν, βλαπτικές δηλαδή μεταβολές όσον αφορά το εισόδημά τους, γιατί είχαν κάποια ειδικά επιδόματα. Τι θα γίνει με τη συγχώνευση; Έχουν αποσαφηνιστεί αυτά από τη διοίκηση στους εργαζόμενους; Οι εργαζόμενοι δεν τα γνωρίζουν και απαιτούν βέβαια να τα μάθουν. Πιστεύουμε, κύριε Υπουργέ, ότι απ' αυτή την πρακτική, εάν επιμείνει η διοίκηση σ' αυτή τη συγχώνευση και σ' αυτή την παράβλεψη όλων αυτών των μέτρων, εργαζόμενοι που δεν έχουν ανέβει ποτέ σε ύψος, θα ανέβουν μέρα ή νύχτα, που τι σημαίνει αυτό; Σημαίνει ότι δεν γνωρίζουν τα υποτυπώδη για τις γερανογέφυρες, για περιστρεφόμενα ανυψωτικά είκοσι πέντε και τριάντα μέτρων δυναμικότητας έως εκατό τόνων. Εργαζόμενοι που δεν έχουν καμμία επαφή μέχρι σήμερα με τα ηλεκτροκάμινα, θα περπατήσουν πάνω από λουτρό μετάλλου 2000 βαθμών κελσίου. Εργαζόμενοι που δεν έχουν καμμία επαφή μέχρι σήμερα με την εγκατάσταση προπάνιου, θα κληθούν, κύριε Υπουργέ, σε περίπτωση διαρροής, που είναι συχνό φαινόμενο στη «ΛΑΡΚΟ», να κλείσουν τις βαλβίδες ασφαλείας, που δεν γνωρίζουν όμως πού είναι, γιατί δεν έχει υπάρξει εκπαίδευση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εργαζόμενοι που δεν έχουν καμμία επαφή μέχρι σήμερα, θα περπατήσουν στη γέφυρα του παχυντή λάσπης, σε πύργους ταινιόδρομων τριάντα μέτρων, σε σιλό χιλιάδων τόνων, χωρίς να ξέρουν ποια είναι τα σημεία διαφυγής, οι διακόπτες ασφαλείας, οι παγίδες, η συμπεριφορά της κάθε εγκατάστασης. Είναι ζητήματα, κύριε Υπουργέ, που δεν μπορούμε να τα περάσουμε έτσι. Η διοίκηση έχει σοβαρές ευθύνες. Κι εσείς βέβαια που προΐσταστε, που είσαστε αρμόδιος Υπουργός, που έχετε ευθύνη για τον διορισμό της διοίκησης, που παραμελεί ή έχει πλημμελή μέτρα ασφάλειας ή όλων αυτών που σας είπα, των σεμιναρίων, της εκπαίδευσης κ.λπ., πρέπει να προβείτε άμεσα στις δικές σας ενέργειες, προκειμένου να αποφύγουμε ατυχήματα των εργαζομένων είτε θανατηφόρα είτε ατυχήματα τα οποία θα βλάψουν την ίδια την υγεία τους.
Ευχαριστούμε τον κ. Κατσώτη. Κύριε Υπουργέ, έχετε τον λόγο για τρία λεπτά.
Επιμένω ότι βάλατε τρία θέματα. Το πρώτο είναι, αν η ενοποίηση δύο τμημάτων που κάνουν παρεμφερή ή ίδια δουλειά και μάλιστα με τους περιορισμούς που σας εξήγησα, θέτει θέματα ασφάλειας. Από ό,τι φαίνεται η ενοποίηση δύο τμημάτων που κάνουν ακριβώς την ίδια δουλειά με απόλυτη μέριμνα για τη φύση των δραστηριοτήτων, δεν θέτει θέμα ασφάλειας. Το δεύτερο που θέσατε, είναι αν η ενοποίηση αυτή αποτελεί ένα στοιχείο εξορθολογισμού που αφορά και τα εισοδήματα των εργαζομένων, τις θέσεις, τα οργανικά τμήματα κ.λπ.. Αυτό είναι στο πλαίσιο της λογικής μιας εταιρείας να εξορθολογίζει τις δαπάνες της. Δεν είναι ένα θέμα το οποίο μπορεί να αποτελέσει το μείζον θέμα. Υποθέτω και τεκμαίρω ότι τέτοιου τύπου εξορθολογισμοί από οικονομική άποψη σε οποιαδήποτε εταιρεία είναι λογικό να υπάρχουν, εφόσον ικανοποιούνται οι προδιαγραφές ασφάλειας, όπως είπα. Το τρίτο θέμα που θέσατε, είναι ότι το υπάρχον σύστημα - και το προηγούμενο με τα δύο τμήματα και το τωρινό με το ένα ενοποιημένο τμήμα - έχει κενά που πρέπει να καλυφθούν από νέες προσλήψεις. Δηλαδή αν υπάρχουν ειδικότητες οι οποίες δεν καλυπτόντουσαν, τίθεται ένα θέμα νέων προσλήψεων για λόγους ασφαλείας. Γι' αυτή την πτυχή δεν έχω ενημερωθεί ποτέ, γι' αυτό και εκπλήσσομαι που τίθεται τώρα αυτή η διάσταση, υπονοώντας ότι ούτε το προηγούμενο μη ενοποιημένο τμήμα ούτε τα νυν έχουν κόσμο. Αυτό αποτελεί ένα μεγάλο κενό για την ασφάλεια των εργαζομένων. Αυτό είναι ένα καινούργιο θέμα, που, πραγματικά, με εκπλήσσει πώς τίθεται τώρα υπό τους σημερινούς όρους. Ανακεφαλαιώνω. Νομίζω ότι πρέπει να είναι πολύ τεκμηριωμένη η προσέγγιση, που λέει ότι η πολιτική μας απέναντι στο συγκεκριμένο θέμα είναι η ύψιστη ασφάλεια, δραστηριότητες συγκεκριμένες που εφαρμόζουν τις πρακτικές. Τα σεμινάρια είναι το πρώτο σημείο στον κατάλογο που κατέθεσα. Υπάρχουν κι άλλα τριάντα πέντε σημεία για το τι γίνεται τώρα, φέτος, τι επενδύσεις γίνονται για τη συντήρηση, για την ασφάλεια κ.ο.κ.. Άρα θα περιοριστώ σε αυτά και να θεωρήσουμε ότι τα βήματα που έχουν γίνει, δεν θίγουν με οποιονδήποτε τρόπο τις υψηλές προδιαγραφές που πρέπει να εφαρμόζει η «ΛΑΡΚΟ». Επαναλαμβάνω ότι η βούληση της Κυβέρνησης είναι, μηδενικά εργατικά ατυχήματα.
Ευχαριστώ πάρα πολύ τον κύριο Υπουργό. Προχωράμε στη συζήτηση της δεύτερης με αριθμό 1326/6-9-2018 ερώτησης του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ». Ορίστε, κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Δεν είχε ξεκινήσει ως επίκαιρη ερώτηση, αλλά είχε υποβληθεί ως απλή ερώτηση και αναμέναμε τις απαντήσεις του Υπουργείου, θέτοντας επιγραμματικά τα εξής ζητήματα. Πρώτον, μετά την τροποποίηση που έγινε με απόφαση του Διοικητικού Συμβουλίου της ΔΕΗ το καλοκαίρι και συγκεκριμένα την 1η Μαΐου του 2018 για τις ρυθμίσεις οφειλών, υπήρχε μια αυστηροποίηση, η οποία αφ' ενός μεν περιόρισε τις δόσεις και αφ' ετέρου λαμβάνει ως κύρια κριτήρια την καταναλωτική συμπεριφορά του πελάτη, ύψος μηνιαίου λογαριασμού και το πλήθος των ανεξόφλητων λογαριασμών, χωρίς να λαμβάνει υπ' όψιν κοινωνικά κριτήρια. Αυτό με την εξειδίκευση που έγινε, οδήγησε σε αίτημα προκαταβολών όποιος προσήρχετο στη ΔΕΗ του ζητείτο από 15% έως 40% επί του ανεξόφλητου λογαριασμού. Η κρίση εξακολουθεί να υφίσταται. Το κοινωνικό τιμολόγιο στον ενδιάμεσο χρόνο υπέστη και αυτό μεταβολές αυστηροποιουμένων των προϋποθέσεών του και ήδη οι ενδιαφερόμενοι πρέπει να υποβάλουν νέες αιτήσεις. Και μέσα σε όλα αυτά, ξαφνικά περί τα τέλη Αυγούστου, η ΔΕΗ απέστειλε περίπου τριακόσιες χιλιάδες επιστολές στους οφειλέτες, να προσέλθουν προς ρύθμιση ή θα διακοπεί το ρεύμα. Ανταποκρίθηκε ο κόσμος. Δεν υπάρχει αμφιβολία. Ανταποκρίθηκε μπορώ να πω και με προθυμία αλλά, δυστυχώς, δεν μπόρεσε να ρυθμίσει. Γιατί δεν μπόρεσε να ρυθμίσει; Διότι αφ' ενός οι τρεις προϋποθέσεις που έθεσε το Διοικητικό Συμβούλιο της ΔΕΗ και προανέφερα είναι αυστηρές και αφ' ετέρου δεν μπορούσε να ανταποκριθεί, διότι ο αριθμός των δόσεων είναι περιορισμένος. Οφείλω να θυμίσω την προγενέστερη ρύθμιση της ΔΕΗ των τριάντα έξι δόσεων, που έδειχνε να είναι επιτυχημένη. Εδώ ανάλογα με το ύψος της οφειλής - και δεν χρειάζεται να επεκταθώ πολύ - μιλάμε για είκοσι τέσσερις δόσεις το πολύ ή και μέχρι δεκαοκτώ αν είναι σε άλλη κατηγορία ο καταναλωτής, και αν κοπεί το ρεύμα λόγω χρέους, χρειάζεται προκαταβολή 40% και μέχρι δώδεκα δόσεις. Σε αυτό δεν μπορεί να ανταποκριθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εκκρεμεί το κοινωνικό τιμολόγιο και αυτό έχει ως αποτέλεσμα όταν εκλήθησαν με τις επιστολές - νομίζω ήταν δικηγορικά γραφεία ή εισπρακτικές εταιρείες, δεν είμαι σίγουρος σε αυτό, κύριε Πρόεδρε, για να αναφερθώ - και ανταποκρίθηκαν οι καταναλωτές - οι πελάτες της ΔΕΗ - και προσήλθαν στα γραφεία της ΔΕΗ για να προχωρήσουν στη ρύθμιση, εκεί υπήρχε μια άλλη εικόνα, η οποία ήταν η εξής: Είναι περιορισμένα τα γραφεία και τουλάχιστον στη δυτική Αθήνα, όπως είδαμε, είναι ένα γραφείο μόνο αυτό των Αγίων Αναργύρων, το οποίο μπορεί να εξυπηρετήσει θέματα ρύθμισης, διότι αυτό έχει ηλεκτρονική διασύνδεση. Έτσι υπήρξαν εικόνες με τεράστιες ουρές από άτομα, όπως μητέρες, ηλικιωμένους, που εκτίθεντο στον ήλιο. Βεβαίως εκεί υπήρξε μια άτολμη ρύθμιση, διότι απλώς επεκτάθηκε το ωράριο των καταστημάτων της ΔΕΗ όπως πληροφορήθηκα, μετά την υποβολή της ερώτησης. Δεν ξέρω αν απέδωσε ή όχι. Δεν έχει σημασία. Επομένως συνοψίζω, κύριε Πρόεδρε, την ερώτησή μου λέγοντας ότι θα πρέπει να υπάρξει μεταβολή στην απόφαση της ΔΕΗ. Ο κ. Σταθάκης, ο Υπουργός, είναι ο εκπροσωπών τον πλειοψηφούντα μέτοχο το δημόσιο. Επομένως έχει λόγο και δη βαρύνοντα στη ΔΕΗ. Θα πρέπει να αλλάξουν οι προϋποθέσεις, και το καθεστώς των ρυθμίσεων όλων των οφειλετών να είναι πλέον ευνοϊκό, να συναρτάται με εισοδηματικά κριτήρια, τα οποία δεν λαμβάνονται υπ' όψιν σήμερα, και να αυξηθεί ο αριθμός των δόσεων, ούτως ώστε να μπορούν να ανταποκριθούν δεδομένης και της οικονομικής κακής κατάστασης της ΔΕΗ. Έτσι νομίζουμε ότι θα ενισχυθούν και τα οικονομικά της, ενώ τώρα αποτρέπονται προς την κατεύθυνση της ρύθμισης. Ευχαριστώ, κύριε Πρόεδρε.
Ευχαριστούμε τον κ. Καρρά. Ορίστε, κύριε Υπουργέ, έχετε τον λόγο για τρία λεπτά.
Επιτρέψτε μου να ανακεφαλαιώσω την πολιτική μας για την ενεργειακή φτώχεια και την προστασία των κοινωνικά ευαίσθητων ομάδων. Αλλάξαμε το σύστημα του κοινωνικού τιμολογίου εισάγοντας δύο πράγματα: Πρώτον, τα εισοδηματικά και περιουσιακά στοιχεία που υπάρχουν στο κοινωνικό μέρισμα από το αντίστοιχο Υπουργείο Εργασίας. Άρα ένα εκατομμύριο εκατό χιλιάδες νοικοκυριά, που πήραν το κοινωνικό μέρισμα, εντάσσονται στο νέο κοινωνικό τιμολόγιο. Αυτό προστατεύει και τα προβλήματα που είχε το παλιό. Εισοδηματικά και περιουσιακά κριτήρια που δεν υπήρχαν στο παλιό, επέτρεπαν αντικειμενικά να υπάρχουν και προβλήματα, στο να αξιοποιούν το κοινωνικό τιμολόγιο κοινωνικές ομάδες που δεν θα έπρεπε να το αξιοποιούν. Άρα λύσαμε το ένα πρόβλημα με αυτή τη μεταρρύθμιση. Ένα εκατομμύριο εκατό χιλιάδες νοικοκυριά που πήραν κοινωνικό μέρισμα, εντάσσονται στο ΚΟΤ με 30% έκπτωση. Πήραμε, όμως, ένα επιπρόσθετο μέτρο για τα χαμηλά εισοδήματα. Ενώ το παλιό ΚΟΤ είχε 30% έκπτωση στην τιμή του ρεύματος οριζόντια, εμείς εισαγάγαμε το 70% έκπτωση στο ρεύμα, γι' αυτούς που παίρνουν εισόδημα κοινωνικής αλληλεγγύης. Άρα αυτά τα τριακόσιες χιλιάδες νοικοκυριά των οποίων τα εισοδήματα είναι πολύ πιο κάτω και λαμβάνουν το κοινωνικό εισόδημα αλληλεγγύης, απέκτησαν πλέον τιμή ενέργειας με μεγάλη έκπτωση κατά 70% στην τιμή του ρεύματος. Και φέραμε και ένα τρίτο μέτρο. Συστήσαμε το Ταμείο Επανασυνδέσεων, το οποίο σημαίνει ότι τα νοικοκυριά που ήταν στο ΚΟΤ και αδυνατούσαν πλέον να εξυπηρετήσουν τις ανάγκες τους και τους είχε κοπεί το ρεύμα προσφεύγουν σε αυτό το ταμείο, και αυτό το ταμείο από τον κρατικό προϋπολογισμό πληρώνει με κάποια κριτήρια το χρέος που έχουν στη ΔΕΗ, προκειμένου να επανασυνδεθούν. Με αυτό το τρίτο μέτρο χίλια οκτακόσια νοικοκυριά που είχαν πραγματικά τεράστια προβλήματα, με ένα κόστος 10 εκατομμυρίων ευρώ, επανασυνδέθηκαν αυτή την περίοδο. Τώρα μπαίνω στο συγκεκριμένο ερώτημα. Τούτων δοθέντων και με την ισχυρή πολιτική προστασίας που έχουμε, υπήρχε μια πολιτική από τη ΔΕΗ στη διάρκεια του καλοκαιριού, όπως το επισημάνατε, να αποστείλει επιστολές σε νοικοκυριά που ήταν ενταγμένα στο ΚΟΤ και δεν πλήρωναν, προκειμένου να προσέλθουν για ρυθμίσεις. Περίπου το 60% των νοικοκυριών ρύθμισαν τα χρέη τους και αυτό είναι θετικό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Από την άλλη πλευρά υπήρξαν και κριτικές για την πολιτική απέναντι σε νοικοκυριά - μιας και δεν ήταν ενιαία η πολιτική - τα οποία για διάφορους λόγους είχαν παραβιάσει προηγούμενες ρυθμίσεις. Άρα η ΔΕΗ με αυτή την απόφαση που λέτε, έγινε πολύ αυστηρή και μείωσε τις δόσεις. Και ξαφνικά έγινε ένα οξύμωρο σχήμα - το συμμερίζομαι αυτό - ότι ενώ η ΔΕΗ έδινε ρυθμίσεις μέχρι και σαράντα οκτώ δόσεις για τους κοινωνικά ευάλωτους πελάτες, αν είχαν παραβιαστεί προηγούμενες ρυθμίσεις, το έκανε είτε δωδεκάμηνο είτε δεκαοκτάμηνο και τα λοιπά. Νομίζω ότι εδώ πρέπει να θυμίσω την άλλη ισχύουσα διάταξη που προστατεύει τους καταναλωτές απέναντι σε τέτοιου τύπου αυθαιρεσίες. Όπως ξέρετε, υπάρχουν οι ειδικές ρυθμίσεις στον κώδικα για τους ευάλωτους πελάτες, ο οποίος λέει ότι οι προμηθευτές - η ΔΕΗ ή οι ιδιώτες - υποχρεούνται να παρέχουν τη δυνατότητα τμηματικής και άτοκης εξόφλησης του λογαριασμού κατανάλωσης, καθώς και των οφειλών παλαιότερων λογαριασμών των ευάλωτων οικιακών πελατών, αφού σύμφωνα με την κείμενη νομοθεσία, κάθε μηνιαία δόση που καλούμαστε να ρυθμίσουμε, δεν μπορεί να υπερβαίνει το 50% της αντίστοιχης μηνιαίας δαπάνης για την ηλεκτρική ενέργεια του ευάλωτου οικιακού καταναλωτή. Δηλαδή έτσι όπως είναι ο νόμος, με βάση τον κώδικα λειτουργίας για τους ευάλωτους πελάτες, υποχρεώνει και τη ΔΕΗ και οποιονδήποτε άλλο να κάνει συγκεκριμένες ρυθμίσεις. Για παράδειγμα αν καταναλώνει κανείς 50 ευρώ - τετραμηνιαία κατανάλωση - , μπορεί να κάνει τη ρύθμιση μέχρι 25 ευρώ. Αυτό μεταβάλλει τη διάρκεια αποπληρωμής. Αυτός ο περιορισμός είναι πολύ σημαντικός - και τον υπογραμμίζω - διότι κάποια παράπονα που ακούστηκαν - δικαιολογημένα - ήταν επειδή επιβάλλεται, ανεξαρτήτως του αν είναι τριάντα έξι, σαράντα οκτώ, με βάση την κατανάλωση του νοικοκυριού, αυτή η ρύθμιση να έχει οροφή το 50%. Δεν μπορεί να το παραβιάσει. Με αυτά και με αυτά νομίζω ότι φθάσαμε σε ένα σημείο μιας καλύτερης, πιο εύρυθμης λειτουργίας. Αναγνωρίζω από την πλευρά της ΔΕΗ ότι ήθελε να προχωρήσει σε ρύθμιση και καλά έκανε. Από την άλλη πλευρά νομίζω ότι πάνω στην πίεση των ημερών και των συνθηκών μπορεί να έγιναν αστοχίες. Αυτό είναι απόλυτα κατανοητό και συμμερίζομαι πολλές από τις διαμαρτυρίες των καταναλωτών. Στο τέλος της ημέρας, όμως, υπάρχουν η ισχύουσα νομοθεσία, το ταμείο για τους πραγματικά ευάλωτους - στο οποίο προσφεύγει κάποιος για να στηριχθεί - αλλά και η αυστηρή τήρηση του κώδικα ο οποίος επαναλαμβάνω ότι προβλέπει ρύθμιση μέχρι το 50%. Άρα κάποιος που προσέρχεται στη ΔΕΗ με βάση την κατανάλωσή του, ξέρει ποια είναι η ρύθμιση που μπορεί και πρέπει να διεκδικήσει. Με βάση αυτά τα δύο μέτρα - όπως ξέρετε μετά την 1η Νοέμβρη δεν κόβεται το ρεύμα - νομίζω ότι τώρα είναι η στιγμή και ο χρόνος να πάει σε μια πιο ομαλή και έλλογη και κοινωνικά ευαίσθητη ρύθμιση όλο αυτό το σύστημα. Σας ευχαριστώ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τρεις εκπαιδευτικοί συνοδοί τους από το 3ο Γενικό Λύκειο Θήβας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Θα ήθελα να σας επισημάνω ότι παρακολουθείτε συζήτηση επικαίρων ερωτήσεων. Ο Βουλευτής έχει δικαίωμα να κάνει μία επίκαιρη ερώτηση στον εκάστοτε Υπουργό. Γι' αυτόν τον λόγο βλέπετε να μην υπάρχουν πάρα πολλοί συνάδελφοι στην Ολομέλεια. Ο Βουλευτής βρίσκει ένα επίκαιρο θέμα, ρωτάει τον Υπουργό και υπάρχει η διαδικασία πρωτολογίας και δευτερολογίας. Ορίστε, κύριε Καρρά, έχετε στη διάθεσή σας τρία λεπτά για τη δευτερολογία σας.
Ευχαριστώ, κύριε Πρόεδρε. Πράγματι η ΔΕΗ έχει πάρει κατά καιρούς αποφάσεις, έχουν γίνει διοικητικά συμβούλια, υπάρχουν κανονισμοί δεοντολογίας καταναλωτών κ.λπ.. Άκουσα με πολλή προσοχή την απάντηση του κυρίου Υπουργού, η οποία οφείλω να πω ότι ήταν λεπτομερειακή. Παραμένει, όμως, το κενό για ένα σημαντικό ποσοστό καταναλωτών της ΔΕΗ, για τον λόγο ότι όλες αυτές οι ρυθμίσεις αφορούν εκείνους που εντάσσονται στην έννοια του ευάλωτου. Υπάρχουν, όμως, και ομάδες συμπολιτών μας - μεγάλος αριθμός - ο οποίος με τα κριτήρια σύμφωνα με τα οποία μπορεί να ενταχθεί στη ρύθμιση, δυσκολεύεται να πληρώσει με την προκαταβολή της ρύθμισης και τις δόσεις. Δώσατε, κύριε Υπουργέ, ένα παράδειγμα 50 ευρώ μηνιαίας κατανάλωσης συν 25% που θα είναι για τη ρύθμιση του παρελθόντος. Πολλές φορές, όμως, ένας μικροσυνταξιούχος, ένας που ζει με ένα εισόδημα κοινωνικής πρόνοιας, είναι αδύνατο να ανταποκριθεί, για τον λόγο ότι πλέον τα εισοδήματα σε μεγάλες κατηγορίες συνανθρώπων μας είναι χαμηλά. Να δώσω και εγώ ένα παράδειγμα. Σε έναν συνταξιούχο που λαμβάνει την ελάχιστη σύνταξη των 380 ευρώ ή σε έναν νεαρό εργαζόμενο εκ περιτροπής δύο ή τρεις ημέρες την εβδομάδα - μάλιστα τις τελευταίες ημέρες ακούστηκε ότι μεγάλη τράπεζα προχωρεί σε μεταβολή του εργασιακού καθεστώτος - και δεν ξεπερνά ο μισθός του τα 500 ευρώ, αν αναγκάζεται να πληρώνει 70 ή 80 ευρώ τον μήνα για το ρεύμα και δεν έχει δική του ιδιοκτησία, καταλαβαίνετε ότι διακινδυνεύει πάρα πολλά πράγματα. Νομίζουμε, λοιπόν, και είναι και αυτό πρόταση, την οποία περιλαμβάνω και στην ερώτησή μου, κύριε Πρόεδρε, ότι θα πρέπει να προχωρήσουμε πλέον σε ένα αυτοματοποιημένο σύστημα ρύθμισης και θα πρέπει να υπάρχει και μία πλατφόρμα της ΔΕΗ, όπου θα εισάγονται αυτά τα στοιχεία και δεν θα περιοριζόμαστε πλέον σε αριθμό δόσεων, αλλά ο αριθμός της θα καθορίζεται από το εισόδημα του καταναλωτή. Θεωρώ ότι το 25% που αναφέρατε σε σχέση με την τρέχουσα κατανάλωση, που προσαυξάνει τον λογαριασμό, μπορεί να δυσκολεύει τον καταναλωτή να ανταποκριθεί. Έχω περίπτωση κυρίας η οποία με συνάντησε και μου παραπονέθηκε ότι παίρνει 320 ευρώ σύνταξη χηρείας και δεν θα μπορεί να επιβιώσει με την οικογένειά της, αν πληρώσει και το ρεύμα. Νομίζω, λοιπόν, ότι θα πρέπει να προχωρήσετε και σε μία άλλη λύση. Πέραν της αυτοματοποιημένης ρύθμισης, να μη συναρτάται με αριθμό δόσεων η εξόφληση της οφειλής αλλά να συναρτάται με τη δυνατότητα πληρωμής. Αναφέρατε προηγουμένως τις σαράντα οκτώ και τις τριάντα έξι δόσεις που ίσχυαν. Και αυτό όμως πολλές φορές μπορεί να είναι δύσκολο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η πρόταση που οφείλω να κάνω, κύριε Υπουργέ, είναι να μη μένουμε στον αριθμό των δόσεων αλλά να μένουμε στο τι μπορεί να πληρώσει ο καταναλωτής της ΔΕΗ ή άλλου παρόχου ρεύματος. Και ξέρετε γιατί; Γιατί μένουμε στο ζήτημα της κατανάλωσης ρεύματος, αλλά θα πρέπει να λάβουμε υπ' όψιν ότι υπάρχει και μία σειρά επιβαρύνσεων σε κάθε λογαριασμό της ΔΕΗ, όπως ο δημοτικός φόρος, τα δημοτικά τέλη για την αποκομιδή απορριμμάτων και του φωτισμού των δρόμων και βγαίνει ένας συνολικός λογαριασμός με επιβαρύνσεις, τις οποίες ενώ μπορεί να περιορίζουμε δραστικά την κατανάλωση - να σβήνουμε το φως μόλις περνάει λίγο η ώρα κ.λπ. - δεν μπορούμε να αποφύγουμε. Αυτά, λοιπόν, δεν βλέπω να λαμβάνονται υπ' όψιν από τη ΔΕΗ ούτε οι προσαυξήσεις που υπάρχουν στους λογαριασμούς Να θυμίσω τη διασύνδεση των νησιών, να θυμίσω το ΕΤΜΕΑΡ, να μη θυμίσω τίποτε άλλο, γιατί η κατανάλωση αυτή καθαυτή μπορεί να είναι χαμηλή. Νομίζω, λοιπόν, ότι πρέπει να εγκαταλείψετε - στη ΔΕΗ αναφέρομαι, όχι σε εσάς προσωπικά - το ζήτημα του αριθμού των δόσεων και να προχωρήσει σε σύστημα, το οποίο να ανταποκρίνεται στις οικονομικές δυνατότητες, λαμβάνοντας υπ' όψιν και τις λοιπές ανάγκες του καταναλωτή. Ένας ηλικιωμένος πληρώνει και συμμετοχή στα φάρμακα. Να κόψει και τα φάρμακα; Αυτή λοιπόν, είναι η πρόταση και πιστεύω ότι θα πρέπει να προχωρήσετε γιατί τη θεωρώ δίκαιη.
Ευχαριστούμε, κύριε Καρρά. Κύριε Υπουργέ, πριν απαντήσετε, με την ευκαιρία που είστε εδώ επειδή δεχόμαστε πολλές ερωτήσεις, μπορείτε να δώσετε, αν θέλετε, μια απάντηση, αν έχετε νεότερα ως προς το θέμα του μπλακ άουτ στη Ρόδο. Το λέω αυτό με την ευκαιρία της παρουσίας σας, μια και μιλάμε για τη ΔΕΗ, αν έχετε κάτι νεότερο να μας το πείτε. Το αφήνω στη διακριτική σας ευχέρεια.
Ενημερώνομαι από το κινητό μου με μηνύματα.
Το καταλαβαίνω, γιατί και εμείς δεχόμαστε πολλές ερωτήσεις. Είναι ευκαιρία, μια και είστε εδώ, αν μπορείτε, να δώσετε μια απάντηση στη δευτερολογία σας. Κύριε Υπουργέ, έχετε τον λόγο.
Νομίζω ότι είναι ενθαρρυντικά τα μηνύματα. Το πρόβλημα θα αποκατασταθεί πολύ γρήγορα. Τα πρώτα σαράντα λεπτά ήταν πολύ γρήγορη η ανταπόκριση. Επανέρχομαι στο θεμελιακό ερώτημα που θέσατε. Εμείς αυξήσαμε την έκπτωση για την τιμή του ρεύματος από 30% σε 70%, γι' αυτούς που έχουν πραγματικά χαμηλά εισοδήματα. Ταυτόχρονα για τις επιπρόσθετες ρυθμίσεις έχουμε ειδική πρόβλεψη, για να μπορούν να έχουν μια έκπτωση σε κάποιες από τις πάγιες - δεν αναφέρομαι στους δήμους - προκειμένου να υπάρχει προστασία. Όπως ξέρετε, από το 70% και πάνω το επόμενο βήμα είναι το δωρεάν. Δεν υπάρχει κάτι ενδιάμεσο, γιατί έχουμε λάβει μια ισχυρή κοινωνική πολιτική απέναντι στο συγκεκριμένο θέμα.
Για τι ποσοστό των καταναλωτών είναι το 70%;
Επαναλαμβάνω. Οι ρυθμίσεις έχουν δύο ασφαλιστικές δικλίδες. Το ταμείο μπορεί να καλύψει το παλιό χρέος που έχει ένα νοικοκυριό στο 100% αναφορικά με τα φτωχά νοικοκυριά. Άρα για ένα νοικοκυριό όπως το περιγράψατε, που απειλείται πλέον και λέει «δεν μπορώ να εξοφλήσω το παλιό μου χρέος στη ΔΕΗ», το εξοφλεί το ταμείο και ταυτόχρονα εντάσσεται από την αρχή με το 70%. Νομίζω ότι είναι ένας πολύ ισχυρός δείκτης προστασίας γι' αυτές τις χαμηλές συνταξιοδοτικές ή άλλες κοινωνικές ομάδες, στις οποίες υπάρχει τεράστια πίεση. Δεν βλέπω ότι το παρόν πλαίσιο έχει δυνατότητα επιπρόσθετης βελτίωσης, ακριβώς γιατί είναι πάρα πολύ ασφαλές, ευνοϊκό και επικεντρωμένο, πραγματικά, στις ανάγκες των νοικοκυριών που πιέζονται από εισοδηματικά δεδομένα Ευχαριστώ.
Ευχαριστούμε τον κύριο Υπουργό. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της Τρίτης 2 Οκτωβρίου 2018, της Τετάρτης 3 Οκτωβρίου 2018, της Πέμπτης 4 Οκτωβρίου 2018, της Παρασκευής 5 Οκτωβρίου 2018, της Δευτέρας 8 Οκτωβρίου 2018 και της Πέμπτης 11 Οκτωβρίου 2018 και ερωτάται το Σώμα αν τα επικυρώνει.
Συνεπώς τα Πρακτικά των συνεδριάσεων της Τρίτης 2 Οκτωβρίου 2018, της Τετάρτης 3 Οκτωβρίου 2018, της Πέμπτης 4 Οκτωβρίου 2018, της Παρασκευής 5 Οκτωβρίου 2018, της Δευτέρας 8 Οκτωβρίου 2018 και της Πέμπτης 11 Οκτωβρίου 2018 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.06΄ λύεται η συνεδρίαση για την προσεχή Δευτέρα 12 Νοεμβρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.